text:
ཚངས་དབང་དགེ་འདུན་བསྟན་པ།
རེབ་གོང་བྱ་བ་ནི། དེང་སང་བཤད་ན། མཚོ་སྔོན་ཞིང་ཆེན་རྨ་ལྷོའི་ཁུལ་རེབ་གོང་རྫོང་༼ཐུན་རིན་ཞན同仁县༽་བྱ་བའི་མངའ་ཁོངས་ཙམ་ཞིག་ལ་གོ་ཞིང་། དེ་སྔོན་ས་སྐྱའི་དུས་དང་། ཕག་གྲུ་སྲིད་གཞུང་གི་སྐབས་སུ་རེབ་གོང་ཟེར་དུས་དེང་གི་རེབ་གོང་རྫོང་༼ཐུན་རིན་ཞན༽་ཟེར་བ་ལས་གཞན་རྩེ་ཁོག་རྫོང་དང་། ཡ་རྫི་རྫོང་གི་ས་གནས་མང་ཤས། བསང་ཆུ་རྫོང་གི་རྒན་གྱའི་ས་ཁུལ་དང་། འབའ་རྫོང་གི་ས་གནས་མང་ཤས་ཤིག་རེབ་གོང་རོང་པོ་ནང་སོ་རྣམ་བཞིའི་མངའ་ཁོངས་ཡིན་ཞིང་།
རོང་པོའི་ནང་སོ་རྣམ་བཞི་བྱ་བ་ནི། བློན་ཆོས་ནང་སོ་དང་། རོང་པོ་ནང་སོ། མགར་རྩེའི་ནང་སོ། མར་ནང་ནང་སོ་བཅས་ཡིན། དགའ་ལྡན་ཕོ་བྲང་གི་སྐབས་སུ་སོག་པོ་ཇུ་ནང་གིས་རེབ་གོང་ས་གནས་སུ་དབང་བསྒྱུར་བྱས་ཏེ། དེང་གི་ཧི་ནན་རྫོང་རེབ་གོང་ལས་ལོགས་སུ་བཅད་པ་དང་། དེའི་རྗེས་སུ། སྤྱི་ལོ་1734ཤིང་རྟ་ལོོར། གཡུང་ཀྲུན་རྒྱལ་པོའི་བཀའ་ལུང་བྱུང་བ་ལྟར། ཟི་ལིང་གི་རྡོ་རྒན་ཨམ་པན་སོགས་རྒྱ་དཔོན་དུ་མ་དང་། དམག་བཅས་ཡོང་ནས། བོད་སོག་དབྱེ་འབྱེད་བྱས། རེབ་སྐོང་སྟོད་སྨད་རོང་པོ་ནང་སོ་སྤྲད། ཁ་སོ་ལ་ཁ་ནས་ཝང་གི་ས་ཆར་བཅད། རྡོ་ཡས་བིས་མདོ་སོགས་དང་། བླ་བྲང་ནས་བཟུང་ཤིས་ཚང་ཆོས་འཁོར་གི་བར་སྔར་ཝང་གི་མངའ་འོག་ཏུ་ཡོད་པའི་རོང་ཕྱོགས་ཕལ་ཆེ་བ་ཡ་ཟིའི་ས་སྒོར་བཅད། ཅེས་༼ཇུ་ནང་གི་ལོ་རྒྱུས་མེས་པོའི་ཞལ་ལུང་༽དུ་གསལ་བ་དང་། དེ་ནས་བཟུང་རེབ་གོང་གི་ཚོ་ཁག་དུ་མ་ཞིག་ཇུ་ནང་གི་ཤོག་ཁག་ཏུ་བཅད་ཅིང་། བསྒྱུར་བཀོད་བྱས་པའི་རྗེས་སུ་རོང་པོ་རྩེ་གཞུང་ཡང་རྩེ་ཁོག་རྫོང་ཞེས་རྫོང་གཞན་ཞིག་ཏུ་བཀར་བས། སྔོན་གྱི་ལོ་རྒྱུས་ཐོག་གི་རེབ་གོང་བྱ་བའི་ས་ཆ་དེ་ཡོངས་སུ་ཁ་ཐོར་ཡ་ཐོར་དུ་གྱུར་ནས་མཐར་དེང་གི་རེབ་གོང་རྫོང་༼ཐུན་རིན་ཞན༽་ལྟ་བུ་ཞིག་ལ་འཕོ་འགྱུར་བྱུང་བ་ཚང་མས་མཁྱེན་གསལ་རེད།
སྤྱི་ལོ་ཉིས་སྟོང་ཡར་སྔོན་དུ་རེབ་གོང་ས་ཁུལ་ནི་འཛམ་གླིང་ཤར་ནུབ་ཀྱི་ཇ་རྟའི་ཚོང་ལམ་ཞིག་ལ་འཁེལ་ཡོད་པ་དང་། བཙན་པོ་རྒྱལ་རབས་ཀྱི་སྐབས་སུ་བོད་ཐང་བར་གྱི་སྲིད་འཛིན་སྡེ་ཁག་གནས་པའི་ས་གནས་ལྟེ་བ་ཞིག་ཀྱང་རེད། ༼ཏུན་ཧོང་གཏེར་ཡིག༽་དང་། ༼ཐང་ཡིག་གསར་རྙིང་༽་བཅས་སུ། མགར་ཁྲི་འབྲིང་གི་སྲིད་འཛིན་སྡེ་ཁག་དེ་ཀ་ཅུ་མཁར་དང་མི་རིང་བར་སྤྱི་ལེ་ཉིས་བརྒྱའི་མཚམས་སུ་ཡོད་ཅེས་གསལ་བ་དང་། མཁས་པ་ལ་ལས་དེར་ཚོད་དཔོག་བྱས་ན་ཧ་ལམ་རེབ་གོང་ས་ཁུལ་ཡིན་པར་ངོས་འཛིན་བྱས་འདུག རེབ་གོང་དུ། དེང་སང་ཡང་བློན་ཆེན་པོ་མགར་གྱི་ཁྱིམ་བརྒྱུད་དང་འབྲེལ་བའི་གཏམ་རྒྱུད་མང་ཞིང་། ཡུལ་མིང་ཡང་མགར་རྩེའམ་མགར་སྲས་ཞེས་པའི་ཐ་སྙད་ད་ལྟའི་བར་ཡོད། ཉི་ཧོང་གི་བོད་རིགས་པའི་མཁས་པ་ལ་ལས། ༼ཐང་ཡིག་གསར་རྙིང་༽སོགས་སུ་བཤད་པའི་༼九曲༽་ནི་རེབ་གོང་ས་ཁུལ་གྱི་དགུ་ཆུ་ལ་ངོས་བཟུང་བའང་གདའ་འོ།།
གཞན་གནས་འདི་ནས་རྡོ་ཆས་རྙིང་མའི་ཤུལ་བཞག་རིག་གནས་གང་སར་ཐོན་ཡོད་པ་དེས། བསྐལ་བ་ཡ་ཐོག་ནས་བཟུང་ཡུལ་འདིར་མིའི་རིགས་ཀྱིས་འཚོ་སྡོད་བྱས་དང་བྱེད་བཞིན་པ་མ་ཟད། སྤྱི་ཚོགས་འཚོ་བའི་རིག་གནས་ཀྱི་ཆུ་ཚད་ཀྱང་མཐོན་པོ་ཞིག་ལ་སླེབས་ཡོད་པའང་ཤེས་ནུས་སོ།།
གཤམ་དུ་ངས་རེབ་གོང་ས་ཁུལ་གྱི་གནའ་རྫས་སམ་རིག་དངོས་གཙོ་བོ་ཁག་ཅིག་ཇི་ལྟར་སྲུང་སྐྱོབ་བྱ་དགོས་པའི་བསམ་ཚུལ་འགའ་བཤད་པར་བྱ།
དང་པོ། རྫ་ཆས་དང་རྡོ་ཆས་སྐོར།
ངས་གོང་དུ་མདོ་ཙམ་བཤད་ཟིན་པ་ལྟར་བསྐལ་བ་ཡ་ཐོག་གི་སྐབས་ནས་བཟུང་རེབ་གོང་ས་ཁུལ་དུ། མིའི་རིགས་ཀྱིས་འཚོ་སྡོད་དང་ཐོན་སྐྱེད་བྱས་པའི་ལོ་རྒྱུས་ནི་ཧ་ཅང་རིང་ཞིང་། གནའ་བོའི་ལོ་རྒྱུས་ཁ་ཅིག་ལས། ཡུལ་འདི་ནི་བདུད་རི་ཧ་ཤང་ཡུལ་ཡིན་ཞེས་ཀྱང་བཤད། ཉེ་ཆར་རེབ་གོང་ས་ཁུལ་དུ་ཆུ་གཡུར་བརྐོས་པ་དང་། གཞུང་ལམ་བཟོས་པའི་སྐབས་སུ་ས་འོག་ནས་རྡོ་ཆས་གསར་མའི་དུས་ཀྱི་རྫ་མ་ཚོན་རིས་ཅན་དང་། རྫ་ནག རྫ་དམར། རྡོ་གྲི མདའ་མགོ། ཐོ། འཕང་རྡོ། གཡང་ཊིའི་རྒྱན་ཆ། རུས་ཁབ་འདྲ་མིན། འགྲོན་བུ། ཟངས་ཀྱི་ཡོ་བྱད་སྣ་ཚོགས་སོགས་མང་དུ་བཏོན་མྱོང་བ་དང་། གནའ་རྫས་དེ་དག་ནི་དུས་རབས་ཀྱི་ཐོག་ནས་བཤད་ན། རྫོང་རི་རིག་གནས་དང་མཱ་ཅོ་ཡའོ་རིག་གནས། ཆིས་ཅཱ་ཡོ་རིག་གནས་བཅས་ཀྱི་ཁྱད་ཆོས་ཚང་ཞིང་། ད་དུང་ཁ་རུབ་རིག་གནས་ཀྱི་ཁྱད་ཆོས་ཀྱང་མངོན་གསལ་ཐོན་ཡོད། འོན་ཏེ། ས་གནས་མང་ཚོགས་ལ་གནའ་རྫས་སྲུང་སྐྱོབ་ཐད་ཀྱི་རིག་གནས་ཆུ་ཚད་དང་གོ་རྟོགས་ཤིན་ཏུ་ཞན་པས། ས་འོག་ནས་ཐོན་པའི་གནའ་རྫས་མང་ཤས་འཕྲོ་བརླག་བཏང་འདུག་ལ། དེའི་གྲས་ནས་རེ་གཉིས་ཞིང་ཆེན་དངོས་མང་བཤམས་སྟོན་ཁང་དང་གནའ་རྫས་ཞིབ་འཇུག་ཁང་དང་། ས་གནས་སྲིད་གཞུང་གི་འབྲེལ་ཡོད་སྡེ་ཁག་རེ་གཉིས་སུའང་ཉར་ཚགས་གནང་ཐུབ་པ་བྱུང་ཡང་། མང་ཤས་འཕྲོ་བརླག་ཏུ་བཏང་འདུག་གོ། ངོ་མ་བཤད་ན། ས་འོག་ནས་བྱུང་བའི་རྡོ་ཆས་དང་རྫ་ཆས་དེ་དག་ནི་བསྐལ་བ་ཡ་ཐོག་གི་རེབ་གོང་ལོ་རྒྱུས་དང་། རིག་གནས། དམངས་སྲོལ། སྤྱི་ཚོགས། འཚོ་བའི་གོམས་སྲོལ་སོགས་ཞིབ་འཇུག་བྱེད་པ་ལ་ཆེས་རིན་ཐང་ཅན་གྱི་རིག་དངོས་ཡིན་ལ། ཐད་ཀར་བདེན་དཔང་བྱེད་ཐུབ་པའི་རིག་གནས་ཀྱི་རྒྱུ་ཆ་གཙོ་བོ་ཞིག་ཀྱང་ཡིན་ནོ།། དེང་སང་ཡང་ཁྱིམ་ཚང་ལ་ལར་རྫ་ཆས་དང་། རྡོ་ཆས། ཟངས་ཆས་སོགས་ཉར་ཚགས་གནང་ཡོད་པ་མཐོང་མྱོང་ཞིང་། ཧ་ལམ་ལོ་ངོ་ལྔ་སྟོང་ནས་གཉིས་སྟོང་བར་གྱི་གནའ་རྫས་ཅ་ལག་ཤ་སྟག་ཡིན། རྫ་ཆས་སྟེང་གི་རི་མོ་ལ་ལ་ནི། ཁྱུང་རིས་དང་། ཆུ་རིས། ཆུ་མིག ཟུར་གསམ། ཁ་དཀྲིས་ཉིས་བརྩེགས་དང་། སུམ་བརྩེགས་སོགས་ཅི་རིགས་ཤིག་མཆིས། རི་མོ་དེ་དག་གི་འབྱུང་ཁུངས་དང་མཚོན་དོན་བཅས་ལ་ཞིབ་འཇུག་བྱ་ནུས་ན། དུས་སྐབས་དེའི་སྤྱི་ཚོགས་ཀྱི་འགྲོ་སྟངས་དང་། དད་མོས། འཚོ་བའི་གོམས་སྲོལ་བཅས་གང་འདྲ་ཡིན་པ་གསལ་བོར་ཤེས་ནུས་སོ།།
ས་འོག་ནས་བུད་པའི་གནའ་རྫས་དེ་དག་ནི། ད་ལྟ་མང་ཤས་ཀྱིས་ཚོང་རྫས་ཙམ་གྱི་ཡོ་བྱད་དུ་བརྩིས་པ་ལས། རིག་དངོས་ཀྱི་རིན་ཐང་ཤེས་ཀྱི་མེད། ཤེས་ཀྱང་ཞིབ་འཇུག་བྱས་ནས་སྤྱི་ཚོགས་ལ་ཐད་ཀར་ཕན་ནུས་ཀྱི་འབྲས་བུ་གང་ཡང་ཐོན་མེད། གལ་ཏེ་རྫ་ཆས་དེ་དག་ལ་དམིགས་བསལ་གྱིས་བདག་གཉེར་བྱེད་མ་ནུས་ན། རིམ་གྱིས་རྫ་ཆས་སྟེང་གི་རི་མོ་རྣམས་དག་ནས་མི་སྣང་བར་གྱུར་བ་མ་ཟད། ད་དུང་ཆག་སྐྱོན་གྱི་ཉེན་ཁའང་འབྱུང་སྲིད། དེའི་ཕྱིར། གནའ་རྫས་དེ་དག་ལ་དམིགས་བསལ་གྱིས་བདག་གཉེར་བྱ་དགོས་ལ། རབ་ཡིན་ན། བདག་གཉེར་བྱེད་སྟངས་ཐད་ངེས་པར་དུ་རིག་དངོས་སྲུང་སྐྱོབ་བྱེད་ཚུལ་གྱི་སྒྲིག་གཞི་ལྟར་ལག་བསྟར་བྱ་དགོས་སོ།།
༼རེབ་གོང་ས་ཁུལ་ལས་རྡོ་ཆས་དང་རྫ་ཆས་སོགས་རྙེད་པའི་སྡེ་བ་གཙོ་བོ་ཁག་ཅིག་སྟེ། མདོ་བ། ལྕང་སྐྱ། བློན་ཆོས། ཤ་བྲང་། ཆུ་མ། ཁྲི་རྩེ་བཞི་བོ། སྨད་པ། གླིང་རྒྱ། རྒྱལ་པོ། མགར་རྩེ། བཙན་མོ། ཧོར་ནག དོ་རུ་ཉིན་བཅས་སོ༽
གཉིས་པ། ལྡེབས་རིས་དང་ཐང་ག སྨན་སྐུའི་སྐོར།
རེབ་གོང་ནི་ལྟོས་འཇོག་གིས་བཤད་ན། བོད་ཀྱི་རིག་གནས་སྒྱུ་རྩལ་འབྱུང་སའི་ལྟེ་གནས་གཙོ་བོའི་གྲས་ལས་གཅིག་ཡིན་ཞིང་། དེ་ཡང་ཕྱོགས་སྣ་མང་གི་རིག་གནས་ཤིག་ནས་དེ་ལྟར་དུ་ཆགས་པ་ཞིག་ལས། གང་དྲན་དྲན་དུ་དེ་ལྟར་བཤད་པ་ཞིག་ག་ལ་ཡིན། དཔེར་ན། རེབ་གོང་སྒྱུ་རྩལ་དུ་གྲགས་པའི་ཐང་ག་དང་། ལྡེབས་རིས། འཇིམ་སྐུ། གོས་དྲུབ། ཤིང་བརྐོས། རྡོ་བརྐོས། འཆམ། མགུར་གླུ། ཀླུ་རོལ། ཟློས་གར་སོགས་ལ་ཐུན་མོང་མ་ཡིན་པའི་ས་གནས་ཀྱི་ཁྱད་ཆོས་ལྡན་ཞིང་། ཕུན་སུམ་ཚོགས་པའི་ནང་དོན་མངའ་བ་མ་ཟད། གཞི་རྒྱ་ཆེ་བའི་རིག་གནས་སྒྱུ་རྩལ་གྱི་མ་ལག་ལྡན་པའི་སྒྱུ་རྩལ་རིག་གནས་ཤིག་ཡིན་པའང་མངོན་གསལ་རེད། ཡིན་ནའང་། ལས་རིགས་འདིའི་གནའ་རྫས་སྲུང་སྐྱོབ་ཐད་ཀྱི་ཚད་གཞི་དང་། གོམས་སྲོལ། སློབ་གསོ་བཅས་ནི་ད་དུང་ཧ་ཅང་ཞན་པོ་རེད། དཔེར་ན། ཡུལ་འདིའི་དགོན་པ་དང་ཚོ་སྡེ་གང་ཡིན་ཡང་། སོ་སོའི་ཕ་ཡུལ་དུ་ཡོད་པའི་སྔོན་གྱི་ལྷ་ཁང་དང་བཙན་ཁང་གང་ཞིག་ལ་བསྐྱར་བཞེངས་དང་ཞིག་གསོ་བྱེད་སྐབས། སྔོན་གྱི་ལྡེབས་རིས་དང་། འཇིམ་སྐུ། ལྷ་ཁང་སོགས་ཡོངས་སུ་མེད་བརླག་ཏུ་བཏང་ནས་དེའི་ཤུལ་ཏུ་གསར་བཞེངས་བྱས་པ་དེ་འདྲ་ཞིག་རེད། རེབ་གོང་གི་ལོ་རྒྱུས་ཁག་ལ་གཞིགས་ན། ཡུལ་འདིར་བྲིས་འབུར་དང་། ཁང་བཟང་བཟོ་བཀོད་བཅས་ཀྱི་ལག་རྩལ་ལག་ལེན་དུ་བསྟར་བའི་ལོ་རྒྱུས་ནི་ཤིན་ཏུ་རིང་ནའང་། དེང་སང་ཤུལ་ཏུ་ལྷག་པའི་སྒྱུ་རྩལ་བརྩམས་ཆོས་ནི་ཧ་ཅང་ཉུང་ངོ་།།
རོང་པོ་དགོན་པར་མཚོན་ན། དགོན་འདི་ནི་ཕག་གྲུ་སྲིད་གཞུང་གི་སྐབས་ཤིག་ནས་བཏབ་པའི་དགོན་རྙིང་ཞིག་ཡིན་ནའང་། དེང་སང་དེའི་སྐབས་སུ་བཞེངས་པའི་འཇིམ་སྐུ་དང་། ལྡེབས་རིས། ལྷ་ཁང་སོགས་ཤུལ་ཏུ་ལྷག་ཡོད་པ་གཅིག་ཀྱང་མེད། མཐའ་ན་དེའི་སྐབས་ཀྱི་ཐང་གའང་མཐོང་དཀོན་སྲིད་པ་ལྟ་བུ་རེད། མཇུག་འབྲས་དེ་འདྲ་ཞིག་ཡིན་པའི་རྒྱུ་མཚན་གང་ལ་ཐུག་ཟེར་ན། དེ་ནི་ཐེ་ཚོམ་མེད་པར་གནའ་རྫས་སྲུང་སྐྱོབ་ཐད་ཀྱི་སློབ་གསོ་ཤིན་ཏུ་ཞན་པའི་རྐྱེན་གྱིས་རེད་ཅེས་ཟེར་ཆོག་གོ། གཞན་པའི་རྒྱུ་རྐྱེན་ནི་རིག་གསར་ལྟ་བུ་སྲིད་ཇུས་ཀྱི་གནད་དོན་སོགས་ཀྱང་བྱུང་ཡོད་སྲིད་ཀྱང་། གཙོ་བོ་གོང་གི་གནད་དོན་དེར་ཐུག་པ་རེད། ད་སྐབས་རེབ་གོང་ས་ཆ་ལ་མཚོན་ན། ལྡེབས་རིས་རི་མོ་ལྷག་ཡོད་པ་རྣམས་ལས། གཉན་ཐོག་དགོན་པའི་སྤྱི་བའི་ལྷ་ཁང་དང་། བྱམས་ཁང་གི་ལྡེབས་རིས། འདུ་ཁང་གི་ལྡེབས་རིས་དང་། སྒོ་དམར་དགོན་པའི་ས་འཛིན་ལྷ་ཁང་གི་ལྡེབས་རིས་དང་། འདུ་ཁང་གི་ལྡེབས་རིས། བྱམས་ཁང་གི་ལྡེབས་རིས་བཅས་ལྷག་ཡོད་པ་ལས་གཞན་རེབ་གོང་ཡུལ་དུ་ལོ་ཉིས་བརྒྱ་འགོར་ཡོད་པའི་ལྡེབས་རིས་གཅིག་ཀྱང་མེད། ལྷ་ཁང་བཟོ་བཀོད་ཐད་ནས་ཀྱང་གཅིག་འདྲ་རེད། དེ་འདྲ་ཡིན་ཕྱིན། ང་ཚོས་བསམ་གཞིག་མི་གཏོང་ཀ་མེད་རེད། དོན་དུ་ལྡེབས་རིས་ནི་ལྷ་ཁང་གང་ཞིག་བཞེངས་བཀོད་བྱས་རྗེས་མི་རིང་བར་བཞེངས་པའི་རི་མོ་ཞིག་ཡིན་པས། ལོ་རྒྱུས་ཀྱི་གནད་དོན་ཐད་ནས་བཤད་ན་ཐང་ག་ལས་ཀྱང་གལ་ཆེན་པོ་རེད་སྙམ། ངས་གོང་དུ་བཤད་པའི་གཉན་ཐོག་དགོན་པའི་ལྡེབས་རིས་དང་། སྒོ་དམར་དགོན་པའི་ལྡེབས་རིས་བཅས་ནི། དེང་སང་རྒྱལ་ཁབ་རིམ་པའི་རིག་དངོས་སྲུང་སྐྱོབ་སྡེ་ཁག་གཙོ་བོའི་གྲས་ཡིན་ཡང་། ལྡེབས་རིས་དེ་དག་སྲུང་སྐྱོབ་ཐད་ནས་ད་དུང་ཡང་ཧ་ཅང་ཡིད་སྐྱོ་བ་ཞིག་རེད། ངས་བལྟས་ན། མི་རིང་བར་ལྡེབས་རིས་དེ་དག་ལ་ངེས་པར་དུ་སྲུང་སྐྱོབ་བྱ་དགོས་པར་འདོད་དེ། སྲུང་སྐྱོབ་བྱེད་སྟངས་ཀྱང་། ས་གནས་སྲིད་གཞུང་དང་། དགོན་པ་ཁག་ལ་སྒོར་མོ་འགའ་བྱིན་ནས་རོགས་རམ་བྱས་པ་ཙམ་གྱིས་ཅི་ཡང་གོ་མི་ཆོད་དེ། ཅིས་ཀྱང་ཐོག་མར་རྒྱལ་ཁབ་རིམ་པའི་ལྡེབས་རིས་སྲུང་སྐྱོབ་ཞིབ་འཇུག་སྡེ་ཁག་དང་ས་གནས་སྲིད་གཞུང་། དགོན་པའི་དོ་དམ་ཨུ་ཡོན་ལྷན་ཁང་སོགས་མཉམ་དུ་གྲོས་བསྡུར་དང་ཞིབ་འཇུག་བྱས་རྗེས་ད་གཟོད་ཆེད་ལས་མི་སྣ་དང་མཉམ་དུ་ཇི་ལྟར་བསྐྱར་གསོའམ་ཞིག་གསོ་བྱེད་རྒྱུ་དེ་གལ་ཆེའོ།།
འཇིམ་སྐུའི་ཐད་ནས་བཤད་ནའང་གཅིག་པ་རེད། ༼རེབ་གོང་རུས་མཛོད༽་དང་༼རེབ་གོང་ཆོས་འབྱུང་༽ཁག་ཏུ། ས་སྐྱའི་སྐབས་ནས་རེབ་གོང་ཡུལ་དུ་སྐུ་གསུང་ཐུགས་རྟེན་དང་མཆོད་ཆས་སོགས་འབོར་ཆེན་བཞེངས་ཚུལ་བཤད་ཅིང་། དེང་སང་ས་སྐྱའི་དུས་སྐབས་དང་། ཕག་གྲུའི་དུས་ཀྱི་ཕར་ཞོག་དགའ་ལྡན་ཕོ་བྲང་སྐབས་ཀྱི་འཇིམ་སྐུ་ཡང་ཧ་ཅང་ཉུང་ངུ་ཙམ་ལས་མཐོང་དཀོན། ༼ཆོས་པ་རིན་པོ་ཆེའི་རྣམ་ཐར༽་དང་༼ཤར་སྐལ་ལྡན་རྒྱ་མཚོའི་རྣམ་ཐར༽་དང་། ༼སྔགས་འཆང་འཇམ་དབྱངས་བློ་གྲོས་ཀྱི་རྣམ་ཐར༽་དང་། ༼མཁན་ཆེན་དགེ་འདུན་རྒྱ་མཚོའི་རྣམ་ཐར༽་དང་། ༼རྗེ་དགེ་འདུན་ཟླ་གྲགས་ཀྱི་རྣམ་ཐར༽་དང་། ༼ཨ་རོལ་བློ་བཟང་ལུང་རིགས་རྒྱ་མཚོའི་རྣམ་ཐར༽་སོགས་སུ་རེབ་གོང་ཡུལ་དུ་འཇིམ་སྐུའི་བྱམས་ཆེན་གཅིག་པུ་ཡང་དགོན་སྡེ་དུ་མ་ཞིག་ལ་བཞེངས་པའི་ལོ་རྒྱུས་ཤིན་ཏུ་གསལ། དཔེར་ན། རྟིས་ཚང་མ་ཎི་བ་གཅིག་པུས་ཀྱང་སྒྲུབ་གྲྭ་བཀྲ་ཤིས་འཁྱིལ་དུ་མི་ལ་རས་པ་སོགས་ཀྱི་སྐུ་བརྙན་མང་དུ་བཞེངས་ཡོད་པར་གསལ་ཡང་། དེང་སང་མཐོང་དཀོན་པ་ལྟ་བུ་རེད། འཇམ་དབྱངས་བློ་གསལ་གྱི་༼བོད་ཀྱི་རི་མོའི་འབྲི་སྟངས་༽ལས་བཤད་པའི་རེབ་གོང་ལྷ་རིས་པ་པཱ་ལི་ཝན་གཅིག་པུས་ཀྱང་། མདོ་སྨད་ན་བྱམས་ཆེན་བརྒྱ་རྩ་བརྒྱད་བཞེངས་པའི་ལོ་རྒྱུས་གསལ་ཡང་། དེང་སང་སྒོ་དམར་དང་། མར་ནང་བཅས་སུ་སྐུ་བརྙན་ཁྲུ་དོ་མ་ཙམ་རེ་གཉིས་ལས་འཇིག་རྟེན་ན་མཐོང་དཀོན་པ་སོགས་ཡོད་ཚད་མཐར་ཐུག་ན་ཞིག་གསོ་བྱེད་སྐབས་དང་། རིག་གསར་ལྟ་བུ་དུས་སྐབས་སུ་ཡོད་ཚད་མེད་བརླག་ཏུ་བཏང་ཟིན་པ་མངོན་གསལ་རེད། ངའི་སེམས་ལ། ད་ལྟ་ལྷག་ཡོད་པའི་གཉན་ཐོག་དགོན་པའི་སྤྱི་བའི་ལྷ་ཁང་ནང་གི་ལྡེབས་རིས་དང་། སྒོ་དམར་དགོན་པའི་ལྡེབས་རིས་དག་ནི། རེབ་གོང་སྒྱུ་རྩལ་གྱི་ལོ་རྒྱུས་ཐོག་རྙེད་པར་དཀའ་བའི་ནོར་བུ་གསོན་པོ་ཞིག་རེད་སྙམ།།
གསུམ་པ། ཤིང་བརྐོས་དང་རྡོ་བརྐོས།
སྤྱིར་བཏང་བཤད་ན། རེབ་གོང་ས་ཁུལ་གྱི་ཤིང་བརྐོས་སྒྱུ་རྩལ་དང་། རྡོ་བརྐོས་སྒྱུ་རྩལ་སོགས་ནི། ཚད་ངེས་ཅན་ཞིག་ལ་སླེབས་འདུག་ཀྱང་། སྲུང་སྐྱོབ་ཐད་ནས་བཤད་ན་སེམས་སྐྱོ་བ་ཞིག་རེད། དཔེར་ན། ངས་ཉེ་ཆར་སྒོ་དམར་དང་། ལྕང་སྐྱ། སྨད་པ། སེང་གེ་གཤོང་བཅས་ནས་མཐོང་བའི་ཤིང་བརྐོས་པར་རིས་ལ་ལ་ནི། སྡེ་དགེ་པར་ཁང་གི་ཤིང་པར་ཁག་ལས་ཀྱང་ཞིབ་ཚགས་ཤིང་། བྱོན་ཆགས་པ། སྤྱིའི་བཟོ་བཀོད་ལེགས་པ་སོགས་ཀྱི་ཁྱད་ཆོས་མང་ཡང་། སྲུང་སྐྱོབ་དང་དར་སྤེལ་ཐད་ནས་སྡེ་དགེ་དང་རེབ་གོང་བར་གནམ་སའི་ཁྱད་པར་བྱུང་འདུག དེ་ལྟར་ཡིན་པའི་རྒྱུ་མཚན་གཙོ་བོ་ཞིག་ནི་རེབ་གོང་གི་ཤིང་པར་དེ་དག་ལ་ད་ལྟའི་བར་ས་གནས་སྲིད་གཞུང་དང་མང་ཚོགས་ཀྱིས་དོ་སྣང་དང་གཙིགས་འཛིན་བྱས་མེད་པའི་རྐྱེན་གྱིས་རེད། དེ་སྔོན་༼རེབ་གོང་བོད་བརྒྱུད་ནང་བསྟན་སྒྱུ་རྩལ༽་ཞེས་པའི་བརྙན་དེབ་ནང་དུ། རེབ་གོང་གི་ཤིང་པར་ཉུང་ཙམ་ཞིག་སྤེལ་འདུག་པ་མཐོང་ཡང་། དེ་ཡང་དོན་དུ་ཕྱི་མི་ལ་ལས་བསྒྲིགས་པ་ཙམ་ལས། ས་གནས་རང་གི་འབྲེལ་ཡོད་ལས་ཁུངས་དང་མང་ཚོགས་ཀྱིས་དོ་སྣང་དང་གཙིགས་འཛིན་བྱས་ནས་བསྒྲུབས་པ་ཞིག་མ་རེད།
པར་རིས་དེ་དག་ལས་མང་ཤས་ནི། སྐུ་ཞབས་ཨ་རོལ་བློ་བཟང་ལུང་རིགས་རྒྱ་མཚོ་ཚང་གིས། སྐབས་དེའི་རེབ་གོང་གི་ལྷ་བཟོ་གྲགས་ཅན་དང་། ཤིང་རྐོན་གྲགས་ཅན་རྣམས་མཉམ་དུ་བསྡུ་རུབ་བྱས་ནས། དེ་དག་ལས་མཆོག་ཏུ་གྱུར་བ་ལྷ་བཟོ་བློ་གྲོས་དང་། ཤིང་རྐོན་ལྷ་འབུམ་རྒྱལ་སོགས་ལ་ཆེད་མངགས་ཀྱིས་བྲིས་བརྐོས་བྱས་ནས་ལེགས་གྲུབ་བྱུང་བ་ཞིག་རེད། དེ་འདྲ་ཡིན་ཕྱིན། པར་རིས་དེ་དག་གི་རྒྱུ་ཆ་དང་། སྤུས་ཀ། བཟོ་བཀོད་བཅས་ལ་དམིགས་བསལ་གྱི་ཁྱད་ཆོས་དང་དགེ་མཚན་ཆེ་བ་མ་ཚད། དུས་ཕྱིས་ཀྱི་རེབ་གོང་ལྷ་རིས་ཀྱི་མ་ཕྱི་དང་། སྐྱ་རིས་ཐད་ལ་ཤུགས་རྐྱེན་དང་འབྲས་བུ་ཕུན་སུམ་ཚོགས་པ་བཞག་ཡོད། དོན་དུ་དུས་དེ་ནས་བཟུང་རེབ་གོང་གི་ལྷ་རིས་པ་ལས་དང་པོ་པ་ཚོས་སྐྱ་རིས་སྦྱོང་སྐབས་གོང་དུ་བཤད་པའི་ཤིང་པར་རི་མོ་དེ་དག་མ་ཡིག་བླངས་ནས་སྦྱངས་པ་ཞིག་ཡིན་པ་མངོན་གསལ་རེད། དེ་འདྲ་ཡིན་ཡང་དེང་སང་དེ་དག་གི་གནས་བབ་དང་ལོ་རྒྱུས་དངོས་ཀྱི་རྒྱབ་ལྗོགས་དང་འབྲེལ་ནས་གནས་ཚུལ་འཁོད་ཡོད་པ་ཤིན་ཏུ་ཉུང་ངོ་།།
རེབ་གོང་གི་རྡོ་བརྐོས་སྒྱུ་རྩལ་ཡིན་ནའང་དེ་འདྲ་རེད། སྒྱུ་རྩལ་གྱི་ཚད་གཞི་ཅུང་
མཐོ་ནའང་། སྤྱི་ཚོགས་སྟེང་ལ་དེ་དག་ནི་དད་ལྡན་མང་ཚོགས་ཀྱིས་བཞག་པའི་དད་རྟེན་གྱི་ཕྱག་རྗེས་ཙམ་དུ་ངོས་བཟུང་བྱས་པ་ཙམ་ལས། དམངས་སྲོལ་སྒྱུ་རྩལ་གྱི་གྲུབ་ཆ་གལ་ཆེན་ཞིག་ཡིན་ཚུལ་གྱི་གནད་དོན་དེར་ད་དུང་ངོས་འཛིན་ཟབ་མོ་ལོན་མེད་པ་འདྲ། གལ་ཏེ་ཅུང་ཟད་འཐོབ་མཁན་ཚོས་ཀྱང་དེའི་དཔལ་འབྱོར་གྱི་རིན་ཐང་གླེང་བ་ཙམ་ལས། རྡོ་བརྐོས་སྒྱུ་རྩལ་གྱི་ངོ་བོ་དང་། དེས་སྤྱི་ཚོགས་ལ་ཐེབས་པའི་ཤུགས་རྐྱེན་སོགས་ལ་དོ་སྣང་གིས་ལྡེང་གིན་མེད་པར་གསལ་ལོ།།
བཞི་བ། བཀའ་ཤོག་དང་ཐམ་ཀའི་སྐོར།
རེབ་གོང་གི་ལོ་རྒྱུས་དང་ཆོས་འབྱུང་ཁག་ཏུ། ཕག་གྲུ་སྲིད་གཞུང་གི་སྐབས་སུ། རེབ་གོང་དུ་ཏཱ་གུ་ཤྲཱི་སེང་གེ་བྱ་བ་ཞིག་བྱོན་པ་མ་ཟད། ཏཱ་མིང་རྒྱལ་པོ་ཡུང་ལོའམ་ཟོན་དེའི་དབུ་བླར་བཞུགས་པའི་ལོ་རྒྱུས་གསལ་བ་དང་། ད་དུང་ཁོང་གི་ཕྱག་ཐམ་དེ་རོང་པོ་དགོན་ཆེན་དུ་ཡོད་ཅེས་བཤད་དོ།། ཐམ་ཀ་དེ་དེང་སང་ཡོད་མེད་རྩད་གཅོད་བྱས་ནས་སྐབས་དེའི་རེབ་གོང་དང་ཏཱ་མིང་སྲིད་གཞུང་བར་གྱི་གནས་ཚུལ་ལ་རྒྱུས་ལོན་བྱེད་དགོས་པ་ནི་ཤིན་ཏུ་གལ་ཆེན་ཞིག་རེད། དེའི་རྗེས་སུ་ཡབ་རྗེ་བླ་མས་སྡེ་བ་སྐྱིད་ཤོད་པ་རེབ་གོང་དུ་གདན་དྲངས་ཏེ། ལྔ་བ་ཆེན་པོ་ལ་མཐའ་གཅིག་ཏུ་རྒྱབ་རྩར་བྱས་ནས་གཙང་པོ་རྒྱལ་པོའི་སྲིད་གཞུང་མགོ་རྟིང་བསླགས་པའི་རྗེས་སུ། ལྔ་བ་ཆེན་པོས་ཤར་ཚང་ལ་དམིགས་བསལ་གྱིས་བཀའ་ཤོག་གནང་བའི་བཀའ་ཤོག་དེ་དག་ནི། རེབ་གོང་གི་ལོ་རྒྱུས་ཐོག་གལ་གནད་ཅན་གྱི་བྱ་བ་ཞིག་ཡིན། རེབ་གོང་ཤ་བྲང་ནས་འཁྲུངས་པའི་སྔགས་འཆང་འཇམ་དབྱངས་བློ་གྲོས་ཚང་གིས་རང་གི་བླ་མ་ཁྲི་ཆེན་བློ་གྲོས་རྒྱ་མཚོ་དང་མཉམ་དུ་པེ་ཅིང་དུ་ཕེབས་ཏེ། སོག་པའི་གྱོད་འདུམ་བྱས་པའི་མཛད་རྗེས་སུ། གོང་མ་ཁང་ཞིས་ཀྱིས་ལྕང་སྐྱ་ངག་དབང་ཆོས་ལྡན་དང་འདི་བ་གཉིས་ལ་དམིགས་བསལ་གྱི་བཀའ་ཤོག་དང་། བྱུ་རུའི་ཕྲེང་བ་སོགས་ཐོབ་ཐང་ཅན་གྱི་དངོས་ཆས་བསྩལ་པའི་རིག་དངོས་དེ་དག་ཀྱང་དེང་སང་ཡོད་མེད་རྩད་གཅོད་བྱས་ནས་ཆེད་མངགས་ཀྱིས་ཞིབ་འཇུག་དང་བདག་གཉེར་ཡག་པོ་བྱ་རྒྱུ་ནི་ཧ་ཅང་གལ་ཆེན་ཞིག་གོ། ལྕང་སྐྱ་རོལ་བའི་རྡོ་རྗེ་མཆོག་གིས་གོང་མ་ཆན་ལུང་ལ་ངོ་ཆེན་ཞུས་ནས་ཤར་སྐུ་ཕྲེང་གསུམ་པ་དགེ་འདུན་འཕྲིན་ལས་རབ་རྒྱས་ལ་ཧུ་ཐོག་ཐིའི་ཐམ་ཀ་བསྩལ་པ་དང་། གཡེར་གཤོང་དགེ་འདུན་ཟླ་གྲགས་ཚང་ལའང་དེ་ལྟར་གནང་བ་དང་།
དེའི་རྗེས་སུ་མཚན་སྒྲོགས་སྤྲུལ་སྐུ་དང་། བླ་མ་བཟང་པོ་བཅས་ནས་པེ་ཅིང་གི་དགའ་ལྡན་བྱིན་ཆགས་གླིང་གི་ཁྲི་བར་བཞུགས་ནས། དགའ་ལྡན་བྱིན་ཆགས་གླིང་གི་ཚོགས་ཆེན་འདུ་ཁང་དུ། རྗེ་བླ་མ་ཙོང་ཁ་པ་ཆེན་པོའི་གསེར་ཟངས་ཀྱི་སྐུ་བརྙན་ཆེན་པོ་ཞིག་བཞེངས་པ་ད་ལྟའི་བར་མཇལ་རྒྱུ་ཡོད་པ་དང་། མཚན་སྒྲོགས་ཚང་གིས་དགའ་ལྡན་བྱིན་ཆགས་གླིང་དུ་རྗེ་ཙོང་ཁ་པ་ཆེན་པོའི་སྟོང་མཆོད་བཙུགས་པ་དང་། དབུས་ཀྱི་དགའ་ལྡན་དགོན་པར་ཡང་དེ་བཞིན་དུ་བཙུགས་པ་དང་། དུས་ཕྱིས་སུ་མཚན་སྒྲོགས་སྤྲུལ་སྐུ་དང་། བླ་མ་བཟང་པོ་གཉིས་ལ་ཧུ་ཐོག་ཐིའི་ཐམ་ཀ་དང་། ནོ་མིན་ཧན་གྱི་ཐམ་ཀ་བསྩལ་པ་དེང་སང་བར་མཇལ་རྒྱུ་ཡོད། བླ་མ་འདི་གཉིས་ནི། སྐབས་དེའི་སྤྱི་ཚོགས་སྟེང་ཐད་ཀར་མན་ཇུ་སྲིད་གཞུང་གིས་ངོས་ལེན་བྱས་པའི་རེབ་གོང་གི་བླ་མ་གཉིས་ཡིན་པས།
ཁོང་རྣམ་གཉིས་དང་འབྲེལ་བའི་ཕོ་བྲང་ནང་གི་རིག་རྫས་མང་པོ་ཞིག་རེབ་གོང་གི་དགོན་པ་ཁག་ཏུ་ཐོན་ཡོད་པ་དེས། རེབ་གོང་ཡུལ་དུ་གོང་མའི་ཕོ་བྲང་གི་ཅ་ལག་༼宫廷御用品༽་མང་པོ་ཡོད་པའི་རྒྱུ་མཚར་དེར་ཐུག་གོ།།
གཞན་རེབ་གོང་གི་མཁན་ཆེན་དགེ་འདུན་རྒྱ་མཚོ་དང་། རྒྱལ་མཁན་པོ་གཉིས་ནི། སྐབས་དེར་ལྷ་སར་ལྷ་རམས་ཨང་དང་པོའི་དང་པོ་ཐོབ་པའི་དགེ་བཤེས་དང་། ཕྱིས་སུ་ཇུན་གར་བའི་ཟིང་འཁྲུགས་ནང་སྔོན་གྱི་ལྷ་རམས་ཀྱི་མཚན་བཏགས་ཁས་མ་བླངས་པས། ཡང་བསྐྱར་ལྷ་རབས་དམ་བཅའ་མཛད་དེ། ལྷ་རམས་དང་པོའི་དང་པོ་ཐོབ་པས། ལྷ་བཟང་ཧན་དང་། ཇུན་གར་བ་གཉི་གའི་སྐབས་ཀྱི་ལྷ་རམས་མཚན་བཏགས་དང་པོའི་དང་པོ་འཐོབ་མཁན་གྱི་བཀའ་ཤོག་དང་། རྒྱལ་རྩེ་དཔལ་འཁོར་ཆོས་སྡེའི་མཁན་པོ་དང་། རྒྱལ་མེ་ཏོག་ཐང་གི་མཁན་པོར་བཞུགས་པས། སྐབས་དེར་དམིགས་བསལ་གྱིས་གནང་བའི་ཐམ་ཀ་དང་། བཀའ་ཤོག་སོགས་ཡོད་པ་དེ་ནི། སྐབས་དེའི་བོད་སྡེ་བ་གཞུང་དང་སོག་པོའི་བར་གྱི་འགལ་བ་སོགས་ཞིབ་འཇུག་བྱེད་པ་ལ་རིན་ཐང་བྲལ་བའི་དཔྱད་གཞིའི་དཔང་པོ་ཡིན་ལ། ལྷག་པར་དུ་སྡེ་སྲིད་སངས་རྒྱམ་དང་། ལྷ་བཟང་ཧན། ཇུན་གར་ཚེ་རིང་དོན་གྲུབ་བཅས་དར་བར་གྱི་འགལ་བ་དང་རྙོག་འཛིང་གི་གནས་ཚུལ་དེ་དག་ལ་ཞིབ་འཇུག་བགྱི་ན་རིན་ཐང་བླ་ན་མེད་པ་འབའ་ཞིག་གོ།།
གཞན་གཡེར་གཤོང་མཁན་པོ་ནོ་མིན་ཧན་དང་ནང་སོ་སོགས་ལ་ཐམ་ཀ་དང་བཀའ་ཤོག་ཡོད་པའི་མི་སྣ་གྲགས་ཅན་མང་དུ་མཆིས་ཀྱང་། འདིར་ཕྱོགས་ཙམ་ལས་རེ་རེ་ནས་ཞིབ་ཏུ་མི་བརྗོད་པར་བྱ། མདོར་ན། བཀའ་ཤོག་དང་ཐམ་ཀ་སོགས་ནི། ལོ་རྒྱུས་དཔྱད་གཞིའི་དཔང་པོ་གཙོ་བོ་ཞིག་ཡིན་པས། དེ་དག་ལ་སྲུང་སྐྱོབ་དང་ཞིབ་འཇུག་བྱ་རྒྱུ་ནི་རིག་གཞུང་གལ་ཆེན་ཞིག་ཡིན་པ་ཚང་མས་མཁྱེན་གསལ་ལྟར་རོ།།
ལྔ་བ། ཞལ་འབག་དང་མཆོད་ཆས་སྐོར།
ཞལ་འབག་ལ་རིགས་དུ་མ་ཞིག་ཡོད་ལ། གཙོ་བོ་ཆོས་ལུགས་ཀྱི་གར་འཆམ་དང་། ཟློས་གར་འཁྲབ་སྟོན་བྱེད་པའི་སྐབས་སུ་བེད་སྤྱོད་གཏོང་གིན་ཡོད་པའི་ཞལ་འབག་ལྟ་བུ་སོགས་མང་ཞིང་། སྤྱིར་ན་མིའི་རིགས་ཀྱིས་ཞལ་འབག་སྤྱད་པའི་དུས་རབས་ནི་ཧ་ཅང་སྔ་བར་བཤད་ལ། དེ་དག་ལ་རང་རང་གི་གོམས་གཤིས་སུ་གྱུར་བའི་ཞལ་འབག་དང་། དད་མོས་ཀྱི་རྟེན་དུ་གྱུར་བའི་ཞལ་འབག དམག་ཆས་སུ་སྤྱོད་པའི་ཞལ་འབག འཚོ་བའི་གསང་དོན་མཚོན་པའི་ཞལ་འབག་བཅས་ཅི་རིགས་ཤིག་ཡོད་པར་བཤད་དོ།།
དེང་སང་ཞལ་འབག་སྒྱུ་རྩལ་ཞེས་རྒྱལ་ཁབ་སོ་སོ་དང་མི་རིགས་རེ་རེར་ཐུན་མིན་གྱི་ཞལ་འབག་མཆིས་ཤིང་། དེ་དག་ལ་མཚོན་དོན་དང་ཁྱད་ཆོས། བེད་སྤྱོད་བྱེད་སྟངས་སོགས་མི་འདྲ་བ་མང་དུ་མཆིས་སོ།། རེབ་གོང་ས་ཁུལ་ལ་མཚོན་ན། ཆོས་ལུགས་གྲུབ་མཐའ་བོན་པོ་དང་། རྙིང་མ། དགེ་ལུགས་སོགས་ཡོད་ལ། དེ་དག་ལ་རང་རང་གི་ཆོས་བརྒྱུད་མཚོན་པའི་གར་འཆམ་སྟངས་སྟབས་སྣ་ཚོགས་ཡོད་པས། ཞལ་འབག་ཀྱང་འདྲ་མིན་དུ་མ་ཞིག་འདུག རྒྱུ་ཆ་འདྲ་མིན་དང་། མཚོན་དོན་ཞིབ་ཕྲའི་གསལ་བཤད་སོགས་ནི། འདིར་མི་གླེང་བར་བྱ།
མཆོད་ཆས་ཟེར་ན། སྤྱིར་བཏང་ཆོས་ལུགས་ཆོ་གའི་ཁྲོད་དུ་བེད་སྤྱོད་བྱས་པའི་མཁོ་ཆའི་རིགས་ཤིག་ཡིན་ཡང་། འདིར་དམིགས་བསལ་གྱི་མཆོད་ཆས་་དང་ཕྱག་ཆ་འགའ་བཤད་པར་བྱ། གོང་དུ་བཤད་པ་ལྟར། རེབ་གོང་ས་ཁུལ་དུ་བན་སྔགས་བོན་གསུམ་གྱི་ཆོས་བརྒྱུད་འདྲ་མིན་ཡོད་པས། མཆོད་ཆས་ཀྱི་རིགས་ལའང་གྲུབ་མཐའི་ཁྱད་ཆོས་མངོན་གསལ་ཚང་ཡོད། དཔེར་ན། གཏོ་པར་རམ་ཟན་པར་ལྟ་བུ་ཞིག་ལ་མཚོན་ནའང་། བན་སྔགས་བོན་གསུམ་གྱི་གཏོ་པར་ཅི་རིགས་ཤིག་མཆིས་ཤིང་། དེ་དག་ལ་སྤྱི་ཚོགས་རིག་པ་དང་། ཆོས་ལུགས་ལོ་རྒྱུས་སོགས་ཞིབ་འཇུག་བྱེད་པ་ལ་རིན་ཐང་ཤིན་ཏུ་ཆེ། ཨེ་ཇིབ་ཀྱི་གཏོར་གཟུགས་མཆོད་རྟེན་ནང་གི་ལྡེབས་རིས་དང་། བོད་ཀྱི་གཏོ་པར་ཐོག་གི་དཔེ་རིས་རྣམས་ཀྱི་ཉམས་འགྱུར་བཅས་ལ་འདྲ་སའི་ཁྱད་ཆོས་ཡོད་པ་མ་ཟད། གཏོ་ཡི་རིག་གནས་ནི། གདོད་མའི་གོམས་སྲོལ་གྱི་དམར་མཆོད་ཆོ་གའི་ཚབ་ལྟ་བུར་བྱས་པའི་ཆོ་གའི་རྣམ་པ་ཞིག་ཡིན་ཞིང་། ཆོ་གའི་གོམས་སྲོལ་དེ་ནི་ཡ་གླིང་གི་རྒྱལ་ཁབ་སོ་སོར་དར་འཕེལ་བྱུང་འདུག་པས། དེ་གཅིག་པུས་ཀྱང་བོད་ཀྱི་གདོད་མའི་སྤྱི་ཚོགས་ཀྱི་གནས་བབ་དང་དོན་བྱ་མང་པོ་ཞིག་མཚོན་ཡོད་པས། ཞིབ་པར་རྟོག་ཞིབ་དང་ཉར་ཚགས་གནང་རྒྱུ་གལ་ཆེན་པོ་རེད། གཤམ་དུ་མཆོད་ཆས་རེ་རེར་གསལ་བཤད་བྱེད་པའི་ངལ་བ་སྤངས་ནས། མིང་ཙམ་འདྲེན་པར་བྱ་སྟེ། ཐུན་རྭ་དང་། རྐང་གླིང་། སྦུབ་ཆལ། འཁར་རྔ། དུང་། རྒྱ་གླིང་། གནམ་ལྕགས་ཕུར་བུ། རྡོ་རྗེ། དྲིལ་བུ། མཆོད་རྐོང་། སྤོས་ཕོར། ལྷུང་བཟེད། འཁར་གསིལ། མཎྜལ། ཆ་ལང་། སིལ་སྙན། བུམ་པ། མདའ་དར། ཐོད་པ། ཁ་྄ཌཱཾ་ག གྲི་གུག རལ་གྲི། དགང་བླུགས། མགུ་རྩེ། ཏིང་ཤག གཤང་། ཕྲེང་བ་སོགས་ཧ་ཅང་མང་བ་དེ་དག་ལ་རེ་རེ་ནས་ཁྱད་ཆོས་དང་མཚོན་དོན། འབྱུང་ཁུངས་སོགས་མི་འདྲ་བ་མང་དུ་མཆིས་ཀྱང་། འདིར་དེ་ཙམ་གྱིས་ཆོག་པར་བྱ། མདོར་ན། མཆོད་ཆས་དེ་དག་གི་ལོ་རྒྱུས་དང་ལག་རྩལ་སོགས་ལ་ཞིབ་འཇུག་དང་རྒྱུས་ལོན་བྱེད་འདོད་ན། རིག་དངོས་དེ་དག་ལ་སྲུང་སྐྱོབ་དང་ཉར་ཚགས་བྱ་རྒྱུ་དེ་ཤིན་ཏུ་གལ་ཆེ་བར་སེམས་སོ།།
དྲུག་པ། དམག་ཆས་ཀྱི་སྐོར།
དེ་སྔོན་ལོ་སུམ་ཅུའི་ཡར་སྔོན་ཞིག་ཏུ། ངས་རེབ་གོང་ས་ཁུལ་ནས་ཚེམ་ཚེམ་དང་། ཕུབ། མདུང་། རལ་གྲི། རྨོག ཁྲབ། སྒ། ཡོབ། མེ་མདའ་སོགས་མཐོང་མྱོང་ཞིང་། དེ་དག་ལས་ཆེས་བག་ཆགས་ཟབ་མོ་ཞིག་ཐེབས་པ་ནི་ཚེམ་ཚེམ་དང་གྲི་གཉིས་ཡིན། དེང་སང་ལ་ལས་ནང་དམེ་བྱས་པའི་རྐྱེན་གྱིས་གྲི་ཡིས་མི་བསད་པར་ཁ་གཡར་ཏེ་བོད་གྲི་རྣམས་མེར་བསྲེགས་པའི་ལས་འགུལ་རབ་དང་རིམ་པར་སྤེལ་ནས་བོད་ཀྱི་འཚོ་བའི་ཡོ་བྱད་ནང་གི་སྙིང་ནོར་དུ་མ་ཞིག་མེད་པར་གཏོང་གིན་འདུག་པས། དངོས་གནས་བློ་ཕམ་ཆེན་པོ་སྐྱེས། འཛམ་གླིང་སྟེང་གྲི་ཡི་རིག་གནས་ཕུན་སུམ་ཚོགས་པ་མངའ་བ་ནི། ཉི་ཧོང་བ་ཚོ་ཡིན་ལ། ཁོ་ཚོ་ལ་གྲི་རིགས་འདྲ་མིན་མང་དུ་མཆིས་པ་དང་། ཁོ་ཚོས་གྲི་དེ་དག་ནི་ཕ་མེས་ཡང་མེས་ཀྱི་སྙིང་སྟོབས་དང་ཤེས་རབ་མཚོན་བྱེད་ཀྱི་དྲན་རྟེན་ཞིག་དང་། ཡང་ན་སེམས་ཀྱི་གཏད་ས་ཁྱད་པར་བ་ཞིག་ལ་ངོས་འཛིན་བྱས་པ་ལས། མི་གསོད་བྱེད་ཀྱི་ལག་ཆ་ཁོ་ན་ཞིག་ཏུ་མི་སྤྱོད་ལ་དེ་ལྟར་ངོས་འཛིན་ཡང་མི་བྱེད་དོ།། བོད་ཀྱི་དམག་ཆས་ནི་འཛམ་གླིང་གི་ལོ་རྒྱུས་ཐོག་སྐད་གྲགས་ཤིན་ཏུ་ཆེ་ཞིང་། ལྷག་པར་དུ་རྨོག་དང་། ཁྲབ། གྲི་གསུམ་ནི་དེ་བས་ཀྱང་སྙན་གྲགས་ཆེ། ཉེ་ཆར། ཨ་རི་ན་༼བོད་ཀྱི་དམག་ཆས་བཤམས་སྟོན་ཁང་༽བྱ་བ་ཞིག་ཀྱང་བཙུགས་ཡོད་ལ། དེ་ནང་གི་དམག་ཆས་དག་ནི་འཛམ་གླིང་གི་དམག་ཆས་གྲས་ནས་ཆེས་ཕུལ་དུ་བྱུང་བ་ཡིན་པར་བཤད། དེས་ན་ང་ཚོས་ཀྱང་རང་རེའི་འཚོ་བའི་ཁྲོད་ནས་དར་བའི་དམག་ཆས་རྣམས་ལ་དམིགས་བསལ་གྱིས་སྲུང་སྐྱོབ་དང་ཉར་ཚགས་བྱ་དགོས་ཤིང་། དེ་དག་ལ་ཆེད་མངགས་ཀྱིས་ཞིབ་འཇུག་བྱ་རྒྱུ་ནི་ཧ་ཅང་གལ་ཆེའོ།།


c: text/html

text:
ཚེས་7ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན་བློ་བཟང་རྒྱལ་མཚན་གྱིས་ལྷ་སར་པེར་ཀྲེམ་གྱི་ཕུའུ་ལཱ་མོང་གསར་པའི་ཏང་གི་གྲོས་མིའི་འཐུས་མི་ཚོགས་པ་དང་བཅས་པར་མཇལ་འཛོམས་གནང་བ་རེད།
ཀྲུང་གོ་མི་དམངས་ཕྱི་འབྲེལ་སློབ་ཚོགས་ཀྱི་ཚོགས་གཙོ་ཝུའུ་ཧའེ་ལུང་མཇལ་འཛོམས་ནང་ཞུགས་པ་རེད།
བློ་བཟང་རྒྱལ་མཚན་གྱིས་འཐུས་མི་ཚོགས་པ་དང་བཅས་པ་ཀྲུང་གོའི་བོད་ལ་འཚམས་འདྲིར་ཕེབས་པར་དགའ་བསུ་ཞུ་རྒྱུ་དང་པེར་ཀྲེམ་གྱིས་ཀྲུང་གོ་གཅིག་གི་སྲིད་ཇུས་ལག་ལེན་བསྟར་བ་དང་ཀྲུང་གོའི་བདག་དབང་དང་མངའ་ཁོངས་ཆ་ཚང་ལ་བརྩི་འཇོག་གནང་བར་བསྔགས་བརྗོད་ཞུ་རྒྱུ་ཡིན། སླད་ཕྱིན་པེར་ཀྲེམ་གྱིས་བོད་དང་འབྲེལ་བ་ཡོད་པའི་གནད་དོན་ཐད་ཀྲུང་གོ་ཕྱོགས་ལ་མུ་མཐུད་རྒྱབ་སྐྱོར་ཧུར་ཐག་གནང་རྒྱུའི་རེ་བ་ཡོད་ཅེས་གསུངས་པ་རེད།
བློ་བཟང་རྒྱལ་མཚན་གྱིས་མི་དམངས་འཐུས་མི་ཚོགས་ཆེན་གྱི་ལམ་ལུགས་དང་མི་རིགས་ས་ཁོངས་རང་སྐྱོང་ལམ་ལུགས་བོད་དུ་གྲུབ་འབྲས་ཐོབ་པའི་སྒོ་ནས་ལག་ལེན་བསྟར་ཚུལ་ངོ་སྤྲོད་མདོར་བསྡུས་ཤིག་གནང་ཞིང་། ཁོང་གིས་ཀྲུང་གོ་གུང་ཁྲན་ཏང་དང་ཀྲུང་དབྱང་སྲིད་གཞུང་གི་ཡང་དག་པའི་འགོ་ཁྲིད་འོག་བོད་རང་སྐྱོང་ལྗོངས་ཀྱིས་ཞི་བའི་བཅིངས་འགྲོལ་དང་། དམངས་གཙོའི་བཅོས་སྒྱུར། རང་སྐྱོང་ལྗོངས་བཙུགས་པ། སྤྱི་ཚོགས་རིང་ལུགས་འཛུགས་སྐྲུན། སྒྱུར་བཅོས་སྒོ་དབྱེ་བཅས་ཀྱི་རླབས་ཆེན་ལོ་རྒྱུས་འཕེལ་རིམ་བརྒྱུད་ཅིང་། ཆོས་སྲིད་ཟུང་འབྲེལ་གྱི་བཀས་བཀོད་རྒྱུད་འཛིན་ཞིང་བྲན་ལམ་ལུགས་ནས་མི་དམངས་དམངས་གཙོའི་སྤྱི་ཚོགས་རིང་ལུགས་ཀྱི་ལམ་ལུགས་སུ་ལོ་རྒྱུས་རང་བཞིན་གྱི་མཆོང་སྐྱོད་བྱུང་བ་དང་། དུས་ཐུང་ལོ་བཅུ་ཕྲག་འགའ་ཞིག་ནང་ལོ་ངོ་སྟོང་གི་ལོ་རྒྱུས་ཀྱི་འཕོ་འགྱུར་བྱུང་ཡོད། ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག བོད་ཀྱི་དཔལ་འབྱོར་འཕེལ་རྒྱས་མྱུར་པོ་བྱུང་བ་དང་། སྤྱི་ཚོགས་ཁྱོན་ཡོངས་ནས་ཞི་མཐུན་བརྟན་ལྷིང་བྱུང་བ། རྨང་གཞིའི་སྒྲིག་བཀོད་རྒྱུན་ཆད་མེད་པར་འཐུས་སྒོ་ཚང་དུ་ཕྱིན་པ། དམངས་འཚོ་ལེགས་སུ་སོང་བ། སྣོད་བཅུད་ཁོར་ཡུག་རྒྱུན་འཁྱོངས་ལེགས་པོ་བྱུང་བ། ཆོས་དད་རང་མོས་ལ་བརྩི་འཇོག་གང་ལེགས་ཐོབ་པ། ཕུལ་དུ་བྱུང་བའི་སྲོལ་རྒྱུན་རིག་གནས་སྲུང་སྐྱོང་དང་རྒྱུན་འཛིན་བྱུང་བ། མི་རིགས་ས་ཁོངས་རང་སྐྱོང་ལམ་ལུགས་ཕྱོགས་ཡོངས་ནས་ལག་བསྟར་དོན་འཁྱོལ་ཐུབ་ནས་ལོ་རྒྱུས་ཐོག་གི་དུས་སྐབས་ཡག་ཤོས་གྲས་སུ་གནས་ཡོད། ཀྲུང་གོ་གུང་ཁྲན་ཏང་གི་འགོ་ཁྲིད་ཡོད་པ་དང་སྤྱི་ཚོགས་རིང་ལུགས་ལམ་ལུགས་ཀྱི་ལེགས་ཆ་ལྡན་པ་ལས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་བྱེད་པ་དང“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་ཐད་བོད་ཀྱི་མི་རིགས་ཁག་གི་མི་དམངས་རྣམས་གདེང་ཚོད་ཀྱིས་ཁེངས་བཞིན་ཡོད་ཅེས་གསུངས་པ་རེད།
འཐུས་མི་ཚོགས་པའི་ཚོགས་གཙོ་པེར་ཀྲེམ་རྒྱལ་ཕྲན་མཉམ་འབྲེལ་གྱི་གྲོས་ཚོགས་འོག་མའི་ནང་སྲིད་དང་གཞུང་འགན་ཨུ་ཡོན་ལྷན་ཁང་གི་ཀྲུའུ་ཞི་ཝུའེ་ཨོ་མོ་ལུན་གྱིས་འཚམས་འདྲིར་ཡོང་བ་བརྒྱུད། བོད་ལ་འཕེལ་རྒྱས་དང་འགྱུར་ལྡོག་བྱུང་བ་དངོས་སུ་མཐོང་བྱུང་། ཀྲུང་གོ་སྲིད་གཞུང་གིས་བོད་ཀྱི་དཔལ་འབྱོར་འཕེལ་རྒྱས་དང་། དམངས་འཚོ་ལེགས་གཏོང་། རིག་གནས་སྲུང་སྐྱོང་སོགས་ལ་སྐུལ་འདེད་ཤུགས་ཆེན་བཏང་བ་ང་ཚོར་བག་ཆགས་ཟབ་མོ་བྱུང་། བོད་ཀྱིས་སྔར་བས་མཛེས་སྡུག་ལྡན་པའི་འབྱུང་འགྱུར་གཏོད་ཐུབ་རྒྱུ་ཡིན་པའི་ཡིད་ཆེས་ཡོད། ཕྱོགས་གཉིས་པོའི་དབར་ཕན་ཚུན་འགྲོ་འོང་བྱས་པ་བརྒྱུད། སྔར་ལས་ལྷག་པའི་སྒོ་ནས་ཤེས་རྟོགས་བྱེད་ཤུགས་ཆེ་རུ་འགྲོ་བ་དང་། མཛའ་གྲོགས་འབྲེལ་བ་སྔར་བས་ཟབ་ཏུ་འགྲོ་བ། སྤེལ་རེས་མཉམ་ལས་དམ་ཟབ་ཡོང་བ་བཅས་ཀྱི་རེ་བ་ཡོད་ཅེས་གསུངས་པ་རེད།

robotstxt: allowed

filter: keep


text:
— ལ་བརྟག་དཔྱད་བྱས་པའི་མྱོང་ཚོར།
འདས་ཟིན་པའི་ལོ་རྒྱུས་ཀློག་དུས་སུ་ང་ཚོའི་བསམ་པའི་འཁྱེར་སོ་དེའང་འདས་ཟིན་པའི་སྤྱི་ཚོགས་ཀྱི་ཁྲོད་དུ་འཇོག་འོས་ཤིང་། དེ་ལྟར་བྱས་ན་ད་གཟོད་མེས་པོའི་སྣང་བརྙན་དང་གནའ་བོའི་ཚོ་ཁག་གི་འཐབ་འཛིང་གི་ངར་སྒྲ་ཐོས་ཐུབ་པ་ཡིན།
གནའ་བོའི་བོད་ཀྱི་ནུབ་ཕྱོགས་སུ་གངས་ཏི་སེ་བྱ་བའི་བླ་རི་ཞིག་ཡོད་ཅིང་། གནའ་བོའི་རྒྱ་གར་གྱི་གཅེར་བུ་བ་དང་དབང་ཕྱུག་པའི་གྲུབ་མཐའི་རྗེས་འཇུག་ཁག་གིས་ཡུལ་དེ་ནི་ཐུན་མོང་གིས་ཏི་རི་བྷི་ཁེ་ཊག་ཡིན་པར་ངོས་འཛིན་བྱུང་ཞིང་། དེ་ནི་ལེགས་སྦྱར་གྱི་སྐད་དེ་བོད་སྐད་དུ་སུམ་ཅུ་རྩ་གསུམ་གྱི་གནས་ཞེས་པའི་དོན་ཡིན། སངས་རྒྱས་ཆོས་ལུགས་པའི་དུས་འཁོར་གྱི་རྒྱུད་ཁག་ཅིག་ནའང་གནའ་བོའི་རྒྱ་གར་གྱི་ནང་བའི་སྟོན་པ་བཅོམ་ལྡན་འདས་དང་དགྲ་བཅོམ་པ་ལྔ་བརྒྱས་གངས་ཏི་སེར་ཉམས་ལེན་བྱས་པའི་གནས་ཚུལ་བཀོད་ཡོད་ལ། ལུང་དུམ་འདི་གཞིར་བཟུང་ནས་དཔྱད་ན་གནའ་བོའི་རྒྱ་གར་གྱི་ནང་ཆོས་དང་གངས་ཏི་སེའི་བར་ལ་འབྲེལ་བ་ངེས་ཅན་ཞིག་ཡོད་པ་ཁ་ཚོན་བཅད་ཆོག་པ་ཡིན། གཞན་ཡང་སངས་རྒྱས་ཆོས་ལུགས་ཀྱི་བསྟན་བཅོས་ཁ་ཤས་སུ་འཛམ་གླིང་གི་ལྟེ་བ་གངས་ཏི་སེ་ཡིན་པ་དང་ཡུལ་དེ་ནི་ཤམ་བྷ་ལ་ཡིན་པར་ངོས་འཛིན་བྱུང་ཡོད་མོད་འདིར་གླེང་གཞི་དེའི་སྐོར་ཞིབ་པ་ངོ་སྤྲོད་བྱེད་རྒྱུ་མིན། གནའ་བོའི་བོད་ཀྱི་བོན་པོའི་བསྟན་བཅོས་རྣམས་སུ་གངས་ཏི་སེ་ནི་ཁོ་ཚོའི་བླ་རི་གལ་ཆེན་ཁོ་ན་དེ་ཡིན་ཚུལ་འཁོད་ཡོད་ཅིང་། བོན་པོའི་ཡིག་ཚང་ཁག་ནས་བྱུང་བའི་འོལ་མོ་ལུང་རིང་བྱ་བ་ཡང་ཡུལ་དེ་ཡིན་པར་ངོས་འཛིན་བྱུང་ཡོད་ལ། བོད་ཀྱི་གནའ་རབས་ལོ་རྒྱུས་ཡིག་ཚང་གལ་ཆེ་བ་འབའ་ཞིག་ཏུ་འཆད་པའི་གནམ་རིམ་པ་བཅུ་གསུམ་བྱ་བའང་ཡུལ་འདི་ལ་ངོས་འཛིན་བྱེད་བཞིན་ཡོད། གོང་གི་དེ་རྣམས་མདོ་དོན་རུབ་བསྡུས་སྒོས་བཤད་ན། གངས་ཏི་སེ་ནི་གནའ་རབས་ཤེས་རིག་སྣ་ཚོགས་ཀྱི་བརྗེ་རེས་བྱེད་སའི་ལྟེ་གནས་ཤིག་ཡིན་པ་མ་ཟད། ལོ་རྒྱུས་ས་ཁམས་ཁོར་ཡུག་གི་བརྡ་རྟགས་ཧ་ཅང་གལ་ཆེ་བ་ཞིག་ཀྱང་ཡིན། ང་ཚོས་རིག་གནས་ཀྱི་བརྡ་རྟགས་འདི་བརྒྱུད་ནས་གནའ་བོའི་ཤེས་རིག་གི་ཞལ་རས་ངོ་མ་དེ་མཐོང་ཐུབ་པར་ཡིད་ཆེས་བྱེད་བཞིན་ཡོད།
གནའ་བོའི་ལོ་རྒྱུས་ཤེས་རིག་གི་སྲོག་ཤིང་དུ་གྱུར་བའི་གངས་ཏི་སེའི་མཐའ་འཁོར་ན་མི་རྒྱུད་ཆེན་པོ་གསུམ་གནས་ཡོད་ཅིང་། དེ་དག་ནི་ཨརྱཎ་དང་ཞང་ཞུང་ངམ་སྤུ་རྒྱལ་བཅས་ཡིན། མི་རྒྱུད་ཆེན་པོ་གསུམ་གྱིས་ཐུན་མོང་གིས་གངས་ཏི་སེ་ནི་ངོ་མཚར་གསང་བའི་དག་ཞིང་ཞིག་ལ་ངོས་འཛིན་བྱུང་ནས་དད་མོས་དང་སྐོར་བ་རྒྱག་བཞིན་ཡོད་ཅིང་། མི་རྒྱུད་ཆེན་པོ་གསུམ་གྱི་རིག་གནས་དང་བསམ་བློ། ཅ་དངོས་དང་ཡུལ་སྲོལ་སོགས་ཀྱང་འདི་ནས་བཟུང་ཏེ་བརྗེ་རེས་ནས་མཉམ་འདྲེས་བྱེད་འགོ་ཚུགས་ཡོད། དེར་བརྟེན་གངས་ཏི་སེ་ནི་རང་བཞིན་གྱིས་གནའ་རབས་ཤེས་རིག་གི་བརྗེ་རེས་ཀྱི་ལྟེ་གནས་ཤིག་ཏུ་གྲུབ་ཡོད། འོན་ཀྱང་དུས་ཀྱི་བགྲང་བྱའི་ཉག་མ་མང་པོ་འདས་པའི་གོ་རིམ་ཁྲོད་དུ་མི་རྒྱུད་ཆེན་པོ་གསུམ་གྱི་བར་ལ་རིམ་བཞིན་འགལ་ཟླ་དང་གདོང་ཐུག་བྱུང་ནས་ཕན་ཚུན་ལ་དབང་བསྒྱུར་བའི་བསམ་བློ་བྱུང་ཡོད། དེ་བས་ཨརྱཎ་རྣམས་རྒྱ་གར་གྱི་ཆུ་བོའི་འབབ་རྒྱུད་ལ་གནས་སྤོས་པ་དང་སྤུ་རྒྱལ་བ་རྣམས་ཡར་ཀླུང་གཙང་བོའི་འབབ་རྒྱུད་ལ་གནས་སྤོས་ཤིང་། ཞང་ཞུང་བ་རྣམས་ལས་ཁ་ཅིག་གིས་གངས་ཏི་སེའི་མཐའ་འཁོར་བཟུང་བ་དང་འགའ་ཞིག་སྦལ་ཏིའི་ས་ཁུལ་སོགས་སུ་གནས་སྤོ་བྱས་ཡོད། གུས་པས་སྐབས་འདིར་འཚོལ་བཞིན་པ་ནི་དེ་ལྟ་བུའི་མི་རྒྱུད་ཆེན་པོ་གསུམ་གྱི་ཡ་གྱལ་ཞང་ཞུང་བའི་རྐང་རྗེས་དེ་ཡིན།
ཕྱིས་ནས་འཆད་བཞིན་པའི་ཞང་ཞུང་ནི་རུས་རྒྱུད་ཚོ་ཁག་ཅིག་ཡིན་ལ་སྟོབས་འབྱོར་ཧ་ཅང་ལྡན་པའི་གནའ་བོའི་ཚོ་བ་ཞིག་ཡིན་ཞེས་ཀྱང་བཤད་ཆོག ཚོ་བ་འདིའི་ཚོ་དཔོན་སྔ་གྲས་ནི་རྩེ་རྒྱལ་བྱ་བ་ཞིག་ཡིན་པ་དང་ཕྱིས་སུ་དབས་རྒྱལ་དང་དེ་ནས་ལྕེ་རྒྱལ་བཅས་རུས་རྒྱུད་ཚོ་བའི་ཚོ་དཔོན་མི་འདྲ་བ་ཁ་ཤས་ཀྱིས་སྔ་ཕྱིར་ཞང་ཞུང་གི་ཡུལ་འདི་ལ་དབང་བསྒྱུར་བྱས་མྱོང་ཡོད་ལ། དེའི་ཕྱིས་སུ་བྱ་རུའི་གོ་ས་ཐོགས་པའི་རྒྱལ་པོ་བཅོ་བརྒྱད་ཀྱིས་ཀྱང་ཡུལ་འདི་ལ་དབང་བསྒྱུར་བྱས་ཡོད། དུས་སྐབས་དེར་ཞང་ཞུང་ལ་སྟོང་སྡེ་བཅུ་གསུམ་དང་དྲག་ཆས་གོ་མཚོན་གྱི་དམག་དཔུང་ཡང་བྱུང་ཚར་ཡོད། འདི་བཞིན་དུས་ཀྱི་བགྲོད་པའི་གོ་རིམ་ཁྲོད་དུ་ཞང་ཞུང་ནི་རིམ་བཞིན་རང་རྐྱ་ཐུབ་པའི་རྒྱལ་ཕྲན་ཞིག་གི་ངོ་བོར་ཆགས་ཏེ་རང་རྐྱ་ཐུབ་པའི་ཡི་གེ་དང་ཤེས་རིག་ཀྱང་བྱུང་ཡོད། ཕྱི་ལོའི་དུས་རབས་བདུན་པའི་སྐབས་དེར་ཞང་ཞུང་གི་རྒྱལ་རབས་ཀྱི་དབང་བསྒྱུར་མངའ་ཐང་དང་དམག་དཔུང་གོ་མཚོན་སོགས་སྤུ་རྒྱལ་བཙན་པོའི་རྒྱལ་རབས་ལ་འགྲན་ཐུབ་པ་ཡོད། སྐབས་དེ་ནི་ཡུལ་དབུས་ཀྱི་རྒྱལ་པོ་སྲོང་བཙན་སྒམ་པོས་དྲག་པོའི་སྟོབས་ཤུགས་ལ་བརྟེན་ནས་སྤུ་རྒྱལ་མཐའ་འཁོར་གྱི་རྒྱལ་ཕྲན་མང་པོ་དབང་དུ་བསྡུ་བའི་དུས་ཡིན་ལ། ཞང་ཞུང་རྒྱལ་ཕྲན་ཡང་དབང་བསྒྱུར་བྱེད་ཡུལ་ནང་གི་དམིགས་འབེན་ཞིག་ཏུ་གྱུར་ཡོད། དེ་ནས་ཐོག་མར་དྲག་པོའི་སྟོབས་ཀྱིས་བྱང་གི་ཞང་ཞུང་བླངས་པ་དང་ཏོ་ཡོ་ཆས་ས་ཁུལ་གྱི་སྟོང་དཔོན་ཡོན་ཙེ་དམར་གསོད་བྱས་ཤིང་། དེའི་འཕྲོར་སྤུ་རྒྱལ་བཙན་པོའི་རྒྱལ་རབས་ཀྱིས་ཡང་བསྐྱར་ཐབས་ལམ་མི་འདྲ་བ་གཉིས་བཀོལ་ནས་ཞང་ཞུང་ཐམས་ཅད་བླངས་ཏེ་རང་ཉིད་ཀྱི་དབང་བསྒྱུར་མངའ་ཁོངས་སུ་བཅུག་ཡོད། བོད་རྒྱལ་སྲོང་བཙན་སྒམ་པོས་ཐོག་མར་གཉེན་འབྲེལ་ལམ་ལུགས་ཀྱི་ཆབ་སྲིད་ཐབས་ལམ་ལ་བརྟེན་ནས་རང་གི་སྲིང་མོ་སད་མར་ཀར་བག་མར་བཏང་ཏེ་ཞང་ཞུང་གི་ས་ཁམས་དང་དམག་གི་གནས་ཚུལ་ལ་རྒྱུས་ལོན་བྱས་པ་དང་། དེ་ནས་ལྕེའི་དམག་བཏང་ནས་དེའི་སྟོབས་ཤུགས་ལ་བརྟེན་ཏེ་ཞང་ཞུང་ཡོངས་རྫོགས་དབང་དུ་བསྡུས་ཡོད། དེ་ལས་གཞན་བོད་རྒྱལ་སྲོང་བཙན་སྒམ་པོས་དུམ་བུར་དུམ་བུར་བགོ་ནས་བཟོ་བཅོས་བྱེད་པའི་སྤུ་རྒྱལ་བཙན་པོའི་ཆབ་སྲིད་ཐབས་ལམ་ལ་བརྟེན་ནས་ཞང་ཞུང་གི་སྟོབས་ཤུགས་ཁ་འཐོར་དུ་བཏང་ཡོད་པ་དང་གནས་སྤོ་བྱས་ནས་མི་རྒྱུད་གཅིག་གྱུར་ལའང་ཤུགས་སྣོན་བྱས་ཡོད། དེར་བརྟེན་དིང་སང་གི་ཆབ་མདོ་དང་སི་ཁྲོན་སོགས་ས་ཁུལ་མང་པོར་སྔར་ཞང་ཞུང་ཡུལ་ནས་གནས་སྤོར་གྱི་གནའ་བོའི་ཚོ་མིང་རྙིང་བ་དག་བོར་བ་མེད་པར་སྔར་བཞིན་སོར་འཇོག་བྱས་ཡོད་པ་དེ་རེད། མདོར་ན་གོང་དུ་ཞིབ་སྨྲས་བྱས་ཡོད་པ་འདི་དག་ནི་ཞང་ཞུང་ཤེས་རིག་ཉམས་རྒུད་ཀྱི་རྒྱུ་རྐྱེན་གཙོ་བོ་དེ་ཡིན། འཛམ་གླིང་གི་ཤེས་རིག་གང་ཞིག་ཡོངས་སུ་རྫོགས་པར་འཇིག་ཟིན་པའི་རྗེས་སུ་སླར་ཡང་དེ་ཉིད་ཀྱི་ངོ་བོ་འཚོལ་རྒྱུ་ནི་དེ་འདྲའི་ལས་སླ་བོའི་དོན་བྱ་ཞིག་མ་ཡིན་ལ། འདིར་འཆད་པའི་ཞང་ཞུང་ཤེས་རིག་ཀྱང་དེ་ལྟའི་གནས་ཚུལ་གྱི་རིགས་སུ་གཏོགས་པ་ཡིན། ང་ཚོས་ནམ་རྒྱུན་བོད་རིག་པའི་ཞིབ་འཇུག་ནི་གནའ་བོའི་ཡིག་ཚང་རྣམས་ཟུར་བལྟའི་དཔྱད་གཞིར་བྱེད་པ་ལས་དངོས་སུ་ཡུལ་དངོས་བརྟག་དཔྱད་བྱེད་ཐུབ་མེད་པ་ཡིན། གལ་ཏེ་འདི་བཞིན་མུ་མཐུད་དུ་ཞིབ་འཇུག་གི་ཐབས་ལམ་འདི་རིགས་བེད་སྤྱོད་གནང་ན། ང་ཚོར་མ་འོངས་པར་དབང་ཐོབ་ཀྱི་ཞིབ་འཇུག་གྲུབ་འབྲས་དང་ཐུན་མོང་གིས་ངོས་ལེན་བྱེད་པའི་ལྟ་ཚུལ་ནམ་ཡང་ཐོབ་མི་སྲིད། དེར་བརྟེན་ཕྲན་གྱིས་ཡིག་ཚང་ཞིབ་འཇུག་དང་གནའ་དཔྱད་རིག་པ་ཟུང་དུ་འཇུག་པ་ནི་བོད་རིག་པའི་ཞིབ་འཇུག་གི་ཐབས་ལམ་རྨད་དུ་བྱུང་བ་ཞིག་ཡིན་པར་ངོས་འཛིན་བྱས་ཡོད་ལ། ང་ཚོས་ཕྱིས་སུ་ཐབས་ལམ་འདི་སྤྱད་ནས་བོད་ཀྱི་ལོ་རྒྱུས་རྣམས་བསྐྱར་ཀློག་བྱེད་པར་རེ་བ་ཞུས་ཡོད། ཐེངས་འདིའི་གུས་པའི་བརྟག་དཔྱད་ཀྱི་མྱོང་ཚོར་གཤམ་དུ་གསལ་བ་ལྟར་ཡིན།
ཕྱི་ལོ༢༠༡༥/༣/༡༣ཉིན་ང་དང་ལས་གྲོགས་གཉིས་སྐྱིད་གྲོང་རྫོང་རྫོང་དཀར་གྲོང་བརྡལ་གྱི་བྱང་ཕྱོགས་སྤྱི་ལེ་ལྔའི་མཚམས་སུ་ཡོད་པའི་ཨ་པ་རྒྱ་བ་བྲག་བརྐོས་ལ་བརྟག་དཔྱད་དུ་ཕྱིན་པ་ཡིན། ཡུལ་དེའི་མི་སེར་ཕལ་བས་བྲག་བརྐོས་འདིའི་མིང་ལ་ཨ་པ་རྒྱ་ཡིག་ཟེར་ཞིང་དོན་ནི་ཨ་ཕའི་རྒྱ་ཡིག་ཡིན་ཟེར་ལ། ཁོང་ཚོས་འདི་ནི་གནམ་ནས་བབས་པའི་ལྷའི་དངོས་པོ་ཞིག་ཏུ་ངོས་འཛིན་ཞིང་དེའི་རྒྱུ་མཚན་གྱིས་དེ་ལ་དད་མོས་དང་བྲག་ངོས་ཀྱི་ཡི་གེ་ལ་སྲུང་སྐྱོབ་བྱས་ཡོད། ཡུལ་དེའི་མི་རྣམས་ལ་སྲོལ་རྒྱུན་གྱི་ཆོས་སེམས་ལྡན་ཡོད་པའི་སྟབས་ཀྱིས་ད་གཟོད་རྡོ་བརྐོས་འདི་ལ་སྲུང་སྐྱོབ་བྱས་ནས་ད་ལྟའི་བར་དུ་ཐོན་པ་ཡིན། དོན་དངོས་སུ་ཁོ་ཚོས་བཤད་པའི་ལྷའི་དངོས་པོ་དེ་ནི་མིང་དུ་གྲགས་པའི་ཐང་གུར་གྱི་ཕོ་ཉས་བྲག་ངོས་སུ་བརྐོས་པའི་ཡི་གེ་དེ་ཡིན་ལ། དེ་ནི་རིག་གཞུང་ཞིབ་འཇུག་གི་ཁྱབ་ཁོངས་ཧྲིལ་པོར་སྐད་གྲགས་ཆེན་པོ་ཡོད་པ་ཞིག་ཡིན། ཡི་གེའི་བརྐོ་བྱའི་བྲག་ངོས་དེའི་ཞེང་ཚད་ལ་ཕལ་ཆེར་རྨི་གཅིག་ཚེག་ལྔ་དང་། མཐོ་ཚད་ལ་ཕལ་ཆེར་རྨི་བཞི་དང་ས་ངོས་ནས་བྲག་གི་བར་ལ་ཕལ་ཆེར་རྨི་བརྒྱད་ཙམ་ཡོད། བྲག་ངོས་ཡོངས་རྫོགས་སུ་རྡོ་རྣམས་འཛིང་བའི་ཚུལ་དུ་ཡོད་ཅིང་བྲག་གཤམ་ན་ལི་མ་སྨན་ཆུ་འཁྱིལ་ནས་འགྲོ་བཞིན་ཡོད། དངོས་གཞིའི་བྲག་བརྐོས་ཡི་གེའི་ཞེང་ཚད་ལ་རྨི་གཅིག་ཙམ་དང་མཐོ་ཚད་ལི་རྨི་དགུ་བཅུ་ཙམ་ཡོད། རྒྱའི་གནའ་བོའི་གཟབ་ཡིག་གིས་བྲག་ངོས་སུ་བརྐོས་ཡོད་ཅིང་ཐིག་ཕྲེང་ཉི་ཤུ་རྩ་བཞི་དང་ཁྱོན་བསྡོམ་ཡི་གེ་སུམ་བརྒྱ་ཙམ་ད་ལྟའང་མིག་ལ་བསྟན་ཡོད་དུ་གནས་ཡོད། ཆེད་མཁས་པའི་བདེན་དཔང་གཞིར་བཟུང་ན། བྲག་བརྐོས་འདི་ནི་ཕྱི་ལོ༦༥༨ལོར་ཐང་གི་ཕྱི་འགྲུལ་བརྟག་ཞིབ་པ་ཝང་ཞོན་ཙང(王玄奘)(ཕལ་ཆེར་དུས་རབས་བདུན་པར་སྐྱེས་ཤིང་ཧི་ནན་ལོ་ཡང་གི་མི་ཡིན)ཉིད་རྒྱ་གར་འཕགས་པའི་ཡུལ་ལ་ཕོ་ཉར་འགྲོ་དུས་སུ་བཞག་པའི་རིག་དངོས་གལ་ཆེན་ཞིག་རེད། དེ་ནི་ལྷ་ལྡན་གཙུག་ལག་ཁང་གི་མདུན་ངོས་སུ་བཙུགས་པའི་ཁྲང་ཆིན་མཐུན་སྒྲིལ་རྡོ་རིང(ཕྱི་ལོ༨༢༣ལོར་བཙུགས)ཟེར་བའམ་ལྷ་སའི་རྡོ་རིང་དང་བསྡུར་ན་ལོ་བརྒྱ་དང་དྲུག་ཅུ་རེ་ལྔས་སྔ་བ་ཡོད་འདུག ཝང་ཞོན་ཙང་དང་འབྲེལ་ཡོད་གནས་ཚུལ་ཅུང་ཟད་ཞུས་ཏེ། ད་ནི་ཐང་གི་ཕོ་ཉའི་བྲག་བརྐོས་ཡི་གེ་དེའི་ཐིག་ཕྲེང་བཅུ་གསུམ་པར”་་་་ལོའི་དབྱར་ཟླ་ལྔ་བར་ཞང་ཞུང་ཆུང་བའི་ནུབ་ཕྱོགས་ན་་་་年夏五月届于小杨童之西”ཞེས་པའི་སྐོར་ལ་བགྲོ་གླེང་བྱེད་བསམ་ཡོད། ཚིག་ཕྲེང་འདི་གཞིར་བཟུང་ན་ཕྱི་ལོ་བརྒྱ་ཕྲག་བདུན་པའི་དུས་སུ་བོད་ཀྱི་ནུབ་ཕྱོགས་ན་ཞང་ཞུང་ཆུང་བ་བྱ་བའི་ཡུལ་ཞིག་ཡོད་པ་ཁ་ཚོན་གཅོད་ཐུབ་ལ། དིང་སང་ལྟར་བྱས་ན་སྐྱིད་གྲོང་རྫོང་གི་ཕྱོགས་འདི་ལ་ངོས་འཛིན་བྱས་ཆོག་གམ་སྙམ།
ཐོག་མར་ཡཱང་ཐོང(杨童)བྱ་བའི་ཐ་སྙད་ལ་བགྲོ་གླེང་བྱེད་དགོས་ཏེ། ཡཱང་ཐོང་ནི་ཆེན་པོ་ཐང་གི་དུས་སུ་སྒྲ་བསྒྱུར་བྱས་ནས་ཐོན་པའི་ཐ་སྙད་ཅིག་ཏེ་སྐབས་ལན་རེར(羊同)བྱ་བ་འདི་ཡང་བྲིས་ཡོད། དོན་ལ་དེ་དག་ཆ་ཚང་ཞང་ཞུང་ཞེས་པའི་ཐ་སྙད་ཀྱི་སྒྲ་བསྒྱུར་རེད། ཞིབ་འཇུག་པ་ཁ་ཅིག་གིས(羊同)ནི་གཡུང་དྲུང་གི་སྒྲ་འགྱུར་ནས་ཐོན་པ་རེད་ཟེར་བ་དང་ཡང་ཞིབ་འཇུག་པ་གནད་ཅན་འགས(羊同)བྱ་བ་ནི་བོད་སྐད་ལ་ཁྲོམ་ཡིན་པར་ངོས་འཛིན་བྱེད་བཞིན་འདུག ལྟ་ཚུལ་འདི་དག་ནི་རིག་གཞུང་གི་ཁྱབ་ཁོངས་སུ་ཡིད་དཔྱོད་དང་ཚོག་དཔག་བྱས་པ་ཙམ་ལས་གཞི་འཛིན་སའི་ཁུངས་ཅི་ཡང་སྟོན་རྒྱུ་མེད། རྒྱ་ཡིག་གི(杨童)དང(羊同)བྱ་བའི་ཐ་སྙད་འདི་གཉིས་གང་ཡིན་ཡང་ཞུང་ཞུང་བྱ་བའི་ཐ་སྙད་ཀྱི་སྒྲ་འགྱུར་ནས་སླེབས་པ་ཡིན་ལ། དེ་ནི་ཆེན་པོ་ཐང་གི་དུས་སུ་རྒྱ་བོད་སྒྲ་བསྒྱུར་གྱི་ཁྲོད་ནས་བྱུང་བའི་སྒྲ་འགྱུར་གྱི་སྣང་ཚུལ་གཙོ་ཆེ་བ་ཞིག་ཀྱང་ཡིན། ང་ཚོས་གནད་དོན་འདི་རིགས་ཐག་གཅོད་བྱེད་ན་མུ་མཐུད་དུ་གནའ་དེང་རྒྱ་བོད་ཀྱི་སྐད་བརྡ་རིག་པའི་འཕེལ་རྒྱས་ཀྱི་འཕེལ་འགྱུར་ལ་ཞིབ་འཇུག་བྱེད་དགོས་པ་ཡིན། མ་འོངས་པར་འདིའི་ཕྱོགས་ཀྱི་ཤེས་ལྡན་མི་སྣ་བྱུང་ནས་སྐད་བརྡའི་དཀའ་གནད་འདི་འདྲའི་རིགས་རྣམས་ཐག་གཅོད་བྱེད་ཐུབ་པར་ཡིད་ཆེས་བྱས་ཡོད། གཉིས་པ་ནི་རིག་དངོས་ཁྲོད་བྱུང་བའི(杨童)བྱ་བའི་ཡུལ་དེ་དིང་སང་གི་སྐྱིད་གྲོང་རྫོང་ལ་ངོས་འཛིན་བྱ་རྒྱུ་དེ་ཡིན། ས་ཁུལ་འདིའི་གནའ་རབས་ཀྱི་མིང་ལ་མང་ཡུལ་གུང་ཐང་ཞེས་འབོད་ཅིང་བོད་རྒྱལ་སྲོང་བཙན་སྒམ་པོའི་དུས་སུ་མངའ་རིས་སྐོར་གསུམ་གྱི་ཁོངས་སུ་གཏོགས་པ་ཡིན། དུས་རབས་བཅུ་བཞི་བའི་སྐབས་ཀྱི་བོད་ཀྱི་ཡིག་ཚང་གལ་ཆེན་རྣམས་ལས་ཡུལ་འདི་ལ་མངའ་རིས་སྨད་མང་ཡུལ་གུང་ཐང་ཞེས་ཀྱང་བཀོད་ཡོད། འོན་ཀྱང་གནའ་བོའི་ས་མིང་འདི་དག་ནི་དུས་རབས་བདུན་པ་ལས་སྔ་མི་སྲིད་པ་ཞིག་རེད་སྙམ། ཉེ་ཆར་བཞུགས་ཡོད་པའི་བོད་ཀྱི་གནའ་བོའི་ཡིག་ཚང་ཁག་གི་བརྗོད་བྱར་གཞིགས་ན་གནའ་བོའི་ཞང་ཞུང་གི་ས་ཁམས་ཆགས་ཡུལ་ནི་ས་ཡུལ་འདི་དག་ཡིན་ལ། དམིགས་བསལ་ཞང་ཞུང་ཆུང་བ་ནི་དིང་སང་གི་སྐྱིད་གྲོང་རྫོང་གི་ས་ཁོངས་འདི་ཡིན་ནམ་སྙམ། ཕྱི་ལོ་དུས་རབས་བདུན་པ་ནས་བཟུང་ཡུལ་གྲུ་འདི་ནི་གནའ་བོའི་རྒྱ་གར་འཕགས་པའི་ཡུལ་དང་བོད་གཉིས་ཀྱི་ཕན་ཚུན་འགྲོ་འོང་གི་བགྲོད་ལམ་གལ་ཆེན་ཞིག་ཏུ་གྱུར་ཡོད་པ་དང་། འཛམ་གླིང་ལ་གྲགས་ཆེ་བའི་སློབ་དཔོན་པདྨ་འབྱུང་གནས་ཀྱང་ལམ་ཐིག་འདི་བརྒྱུད་ནས་བོད་ལ་ཆོས་སྤེལ་དུ་ཕེབས་མྱོང་ཡོད། གཞན་ཡང་གནའ་བོའི་རྒྱ་གར་དང་བོད་དང་ཆེན་པོ་ཐང་གུར་གྱི་ལོ་ཙཱ་བ་མང་ཆེ་བའང་སྔར་བཞིན་ལམ་ཐིག་འདི་བརྒྱུད་ནས་ཆོས་ལེན་པ་དང་ཆོས་སྤེལ་པར་བྱས་ཡོད། དེར་བརྟེན་མང་ཡུལ་གུང་ཐང་ནི་ཨེ་ཤ་ཡའི་དབུས་རྒྱུད་དང་ཨེ་ཤ་ཡའི་ཤར་ནུབ་རྒྱུད་ཀྱི་གྲགས་ཆེ་ལ་དོན་སྙིང་ལྡན་པའི་གནའ་རབས་འགྲིམ་འགྲུལ་གྱི་བགྲོད་ལམ་གལ་ཆེན་གྱི་ཡ་གྱལ་ཞིག་ཀྱང་ཡིན། ཕྱི་ལོ་དུས་རབས་བདུན་པའི་ཡར་སྔོན་དུ་ས་ཁུལ་འདི་ནི་ཞང་ཞུང་ཆུང་བའི་ཁོངས་སུ་གཏོགས་ནའང་། ཡིད་ཕངས་པ་ཞིག་ལ་བོད་ཀྱི་ཡིག་ཚང་གལ་ཆེན་རྣམས་སུ་སྐབས་དེའི་ལོ་རྒྱུས་ཞིབ་པ་ཡི་གེར་འགོད་ཐུབ་མེད་ཅིང་། ཕལ་ཆེར་ཕྱི་ལོའི་དུས་རབས་བཅུ་བཞི་ནས་བཅུ་དྲུག་བར་གྱི་བོད་ཀྱི་པཎ་གྲུབ་རྣམས་མང་ཡུལ་གུང་ཐང་བརྒྱུད་ནས་རྒྱ་གར་དང་ཨུ་རྒྱན་གྱི་ཡུལ་དུ་སློབ་གཉེར་ལ་ཕེབས་དུས་ཙམ་ལ་ས་ཁུལ་འདིའི་ལོ་རྒྱུས་ཐོར་བུ་རེ་ཡི་གེར་བཀོད་ཡོད། དཔེར་ན་གྲུབ་ཆེན་ཨུ་རྒྱན་པ་རིན་ཆེན་དཔལ་༼༡༣༢༩-༡༣༦༧༽གྱིས་མཛད་པའི ཞེས་པར་གུ་གེ་སྨད་རྒྱུད་ཞང་ཞུང་ཞེས་བཀོད་པ་དང་། མན་ལུང་གུ་རུ(ཕལ་ཆེར་དུས་རབས་བཅུ་དྲུག་པ)ཡིས་མཛད་པའི ན་གུ་གེ་ནི་ཞང་ཞུང་གི་ཡུལ་དུ་འདུག དེའི་སྨད་ན་ད་དུང་ཡང་བོད་སྐད་མ་ཡིན་པའི་ཁོ་རང་ཚོའི་སྐད་ཟུར་བ་ཞིག་ལབ་ཀྱི་འདུག་ཅེས་བཀོད་ཡོད། IMG_8596གཞན་ཡང་གྲ་སྟོད་ཡར་ཆན་པ་གུ་རུ་ཨུ་རྒྱན་གླིང་པ༼༡༣༢༩-༡༣༦༧༽པས་གཏེར་ནས་བཏོན་པར་གྲགས་པའི ན་ཞང་ཞུང་སྒྲ་བླ་མུ་ཙ་མེད་ཀྱི་གནས་ཚུལ་བཀོད་ཡོད། ང་ཚོས་གོང་དུ་བཀོད་པའི་སྒྲུབ་བྱེད་འདི་དག་གི་རིགས་འདེད་བརྒྱུད་ནས་བལྟས་ན་མང་ཡུལ་གུང་ཐང་ནི་སྔོན་གྱི་ཚེ་ཞང་ཞུང་རྒྱལ་ཕྲན་གྱི་ས་ཁྱོན་ལ་གཏོགས་པ་དང་ཞང་ཞུང་གི་རུས་རྒྱད་ཚོ་དཔོན་རྣམས་ཀྱིས་ཡུལ་འདི་ལ་དབང་བསྒྱུར་བྱས་ཡོད། འོན་ཀྱང་དུས་ཀྱི་ཉག་མ་མང་པོ་འདས་པའི་གོ་རིམ་ཁྲོད་དུ་ས་ཁུལ་འདི་ལ་གནམ་ས་བླ་འོག་བརྗེས་པ་ལྟ་བུའི་འགྱུར་བཅོས་ངེས་ཅན་ཐེབས་ཡོད།
མདོ་དོན་རུབ་བསྡུས་སྒོས་བཤད་ན། ཐང་གི་ཕོ་ཉའི་བྲག་བརྐོས་ཀྱི་རིག་དངོས་རྩ་ཆེན་འདིའི་ཁྲོད་ཀྱི་ཡིག་འབྲུ་འདི་དག་གིས་ང་ཚོར་ལོ་རྒྱུས་ཀྱི་ལམ་སྣེ་གལ་ཆེན་ཞིག་བསྟན་ཡོད་པ་དང་། ལམ་སྣེ་འདི་བརྒྱུད་ནས་ཞང་ཞུང་ཤེས་རིག་གི་གསང་བ་འགྲོལ་བར་རམ་འདེགས་ཧ་ཅང་གལ་ཆེན་བྱེད་ཐུབ་བམ་སྙམ། གཞན་ཡང་གུས་པས་མ་འོངས་པའི་བོད་ཀྱི་རིག་དངོས་བསྔོག་འདོན་ཁྲོད་ནས་ཞང་ཞུང་དང་འབྲེལ་བའི་རིག་དངོས་གསར་རྙེད་བྱུང་ཐུབ་པར་ཡིད་ཆེས་བྱས་ཡོད་ལ། དེ་དུས་སུ་ང་ཚོས་གདེང་ཚོད་ཡོད་པའི་སྒོ་ནས”རིག་དངོས་ཀྱི་རྒྱབ་ན་ཞང་ཞུང་ཡོད་དམ”ཅེས་པ་དང་ཞང་ཞུང་ཤེས་རིག་སྐོར་རྒྱས་འགྲེལ་བྱས་ཆོག་པ་ཡིན།
* དཔྱད་ཐུང་འདི་ནི་གུས་པས་རྒྱ་རིགས་བོད་རིག་པར་ཞིབ་འཇུག་བྱེད་མཁན་མང་པོར་ཞིབ་འཇུག་གི་ལམ་སྣེ་གལ་ཆེན་སྟོན་ཆེད་དུ་ཕྱི་ལོ༢༠༡༥/༣/༡༩/ལ་རྒྱ་ཡིག་གིས་བྲིས་ཏེ་དྲ་ངོས་སུ་བཀྲམ་པ་དང་། ཕྱིས་སུ་དྲ་ལམ་བརྒྱུད་འགོད་པ་ཧ་ཅང་མང་པའི་ཁར་ལྟ་ཚུལ་ཅི་རིགས་འདོན་མཁན་གྱི་འཁྲུག་ཆ་དོད་པོ་ཞེ་དྲག་བྱུང་ཡོད།
བན་ཤུལ་དཔལ་མཁར་རྒྱལ་གྱིས་ ༢༠༡༥/༡༡/༤/ལ་མངའ་རིས་སྨད་མང་ཡུལ་གུང་ཐང་གི་བཙད་པོའི་མི་རྒྱུད་ཕྱི་མའི་བཞུགས་གནས་ཕོ་བྲང་བཀྲ་ཤིས་ཁྱུང་རྫོང་དཀར་པོའི་ཉེ་འདབས་སུ་བོད་འགྱུར་བྱས་པ་དགེའོ།།
1,547 total views, 1 views today


text:
སྨན་རྩིས་ཁང་།
སྨན་རྩིས་ཁང་ (English: Men-Tsee-Khang or Tibetan Medical & Astro Institute )ནི་རབ་བྱུང་བཅོ་ལྔ་པའི་མེ་འབྲུག ཕྱི་ལོ་༡༩༡༦ ལོར་རྒྱལ་དབང་སྐུ་ཕྲེང་བཅུ་གསུམ་ཆེན་པོས་ལྷ་སར་གསར་བཙུགས་གནང་བ་དང་ཕྱིས་དུས་འགྱུར་གྱིས་བོད་ས་ཡོངས་རྗོགས་རྒྱ་དམར་གྱིས་བཙན་བཟུང་བྱས་རྗེས་༌༸གོང་ས་ཏ་ལའི་བླ་མ་སྐུ་ཕྲེང་བཅུ་བཞི་པ་ཆེན་པ་མཆོག་རྒྱ་གར་དུ་བཙན་བྱོལ་ལ་ཕེབས། སྐབས་དེ་དུས་རྒྱ་དམར་གྱིས་བོད་པའི་ཆོས་དང་རིག་གཞུང་རྩ་མེད་དུ་གཏོང་བཞིན་པར་བརྟེན། ཕྱི་ལོ་༡༩༦༡ ལོར་༸གོང་ས་མཆོག་ནས་བོད་ཀྱི་གསོ་བ་རིག་པ་དང་སྐར་དཔྱད་རྩིས་རིག་གཉིས་མ་ཉམས་རྒྱུད་འཛིན་དང་ཉམས་པ་སོར་ཆུད་བྱས་ཏེ་འགྲོ་བ་སྤྱི་དང་ཁྱད་པར་ནད་ཀྱིས་མནར་བའི་ཉམ་ཐག་སྐྱེ་འགྲོ་རྣམས་ཀྱི་སྡུག་བསྔལ་སེལ་བའི་ཐབས་སུ་དྷ་རམ་ཤ་ལ་སྨན་རྩིས་བསྐྱར་དུ་སྨན་རྩིས་ཁང་བསྐྲུན་བཞེངས་མཛད། སྨན་རྩིས་ཁང་ལ་སྡེ་ཚན་གཉིས་སུ་དབྱེ་བའི་འཛིན་སྐྱོང་སྡེ་ཚན་དང་རིག་གཞུང་སྡེ་ཚན་གཉིས་ཡོད། འཛིན་སྐྱོང་སྡེ་ཁོངས་སུ་འགན་འཛིན་ལྷན་ཚོགས། ཡན་ལག་སྤྱི་ཁྱབ་སྡེ་ཚན། ནང་ཞིབ་སྡེ་ཚན། དངུལ་རྩིས་ཁང་། ས་ཁང་ཚོགས་ཆུང་། སྨན་མཛོད་དང་སྨན་ཚོང་སྡེ་ཚན་སོགས་ཡོད་། རིག་གཞུང་སྡེ་ཚན་ཁོངས་སུ་སྨན་རྩིས་མཐོ་སློབ་ཁང་། སྨན་སྦྱོར་སྡེ་ཚན། ཉམས་ཞིབ་སྡེ་ཚན། སྔོ་སྦྱོར་ཉམས་ཞིབ་སྡེ་ཚན། སྨན་རྗས་ཉམས་ཞིབ་སྡེ་ཚན། དཔེ་དེབ་ཞིབ་འཇུག་དང་པར་སྐྲུན་སྡེ་ཚན། སྨན་རྩིས་བོད་ཡིག་དུས་དེབ་ཚོགས་ཆུང༌དང་སྨན་རྩིས་དབྱིན་ཡིག་དུས་དེབ་ཚོགས་ཆུང༌སོགས་ཡོད།
ནང་དོན།
- ༡ འཛིན་སྐྱོང་སྡེ་ཚན།
- ༢ རིག་གཞུང་སྡེ་ཚན།
འཛིན་སྐྱོང་སྡེ་ཚན།[རྩོམ་སྒྲིག]
འགན་འཛིན་ལྷན་ཚོགས།[རྩོམ་སྒྲིག]
འགན་འཛིན་ལྷན་ཚོགས་ཀྱི་ཚོགས་མིའི་ཁོངས་སུ་མཚན་གནས་རྗེས་འབྲེལ་མི་རྗེ་འཕྲོད་བསྟེན་བཀའ་བློན་མཆོག་ཚོགས་གཙོ་དང་། མཚན་གནས་རྗེས་འབྲེལ་འཕྲོད་བསྟེན་དྲུང་ཆེ་ཚོགས་གཞོན། བོད་མིའི་སྒྲིག་འཛུགས་ཀྱི་ཆོས་ནང་ཤེས་གསུམ་གྱི་དྲུང་ཆེ་རྣམ་པ་མཚན་གནས་རྗེས་འབྲེལ་གྱི་ཚོགས་མི། སྨན་རྩིས་ཁང་གི་འགན་འཛིན་རྒྱུན་ཞུགས་འགན་འཛིན། མཚན་གནས་རྗེས་འབྲེལ་བདེ་ལེགས་སྨན་ཁང་གི་འགན་འཛིན། མཚན་གནས་རྗེས་འབྲེལ་བོད་ཀྱི་དཔེ་མཛོད་ཁང་གི་འགན་འཛིན། སྨན་རྩིས་ཁང་གི་སྨན་པ་གཙོ་བོ་བཅས་འགན་འཛིན་ལྷན་ཚོགས་སུ་ཚོགས་མི་གྲངས་དགུ་ཡོད། བོད་ཀྱི་སྨན་རྩིས་ཁང་གི་འགན་འཛིན་དགའ་ལྡན་ཕོ་བྲང་ངམ་བཀའ་ཤག་གང་རུང་ནས་ཐད་བསྐོས་གནང་བའམ་ཡང་ན། སྨན་རྩིས་ཁང་གིས་འོས་བསྡུའི་ལམ་ནས་འདེམས་སྒྲུག་བྱེད་ཀྱི་ཡོད།
ཡན་ལག་སྤྱི་ཁྱབ་སྡེ་ཚན།[རྩོམ་སྒྲིག]
སྡེ་ཚན་འདིས་རྒྱ་བལ་འབྲུག་གསུམ་དང་ཕྱི་རྒྱལ་དུ་ཡོད་པའི་ཡན་ལག་སྨན་ཁང་ཁག་ལྔ་བཅུ་ང་བཞིའི་ལས་དོན་ལ་བལྟ་རྟོགས་དང༌། ཞུ་སྒོ་ཁག་གི་ལམ་སྟོན། སྨན་ལས་པ་བཀོད་སྒྲིག རྒྱུན་གྲོན་སྟངས་འཛིན་དང༌རྩིས་ཁྲར་ཞིབ་འཇུག ནང་ཞིབ་སྡེ་ཚན་ནས་བཏོན་པའི་ཡན་ལག་སྨན་ཁང་དག་གི་རྩིས་ཞིབ་སྙན་ཐོར་མཇུག་གནོན་བྱེད་བཞིན་པ་བཅས་ཡིན།
ད་ལྟ་ཡོད་བཞིན་པའི་སྨན་རྩིས་ཁང་གི་ཡན་ལག་སྨན་ཁང་དག་ནི། གངས་སྐྱིད། དྷ་སྟེང་། སིམ་ལ། ཌལ་ཧོར། སྦིར། མ་ན་ལི། ཇི་སུ་པ། རྟ་བོ། ཅོང་ཏ་ར། སྤོན་ཌ། བདེ་སྐྱིད་གླིང་། དྭང་སློབ། ར་ཇི་སྤུར། ཅོག་ལམ་སར། ལ་དྭགས་རིག་ལྟེ། ནི་ཛམ་མུ་ཏུན། དིལླི་བུདྷ་ཝི་ཧར། ལྡི་ལི་བོད་སྒར། མེ་ར་ཀྲི། མོན་གྷོ་གཞིས་གྲོང་གསུམ་པ། མོན་གྷོ་གཞིས་གྲོང་དྲུག་པ། སྦེལ་ཀོབ། སེ་ར། ཀོ་ལི་སྒར། ཧུན་སུར། སྦེང་ལོར། བྷན་དྷ་ར། ། ཨོ་རི་ས། སྦུབ་ནི་ཤི་ཝར། མན་སྤར། མོམ་བྷེ། མོམ་བྷེ་མ་ལར་ཀྲེ། སེ་དྷར་བ་ཏི། ཅེན་ནེ། ཀོ་ལི་ཀ་ཏ། ས་ལུ་སྒར། ཤིས་ལོང་། བསྟན་འཛིན་སྒང་། ཀ་སྦུག རྡོར་གླིང་། སྒང་ཏོག ཇའི་སྒང་། ར་ཝང་ལ། ཏི་ཛུ། མེའོ། ཨི་ཀྲ་ན་སྒར། ཀྲུ་ཀྲིང་། རྟ་དབང་། ཆ་ཏ་པ་ཀྲི། ཅ་སྤེལ། སྤོག་ར་བྱམས་པ་གླིང་། བཀྲ་དཔལ་ཡན་ལག་སྨན་ཁང་བཅས་ཁྱོན་བསྡོམས་ད་ལྟའི་ཆར་ཡན་ལག་སྨན་ཁང་༥༤ ཡོད།
དདུལ་རྩིས་སྡེ་ཚན།[རྩོམ་སྒྲིག]
སྡེ་ཚན་འདིས་ལོ་རེར་དབུས་སྡེ་ཚན་རྣམས་དང་ཡན་ལག་སྨན་ཁང་ཁག་གི་སྔོན་རྩིས་བཟོ་འགོད་དང༌། རྩིས་འགོ་སོ་སོའི་ཐོག་བྱུང་སོང་བསྡད་གསུམ་གྱི་རྩིས་ཁྲ་རྣམས་ཧེ་བག་མེད་པར་ཁམས་དྭངས་བདག་ཉར་དང་། སྨན་རྩིས་ཁང་སྤྱི་ཡོངས་ཀྱི་རྩིས་ཁྲའི་ཞུ་སྒོ་མཐའ་དག་ལ་སྟངས་འཛིན་བྱེད་ཀྱི་ཡོད།
དིལླི་ཕྱིར་ཚོང་།[རྩོམ་སྒྲིག]
སྡེ་ཚན་འདི་ནི། སྨན་རྩིས་ཁང་གི་གསོ་རིག་ཐོན་དངོས་དང༌། ལུས་ཕན་གསོ་རིག་ཉེར་མཁོའི་རིགས། ལོ་ཐོ་རྒྱས་འབྲིང་བསྡུས་གསུམ་དང༌། དཔེ་དེབ་སོགས་ཐོན་དངོས་རིགས་ཕྱི་ཕྱོགས་སུ་འབྲེལ་མཐུད་དང་ཚོང་འགྲེམས་བྱེད་བཞིན་པ་དང་སྨན་རྩིས་ཁང་གི་གཞུང་འབྲེལ་ལས་དོན་རིགས་རྒྱ་གར་ལས་ཁུངས་ཁག་དང༌། ཕྱི་རྒྱལ་གཞུང་ཚབ་ཁག་ལ་འབྲེལ་གཏུགས་བྱེད་དགོས་རིགས་དང་། དེ་བཞིན་རྒྱ་གར་དང་ཕྱི་རྒྱལ་ཡུལ་གྲུ་ཁག་ཏུ་ཕྱོགས་ཕེབས་གནང་དགོས་རིགས་ཀྱི་ཕྱི་བསྐྱོད་ལག་འཁྱེར་དང༌། ཐོངས་མཆན། གནམ་གྲུའི་འཛིན་ཤོག་མངགས་ཉོ་སོགས་འབྲེལ་མཐུད་ཀྱི་ལས་དོན་འགན་འཁུར་ཞུ་བཞིན་ཡོད།
སྡེ་ཚན་འདིས་ལོ་རེར་དབུས་སྡེ་ཚན་རྣམས་དང་ཡན་ལག་སྨན་ཁང་ཁག་གི་སྔོན་རྩིས་བཟོ་འགོད་དང༌། རྩིས་འགོ་སོ་སོའི་ཐོག་བྱུང་སོང་བསྡད་གསུམ་གྱི་རྩིས་ཁྲ་རྣམས་ཧེ་བག་མེད་པར་ཁམས་དྭངས་བདག་ཉར་དང་། སྨན་རྩིས་ཁང་སྤྱི་ཡོངས་ཀྱི་རྩིས་ཁྲའི་ཞུ་སྒོ་མཐའ་དག་ལ་སྟངས་འཛིན་བྱེད་ཀྱི་ཡོད།
རིག་གཞུང་སྡེ་ཚན།[རྩོམ་སྒྲིག]
སྨན་རྩིས་མཐོ་སློབ་ཁང་།[རྩོམ་སྒྲིག]
སྨན་རྩིས་མཐོ་སློབ་ཁང་ནི་བོད་ཀྱི་སྨན་དང་རྩིས་ཀྱི་རིག་པ་གཉིས་ཉམས་པ་སོར་ཆུད་དང༌མི་ཉམས་གོང་འཕེལ་གྱི་སྒོ་ནས་རིས་སུ་མ་ཆད་པའི་འཛམ་གླིང་སྐྱེ་འགྲོ་ཡོངས་ཀྱི་བདེ་ཐབས་ལ་དམིགས་ཏེ་རང་རིགས་གཙོས་ཧི་མ་ལ་ཡའི་མི་རིགས་དང༌། རུ་སོག་གིས་མཚོན་པའི་ཕྱི་རྒྱལ་ཡུལ་གྲུ་ཁག་ནས་སློབ་ཕྲུག་བསྡུ་བཞེས་གནང་སྟེ། འགྲོ་ལ་ཕན་པའི་བྱ་བཞག་སྨན་རྩིས་གཉིས་ཀྱི་རིགས་གཅིག་རྐང་འཛིན་ཚད་ལྡན་མི་སྣ་གང་མང་གསོ་སྐྱོང་བྱས་དང་བྱེད་བཞིན་ཡོད། དེས་ན་སྨན་རྩིས་མཐོ་རིམ་སློབ་གཉེར་ཁང་འདི་དངོས་སུ་དབུ་བརྙེས་ནས་ད་བར་མི་ལོ་ལྔ་བཅུ་སོང་བ་དང་། ལོ་ངོ་འདི་དག་གི་རིང་ལ་ཆེས་ཆེ་བའི་གྲུབ་འབྲས་སུ་རྩིས་ཆོག་པ་ནི་ཁྱོན་བསྡོམས་སྨན་སློབ་སྐབས་བཅུ་དྲུག་དང་རྩིས་སློབ་སྐབས་བརྒྱད་བྱུང་ཡོད་ལ། ཁྱོན་སྨན་པ་ཚད་ལྡན་གྲངས་༢༤༣དང་རྩིས་པ་གྲངས་༥༥བསྐྱེད་བསྲིངས་བྱས་ཡོད།
སྨན་སྦྱོར་སྡེ་ཚན།[རྩོམ་སྒྲིག]
སྡེ་ཚན་འདི་ནི་རིག་གཞུང་དང་འབྲེལ་བའི་སྡེ་ཚན་ནང་ནས་གཞི་རྒྱ་ཆེ་ཤོས་གཅིག་ཡིན་ལ། སྡེ་ཚན་འདི་ལ་སྨན་པའི་ཡིག་ཚང་དང་བཟོ་སྐྲུན་ཚན་པ་གཉིས་སུ་དབྱེ་ཡོད་པ་དང་། བཟོ་སྐྲུན་ཚན་པ་ལའང་ནང་གསེས་སྨན་རྒྱུ་མཁོ་སྒྲུབ་དང༌། གཙང་བཟོ། ལས་སྣོན། འཕྲུལ་འཐག རིལ་སྒྲིལ། གྲངས་བཤེར་བཅས་སྡེ་ཚན་ཁག་དྲུག་ཡོད། སྨན་སྦྱོར་སྡེ་ཚན་ནས་བོད་དང་། རྒྱ་བལ་འབྲུག་གསུམ་སོགས་ནས་ཐོན་པའི་སྔོ་སྨན་དང་། གཏེར་སྨན། རིན་པོ་ཆེའི་སྨན་སོགས་སྨན་སྣ་གྲངས་ཆིག་སྟོང་ལ་ཉེ་བ་མཁོ་སྒྲུབ་དང༌། ལས་སྣོན་འདུལ་སྦྱངས་གང་དགོས་བོད་ཀྱི་ཐུན་མོང་མ་ཡིན་པའི་མཐོང་བརྒྱུད་མན་ངག་ལྟར་ལག་ལེན་དང་། བདུད་རྩིའི་བཅུད་རྒྱལ་དངུལ་ཆུ་བཙོ་ཐལ་ཆེན་མོ་དང༌། ཟ་འཆིང་ཁམས་སོ་སོའི་ཐལ་བཟོ་སོགས་ཕྱག་ལེན་གྱི་རིམ་པ་ཆ་ཚང་བྱེད་བཞིན་པ་དང་། དེང་དུས་རིག་གསར་འཕྲུལ་ཆས་ལ་བརྟེན་ནས་གཙང་འཕྲོད་དང་ལས་ཆོད་ཇེ་ཆེར་གཏོང་བ་དང་། གསོལ་སྨན་རྣམས་ལ་བོད་ཀྱི་ཐུན་མོང་མ་ཡིན་པའི་སྔར་སྲོལ་སྨན་བླའི་ཆོ་གའི་སྒོ་ནས་སྨན་སྒྲུབ་རྒྱུན་སྲོལ་ཡང་མ་ཉམས་རྒྱུད་འཛིན་བྱེད་བཞིན་ཡོད།
སྐར་རྩིས་སྡེ་ཚན།[རྩོམ་སྒྲིག]
སྡེ་ཚན་འདི་ནས་བོད་ཀྱི་ཐུན་མོང་མ་ཡིན་པའི་སྐར་ནག་དབྱངས་གསུམ་གྱི་རྩིས་རིག་ལས་དུས་བཞིའི་འགྱུར་ལྡོག ཟླ་བའི་འཕེལ་འགྲིབ། ཉི་ཟླ་གཟའ་འཛིན། ཉི་ལྡོག་སྔ་ཕྱི། ཟླ་བཤོལ་སོགས་དུས་བརྟག་བྱེད་པའི་ཐབས་ལམ་བརྒྱུད་དེ་རང་བྱུང་ཁམས་ཀྱི་ཕྱིའི་འབྱུང་བས་མི་སྒེར་དང་འཛམ་གླིང་ལ་ཤུགས་རྐྱེན་ཇི་འདྲ་ཐེབས་མིན་ལ་ཞིབ་འཇུག་གིས་འཆར་ཅན་ལོ་རེའི་ལི་ཐོ་རྒྱས་བསྡུས་འདོན་སྤེལ་ཞུ་བཞིན་པ་མ་ཟད། འབྱུང་ཁམས་ལྔ་དང་སྤར་ཁ་བརྒྱད། སྨེ་བ་དགུ་སོགས་ལ་རྨང་གཞི་བྱས་ཏེ་མིའི་ཚེ་ཚད་རིང་ཐུང་དང་། ལུས་པོའི་གནས་སྟངས། རྒྱུ་འབྱོར་དབང་ཐང་། ཀླུང་རྟ་གཙོ་བྱས་པའི་ཚེ་རྩིས་དང༌། ཀེག་རྩིས། བག་རྩིས། ནད་རྩིས། གཤིན་རྩིས། སྲུང་འཁོར་བསྐྱེད་པ་བཞི་ལྡན་དང་དོ་བདག་སོ་སོའི་འདོད་བསྟུན་དམིགས་བསལ་སྲུང་འཁོར་སོགས་དགོས་མཁོ་ལྟར་དུས་ཐོག་བཟོ་འདོན་ཞུ་བཞིན་པ་དང་། གཞན་ཡང་ཟོར་འཕེན་དང་གཡང་སྡེམ་སོགས་ཉིན་རེའི་ཚེས་ཆའང་དུས་ལྟར་འདོན་སྤེལ་བྱེད་བཞིན་ཡོད།
སྔོ་སྦྱོར་ཉམས་ཞིབ་སྡེ་ཚན།[རྩོམ་སྒྲིག]
སྡེ་ཚན་འདི་ནས་བོད་ཀྱི་གསོ་རིག་མཁས་དབང་རྣམས་ཀྱིས་མཛད་པའི་སྨན་སྦྱོར་ཉམས་ཡིག་ཚད་ལྡན་ཕྱོགས་སྡེབ་ཁག་གཞིར་བཞག་སྟེང་དེང་རབས་ཚན་རིག་གི་སྨན་དཔྱད་རིག་པའི་སྦྱོར་བཟོའི་ལག་རྩལ་གྱི་ཐབས་ལམ་གཉིས་ཟུང་འབྲེལ་གྱིས་དེང་དུས་སྤྱི་ཚོགས་ཀྱི་འགྱུར་འགྲོས་དང་བསྟུན་ནས་དགོས་མཁོའི་རིགས་ལུས་ཀྱི་དཔལ་རྒྱས་པར་བྱེད་པའི་བྱུག་རྫས་སྣ་ཚོགས་དང་། འདུ་བ་སྙོམས་བྱེད་ཀྱི་སྨན་ཇ། གཞན་ཡང་ཁོང་དུ་བསྟེན་པའི་སྨན་མར་སོགས་བཟོ་བསྐྲུན་བྱེད་བཞིན་པ་དང་། དེ་བཞིན་སྨན་རྫས་ཀྱི་སྤུས་ཚད་བརྟག་ཞིབ་དང་ལེགས་སྒྲུག་བྱེད་པ། སྦྱོར་བཟོའི་གོ་རིམ་རྣམས་ཚུལ་མཐུན་ངང་དེང་དུས་རྒྱལ་སྤྱིའི་ཚོང་རའི་གནས་བབ་དང་བསྟུན་ཏེ་གསར་བཟོ་བཅས་བྱེད་བཞིན་པ་མ་ཟད། འགྲེམས་སྤེལ་མ་ཞུས་པའི་སྔོན་དུ་ཕན་ཡོན་བརྟག་དཔྱད་ལ་གནའ་དེང་གི་བརྟག་དཔྱད་རིག་པས་ཞིབ་མནན་བྱེད་སྲོལ་ཡོད་པ་བཞིན་ལག་ཏུ་བསྟར་བ་དང་། མཐར་བོད་སྨན་གྱི་ཐུན་མོང་མ་ཡིན་པའི་སྔར་སྲོལ་འགྲོ་ལུགས་བཞིན་སྨན་སྒྲུབ་ཀྱི་བྱིན་རླབས་འཇུག་ཐབས་ཀྱི་ཆོ་ག་ཡང་བྱེད་བཞིན་ཡོད་དོ། །
སྨན་རྗས་ཉམས་ཞིབ་སྡེ་ཚན།[རྩོམ་སྒྲིག]
སྡེ་ཚན་འདི་ནས་སྨན་རྫས་ཀྱི་ངོས་འཛིན་ཁ་གསལ་མེད་པ་རྣམས་འོལ་ཚོད་མ་ཡིན་པར་ཁུངས་ཐུབ་འཁྲུངས་དཔེ་འདྲ་མིན་ལ་དཔྱད་བསྡུར་དང༌། བོད་ཕྱི་ནང་སོགས་ཀྱི་མཁས་པར་གོ་བསྡུར་དཔྱད་ཞིབ་བརྒྱུད་ངོས་འཛིན་ཉམས་པ་རྣམས་སླར་གསོ་དང་། ངོས་འཛིན་ཡོད་པ་རྣམས་མི་ཉམས་རྒྱུད་འཛིན་ཡོང་ཆེད་སྔོ་སྨན་དང་ཁྲོག་སྨན་གཙོ་བོར་གྱུར་བའི་སྨན་རྫས་རྣམས་ཀྱི་འཁྲུངས་ཡུལ་དང༌། སྐྱེས་གནས། རོ་ནུས། ཞུ་རྗེས། ངོ་བོ། དབྱིབས་དང་ཁ་དོག་སོགས་ལ་ཞིབ་འཇུག་བྱེད་བཞིན་ཡོད་ལ། དེ་མིན་ཨ་ཡུ་རྦེ་ད་དང་ཡུ་ན་ནི་སོགས་ལུགས་གཞན་གྱི་སྨན་རིགས་དང་དཔྱད་བསྡུར་ཞུ་འོས་རིགས་ལ་དམིགས་བཀར་གྱིས་དབྱེ་ཞིབ་ཀྱིས་དཔེ་རིས་དང་འགྲེལ་པ་གཉིས་ལྡན་གྱི་ཐོག་ནས་ཞིབ་འཇུག་གིས་དེབ་རིགས་དཔེ་སྐྲུན་ཞུས་ཏེ་བོད་སྨན་སློབ་གཉེར་བ་དང༌། ལག་ལེན་པ། ཉམས་ཞིབ་གནང་མཁན་བཅས་ལ་ཕན་ཐོགས་ཡོང་ཐབས་བྱེད་པ་དང་། དེ་བཞིན་སྔོ་སྨན་གྱི་སྤྱིན་ཤོག་གསོག་ཉར། སྨན་ཐང་རིགས་གསར་བཞེངས་བཅས་བྱེད་བཞིན་ཡོད་པ་མ་ཟད། ད་དུང་སྔོ་སྨན་ཁག་ཅིག་སྐྱེ་གནས་དང་མཐུན་པར་འདེབས་ལས་ཀྱང་བྱེད་བཞིན་ཡོད་ལ།ལྷག་པར་དུ་དེང་སྐབས་འཛམ་གླིང་གི་ཡུལ་གྲུ་གང་སར་རང་བྱུང་གི་སྨན་རྫས་ལ་དགའ་ཞེན་དང༌། དོ་སྣང༌། སློབ་སྦྱོང་བྱེད་མཁན་ཇེ་མང་དུ་འགྲོ་བཞིན་པ་མ་ཟད། དེང་དུས་ཚན་རིག་པས་བོད་ཀྱི་སྨན་རྫས་ལ་ཉམས་ཞིབ་གནང་བཞིན་པར་གཞོགས་འདེགས་དང་ཚན་རིག་ཐོག་ནས་ཁུངས་བསྐྱེལ་ར་སྤྲོད་ཐུབ་ན་སྔར་བས་བོད་སྨན་དར་ཁྱབ་ཡོང་རྒྱུར་གོམ་སྟབས་མྱུར་བ་དང༌། ཀུན་གྱིས་ཁས་ལེན་ཐུབ་པའི་གསོ་རིག་གི་གཞུང་ལུགས་ཤིག་ཡོང་ཐབས་ཀྱི་ལས་དོན་ལ་སོགས་པར་འབད་བརྩོན་བྱེད་བཞིན་ཡོད།
ཉམས་ཞིབ་སྡེ་ཚན།[རྩོམ་སྒྲིག]
སྡེ་ཚན་འདི་ནས་བོད་ཀྱི་གསོ་བ་རིག་པའི་ཐུན་མིན་ཁྱད་ཆོས་གཞི་རྩར་བཟུང་སྟེ། དེང་དུས་དར་ཁྱབ་ཆེ་བའི་ནད་རིགས་སྤྱི་དང༌། ཁྱད་པར་དུ་ཕྱི་ལུགས་གསོ་རིག་ནས་བཅོས་དཀའ་བར་ངོས་འཛིན་བྱེད་བཞིན་པའི་ནད་རིགས་ཁག་ཅིག་ལ་དམིགས་སུ་བཀར་ནས་བརྟག་ཞིབ་ཀྱིས་ནད་མིང་གཏན་འབེབས་དང༌། སྨན་སྦྱོར་གསར་བསྐྲུན། ཡིག་ཆ་བསྡུ་རུབ། དེང་དུས་ཚན་རིག་གི་ཁྲིམས་མཐུན་ཉམས་ཞིབ་བྱེད་སྟངས་དང་ཟུང་འབྲེལ་གྱིས་ཕྱི་ལུགས་སྨན་ཁང་ཚད་ལྡན་ཁག་ཅིག་དང་མཉམ་དུ་ཉམས་ཞིབ་བྱས་དང་བྱེད་མུས་ཡིན་པ་མ་ཟད་གྲུབ་འབྲས་ཀྱང་མངོན་གསལ་ཐོན་ཡོད་པ་དང་། གཞན་ཡང་ཟས་སྤྱོད་སློབ་སྟོན་གྱི་དཔེ་དེབ་སོགས་ཀྱང་འདོན་སྤེལ་བྱེད་བཞིན་ཡོད།
དཔེ་དེབ་ཞིབ་འཇུག་དང་པར་སྐྲུན་སྡེ་སྡེ་ཚན།[རྩོམ་སྒྲིག]
སྡེ་ཚན་འདི་ནི་བོད་ཀྱི་གསོ་བ་རིག་པ་དང་རྩིས་རིག་པའི་གཞུང་ལུགས་ཏེ་སྔོན་བྱོན་མཁས་དབང་རྣམས་ཀྱི་དྲི་མ་མེད་པའི་བརྩམས་ཆོས་རིགས་ཕྱོགས་བསྒྲིགས་དང་ཞིབ་འཇུག འཚོལ་བསྡུ་བདག་ཉར་བྱེད་མཁན་གྱི་སྡེ་ཚན་ཞིག་ཡིན་ལ། སྡེ་ཚན་འདི་ནས་ལོ་ངོ་སྟོང་ཕྲག་གི་ལོ་རྒྱུས་ལྡན་པའི་རིག་གཞུང་འདི་ཉིད་ཉམས་པ་སླར་གསོ་དང་། ཡོད་པ་རྒྱུད་འཛིན། མེད་པ་གསར་འདྲེན་བཅས་རྩ་དོན་དུ་བཟུང་སྟེ་རྒྱུན་ཆད་ལ་ཉེ་བའི་སྨན་རྩིས་གཞུང་ལུགས་དང་ཉམས་ཡིག་རིགས་འཚོལ་སྒྲུབ་དང་མྱུར་སྐྱོབ། ཞིབ་འཇུག་བྱེད་རྒྱུ་དང་། དེང་དུས་འཚོ་བཞུགས་ཡོད་པའི་བོད་ཕྱི་ནང་གི་མཁས་དབང་རྣམས་ཀྱི་བརྩམས་ཆོས་དང་ལོ་རྒྱུས་ཕྱོགས་བསྒྲིགས་དང་ཞུ་དག་དཔར་སྐྲུན་སོགས་བྱེད་བཞིན་པ་དང་། བོད་ཀྱི་ཐུན་མིན་གསོ་བ་རིག་པའི་ཁྱད་ཆོས་རྣམས་འཛམ་གླིང་ཁྱོན་ཡོངས་ལ་ངོ་སྤྲོད་དང་། འཕྲོད་བསྟེན་བདེ་རྩར་ཞབས་ཞུ་བསྒྲུབ་ཐུབ་པའི་དགོས་དམིགས་འོག་གཡུ་ཐོག་ཡོན་ཏན་མགོན་པོས་བརྩམས་གནང་བའི་དཔལ་ལྡན་རྒྱུད་བཞི་ཨིན་ཡིག་ཏུ་བསྒྱུར་མགོ་བཙུགས་ནས་ལོ་མང་སོང་ཟིན་པ་དང་། རྩ་རྒྱུད་དང་བཤད་རྒྱུད། ཕྱི་མ་རྒྱུད་བཅས་བསྒྱུར་ཟིན་ཡོད། ད་ལྟའི་ཆར་མན་ངག་རྒྱུད་སྒྱུར་བཞིན་ཡོད།


text:
སྔ་འགྱུར་བསྟན་པའི་སྒྲོན་མེ་ཆེན་པོ་འགྲན་ཟླ་བྲལ་བ་ཞིག་སྟེ། མཚན་གཞན་ལ་དྲི་མེད་འོད་ཟེར་དང་ཚུལ་ཁྲིམས་བློ་གྲོས་ཏེ་ཀུན་མཁྱེན་ཚུལ་བློ་ཡང་ཞུ། གཡོ་རུ་གྲྭའི་ཆ་སྟོད་གྲོང་དུ་ཡབ་སྔགས་འཆང་བསྟན་པ་སྲུང་དང་ཡུམ་འབྲོམ་བཟའ་བསོད་ནམས་རྒྱན་གཉིས་ཀྱི་སྲས་སུ་རབ་བྱུང་ལྔ་བའི་ས་སྤྲེལ1308ལོར་སྐུ་འཁྲུངས། དགུང་ལོ་ལྔ་ལ་ཕེབས་ཚེ་ཡི་གེ་འབྲི་ཀློག་རྣམས་བརྡ་སྤྲོད་ཞུས་པ་ཙམ་གྱིས་དཀའ་ཚེགས་མེད་པར་མཁྱེན། དགུང་ལོ་བདུན་ལ་ཡབ་སྔགས་འཆང་གི་དྲུང་ནས་བཀའ་བརྒྱད་བདེ་འདུས་དང་། རྟ་མགྲིན། ཕུར་བ། གུ་རུ་ཞི་དྲག་རྣམས་དབང་ལུང་མན་ངག་ཕྱག་བཞེས། སྨན་དང་རྩིས་ལ་སོགས་པ་གསན་ནས་ཐུགས་སུ་ཆུད་པར་མཛད། དགུང་ལོ་བཅུ་གཉིས་པར་བསམ་ཡས་སུ་མཁན་པོ་བསམ་འགྲུབ་རིན་ཆེན་དང་སློབ་དཔོན་ཀུན་དགའ་འོད་ཟེར་གཉིས་ལས་རབ་བྱུང་གི་སྡོམ་པ་བཞེས་ཏེ་མཚན་ལ་ཚུལ་ཁྲིམས་བློ་གྲོས་ཞེས་གསོལ། གཞན་ཡང་སློབ་དཔོན་བཙན་དགོན་པ་དང་གཞོན་ནུ་རིན་ཆེན་གཉིས་ཀྱི་དྲུང་ནས་ཕར་ཕྱིན་དང་ཚད་མ། སློབ་དཔོན་གཞོན་ནུ་རྒྱལ་པོ་ལས་དབུ་མ། དཔང་ལོ་ཆེན་པོ་ལས་མངོན་པ་དང་ཟབ་མོ་མདོ་ལྔའི་བཤད་པ་བཅས་གསན་ནས་གྲྭ་ས་ཆེན་པོའི་སྡེ་ཕལ་ཆེ་བར་གྲྭ་སྐོར་མཛད་པས་མཁས་པའི་སྙན་གྲགས་ཀྱིས་ཁྱབ། སློབ་དཔོན་གཞོན་ནུ་དོན་གྲུབ་ལས་མདོ་སྒྱུ་སེམས་གསུམ་གྱི་གདམས་པ། སློབ་དཔོན་བཀྲ་ཤིས་རིན་ཆེན་ལས་ལམ་འབྲས་སྐོར་དང་། ཞི་བྱེད། རྫོགས་ཆེན་གྱི་མན་ངག་སོགས་གསན་ཅིང་། གཞན་ཡང་ཀརྨ་པ་རང་བྱུང་རྡོ་རྗེ་དང་། ས་སྐྱའི་བླ་མ་བདག་ཉིད་ཆེན་པོ། བླ་མ་འཇམ་དབྱངས་པ་སོགས་བཅུ་ཕྲག་ལྷག་ཙམ་ལ་བསྟེན་ནས་གངས་ལྗོངས་སུ་དར་བའི་མདོ་སྔགས་ཀྱི་ཆོས་བརྒྱུད་ཡོངས་སུ་གསན་བཞེས་གནང་། ལྷག་པར་དུ་རིག་འཛིན་ཀུ་མཱ་རཱ་ཛའི་དྲུང་ནས་གསང་སྔགས་སྔ་འགྱུར་གྱི་གདམས་པ་མཐའ་དག་ཉམས་ཁྲིད་དུ་གསན་ནས་དབེན་གནས་མང་པོར་སྒྲུབ་པ་ཉམས་བཞེས་མཛད་པ་ལས་རྫོགས་པ་ཆེན་པོ་རང་སྣང་རིས་མེད་ཀྱི་ཉམས་རྟོག་མཐར་ཕྱིན་ཏེ་གྲུབ་པའི་གོ་འཕང་མཐོན་པོར་གཤེགས། གངས་རི་ཐོད་དཀར་དུ་བཞུགས་ནས་སྐལ་ལྡན་གྱི་སློབ་མ་མང་པོ་ལ་སྙིང་ཐིག་གི་ཆོས་རྒྱ་ཆེར་གསུངས་ཤིང་། ཡང་ཏིག་སྐོར་གསུམ། རང་གྲོལ་སྐོར་གསུམ། ངལ་གསོ་སྐོར་གསུམ། མཛོད་མུན་གྱི་ཕལ་ཆེ་བ་སོགས་གནས་འདི་ཉིད་དུ་བརྩམས་པར་མཛད་ཅིང་། དགོན་གནས་བཏབ་པའི་མིང་ལ་ཨོ་རྒྱན་རྫོང་གནས་ཞེས་འདོགས་པར་མཛད། དེ་ལྟར་བསྟན་འགྲོའི་དོན་རྒྱ་ཆེར་མཛད་ནས་དགུང་ལོ་ལྔ་བཅུ་ང་དྲུག་བཞེས་པ་རབ་བྱུང་དྲུག་པའི་ཆུ་ཡོས(1363)ལོར་བསམ་ཡས་མཆིམས་ཕུར་དགོངས་པ་མྱ་ངན་ལས་འདས། སྐུ་གདུང་ཞུགས་ལ་ཕུལ་བས་ཐུགས་ལྗགས་སྤྱན་གསུམ་མེས་མ་ཚིག་པ་དང་རིང་བསྲེལ་གྲངས་མེད་བྱོན་པ་རྣམས་ནང་རྟེན་འདྲ་སྐུ་རིན་པོ་ཆེ་དང་ཕྱི་རྟེན་བྱང་ཆུབ་ཆེན་པོའི་མཆོད་རྟེན་ཀྱང་གནས་དེ་ཉིད་དུ་བཞེངས་པ་སོགས་རྣམ་ཐར་ཞིབ་པ་ཆག་རི་ཉི་གྲགས་མཆོག་སྤྲུལ་སྐུ་ཕྲེང་དྲུག་པ་ཐུབ་བསྟན་འོད་གསལ་བསྟན་པའི་ཉི་མས་མཛད་པའི《གསང་ཆེན་སྔ་འགྱུར་ངེས་དོན་ཟབ་མོའི་བྱུང་བ་གསལ་བར་བྱེད་པའི་ལེགས་བཤད》ཤོག་གྲངས214ནས222བར་གསལ་བ་དེར་གཟིགས། གཞན་ཡང་། ཁམས་པ་ཆོས་གྲགས་བཟང་པོས་མཛད་པའི《ཀུན་མཁྱེན་དྲི་མེད་འོད་ཟེར་གྱི་རྣམ་ཐར་མཐོང་བ་དོན་ལྡན》བྲིས་མ་ཤོག་གྲངས31ཡོད་པ་ཞིག་ཀྱང་མཇལ། དེའི་ནང་དུ་གསུངས་པ་ལྟར་ན། ཀུན་མཁྱེན་མཆོག་གི་གསུང་རྩོམ་གྲས། ཕྱིའི་གནས་ཐུན་མོང་གི་སྐོར་བསྟན་བཅོས་དགུ་བཅུ་གོ་ལྔ། ནང་གི་གནས་རྒྱ་ཆེར་བཤད་པའི་བསྟན་བཅོས་བརྒྱ་དང་ཉེར་བརྒྱད། གསང་བའི་གནས་དེ་ཁོ་ན་ཉིད་སྟོན་པའི་བསྟན་བཅོས་སུམ་ཅུ་སྟེ་ཁྱོན་ཆོས་ཚན་ཉིས་བརྒྱ་ལྔ་བཅུ་ང་གསུམ་ཡོད་པར་གསུངས། སྡེ་དགེ་དཔར་ཁང་ཆེན་མོར་བཞུགས་པའི་གྲས་སུ《མཛོད་བདུན》《ངལ་གསོ་སྐོར་གསུམ》《རང་གྲོལ་སྐོར་གསུམ》《མུན་སེལ་སྐོར་གསུམ》《སྙིང་ཐིག་སྐོར་གསུམ》《ཡང་ཏིག་སྐོར་གསུམ》སོགས་བསྡོམས་པོད་བདུན་བཞུགས། རྣམ་ཐར་སྐོར《ཆོས་རྗེ་རིན་པོ་ཆེ་དྲི་མེད་འོད་ཟེར་གྱི་རྣམ་ཐར་མཐོང་བ་དོན་ལྡན》དེ་ཉིད་ཀྱི་དངོས་སློབ་ལྡན་སྒོམ་ཆོས་གྲགས་བཟང་པོས་མཛད་པ་བྲིས་མ་་ལ་ཤོག་གྲངས31ཡོད་པ་དང་མདོར་བསྡུས་ཙམ《གུ་བཀྲ་ཆོས་འབྱུང》ཀྲུང་གོའི་བོད་རིག་པ་དཔེ་སྐྲུན་ཁང་གི་དཔར་མ་ཤོག་གྲངས214ནས224བར་གསལ་བ་དེར་གཟིགས།
ཀུན་མཁྱེན་འདིའི་མཚན་གྱི་རྣམ་གྲངས་ཀྱང་། མཛོད་བདུན་སོགས་ལས། ཀློང་ཆེན་རབ་འབྱམས་དང་། ཀློང་གསལ་དྲི་མེད། རྡོ་རྗེ་གཟི་བརྗིད། རྡོ་རྗེ་སེམས་དཔའ། དྲི་མེད་འོད་ཟེར། བློ་གྲོས་མཆོག་ལྡན། ཚུལ་ཁྲིམས་བློ་གྲོས། ངག་གི་དབང་པོ། པདྨ་ལས་གྲོལ། སྣ་ཚོགས་རང་གྲོལ། བསམ་ཡས་པ་སོགས་དང་གཞན་ཡང་ཀུན་མཁྱེན་འཇིགས་མེད་དབང་པོའི་གསོལ་འདེབས་ལས་མདོ་ཁམས་པ་འཇིགས་མེད་འཕྲིན་ལས་འོད་ཟེར། རྒྱལ་བའི་མྱུ་གུ། མཁྱེན་བརྩེའི་ལྷ་བཅས་གསལ་བས་མཚན་དེ་རྣམས་གསལ་བའི་གསུང་རྩོམ་རྣམས་ཀུན་མཁྱེན་འདིའི་གསུང་ཡིན་ནོ།།


text:
- མདུན་ངོས་སུ། »
-
- སློབ་ཐོན་ཟིན་པའི་ཆེད་དུ་ཚན་རིག་ལས་འཆར།
སྤེལ་མཁན། : Tsenrig 10/18/2013
སློབ་ཐོན་ཟིན་པའི་ཆེད་དུ་ཚན་རིག་ལས་འཆར།
ང་ཚོས་དགོན་སྡེ་ཁག་ནས་ནང་ཆོས་ཀྱི་བསླབ་པ་མཐར་སོན་པའི་གྲྭ་བཙུན་ཁག་གཅིག་ལ་ཚན་རིག་སྦྱོང་བརྡར་དང་བགྲོ་གླེང་གི་སྔོན་འགྲོའི་ལས་འཆར་ཞིག་གོ་སྒྲིག་ཞུས་པ་དང་། མཉམ་ཞུགས་བྱེད་པོའི་ཁྲོད་དགེ་བཤེས་དང་། མཁན་པོ།སློབ་དཔོན་བཅས་ཡོད། བསླབ་པ་མཐར་སོན་པའི་དགེ་འདུན་པའི་ལས་འཆར་འདི་ནི་ཨ་རིའི་བཤམ་མཛོད་ཁང་དང་བོད་ཀྱི་དཔེ་མཛོད་ཁང་གཉིས་དབར་འགྲོགས་འདྲིས་གསར་པ་བྱུབྱུང་བའིགྲུབ་འབྲས་ཡིན་ཞིང་།
ཨ་རིའི་ཊེམ་པལ་ཊོན་ཐེབས་རྩས་ (Templeton Foundation) རོགས་དངུལ་རྒྱབ་སྐྱོར་གནང་བའི་མཐུ་ལས་གཞི་རྟེནཚུགས་ཡོད།
བཙན་བྱོལ་ནང་མི་ལོ་ ༡༥ ནས་ ༢༥ བར་ཟབ་ཁྲིད་དང་སྒོམ་རིམ་ལ་སློབ་གཉེར་ལྷུར་ལེན་གནང་མཁན་གྱི་བོད་པའི་གྲྭ་བཙུན་སྟོང་ཕྲག་ཉི་ཤུ་ལྷག་བརྒལ་བ་ཡོད། དེ་ལྟར་ནང་ཆོས་སློབ་ཐོན་བྱུང་རྗེས་ཁོང་ཚོས་རང་རང་སོ་སོའི་དགོན་པའི་ནང་ཤེས་ཡོན་གྱི་གཞི་སྒྲོམ་གོང་མཐོར་གཏོང་ཕྱོགས་ཐད་གལ་ཆེའི་ལས་འན་སྒྲུབ་བཞིན་མཆིས། ཁོང་ཚོ་ནི་ནང་པའི་ལྟ་གྲུབ་ཐོག་ནས་ཤེས་ཡོན་གྱི་རྒྱབ་ལྗོངས་ཕྱུག་པོ་ཡིན་པ་དང་། རང་རང་སོ་སོའི་ས་ཁོངས་ནང་སློབ་སྦྱོང་གི་ཆ་ནས་རྩེ་ཕུད་དུ་སོན་པ་ཤ་སྟག་ཡིན། སྦྱོང་བརྡར་ཚུལ་བཞིན་ཡོད་པའི་ཐོག་ཕྱར་བ་གྲུ་འདེགས་གནང་བ་བརྒྱུད་ཚན་རིག་པ་དང་མཉམ་དུ་སྤྲོས་པ་རྒྱས་པོ་དང་དོན་སྙིང་ལྡན་པའི་བགྲོ་གླང་ནང་ཞུགས་ཐུབ་པ་མ་ཟད་ཁོང་ཚོས་རང་ཉིད་ཀྱི་དགོན་པའི་ནང་ཤེས་ཡོན་གྱི་དམིགས་ཚད་གོང་མཐོར་གཏོང་བར་རོགས་རམ་དང་ཚན་རིག་འདི་དགོན་པའི་ཤེས་ཡོ་གྱི་ཆ་ཤས་སུ་གཏན་འབེབས་བྱ་རྒྱུར་སྙིང་སྟོབས་སྤེལ་བར་རོགས་རམ་བྱེད་ཐུབ་ཀྱི་ཡོད།
ཕྱི་ལོ་ ༢༠༡༡ ལོའི་ཟླ་ ༡༡ ཚེས་ ༢༠ ནས་ ཟླ་ ༡༢ ཚེས་ ༡༤ བར་བདུན་ཕྲག་བཞིའི་རིང་ཟབ་སྦྱོང་སྐབས་དགེ་འདུན་པ་ཚོར་ཚན་རིག་གི་ཤེས་བྱ་སྤེལ་རྒྱུ་དང་། ཚན་རིག་དང་ནང་པའི་དབར་གྱི་འབྲེལ་ལམ་ཐད་དཔྱད་ཞིབ་བྱ་རྒྱུའི་དོན་དུ་སློབ་ཁྲིད་ཐབས་ལམ། དཔེར་ན། ལག་བསྟར་བྱེད་སྒོ་དང་། དཔྱད་འཇོག་གི་འབྲི་སྦྱོང། ཉིན་ལྟར་བགྲོ་གླེང་བཅས་ལག་བསྟར་བྱས་ཡོད། དགེ་འདུན་
༢༠༡༡ ལོར་འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་རྒྱལ་སྤྱིའི་ཚོགས་འདུར་མཉམ་ཞུགས་གནང་མཁན་ཚན་རིག་པ་དང་། དགེ་བཤེས། གོ་སྒྲིག་ཚོགས་ཆུང་ལྷན་རྒྱས་རྣམ་པ།
པ་ཚོར་ཚན་རིག་སློབ་ཁྲིད་བྱས་ཏེ། ཁོང་ཚོར་སྲོལ་རྒྱུན་འདྲ་མིན་ནང་ཁུལ་གྱི་འབྲེལ་ཡོད་གནད་དོན་ཁག་གསལ་ཁ་ལེགས་པ་འདོན་རྒྱུར་ནུས་ཤུགས་སྤེལ་བ་དང། དྲི་རྩད་ཐོག་ཉམས་མྱོང་ཕུན་སུམ་ཚོགས་པས་ལོག་རྟོགས་རྣམས་ཕན་ནུས་ཆེན་པོས་སེལ་ཐུབ་པ་ང་ཚོས་ཤེས་རྟོགས་བྱུང་། དེའང་ཚན་རིག་གི་བྱེད་སྒོའི་རྒྱུད་རིམ་གྱི་སྙིང་སྟོབས་དང་བགྲོ་གླེང་ལྷུག་པོ་བྱུང་བ་ལས་ལེགས་པར་མངོན་ཐུབ།
ང་ཚོའི་ནུབ་ཕྱོགས་ཀྱི་ཚན་རིག་དགེ་རྒན་ཚོས་ཀྱང་དགེ་འདུན་པ་རྣམས་ལ་ཚན་རིག་སློབ་ཁྲིད་བྱ་རྒྱུ་དེ་གལ་འགངས་ཆེན་པོ་དང་རིན་ཐང་བྲལ་བའི་མས་མྱོང་ཞིག་ཏུ་ཆ་འཇོག་བྱེད་བཞིན་འདུག དེས་ཁོང་ཚོར་ཚན་རིག་ནི་ཕྱོགས་ཡོངས་ནས་འོད་སྣང་གསར་པ་ཞིག་གི་ནང་མཐོང་བ་དང་། དགེ་རྒན་ཚོས་སློབ་ཁྲིད་བྱེད་པ་དང་དགེ་འདུན་པ་ཚོའི་ཀུན་སྤྱོད་རྒྱུས་མངའ་ལོན་པའི་ཐོག་ལྟ་ཚུལ་གསར་པ་ཞིག་རྙེད་པར་རོགས་རམ་བྱེདཔའི་གོ་སྐབས་སྦྱིན་གྱི་ཡོད། དགེ་འདུན་པ་རྣམས་རང་གི་སྲོལ་རྒྱུན་སྒྲིག་འཛུགས་ནང་སློབ་གཉེར་བྱེད་པ་དེར་ལོ་ངོ་སྟོང་ཕྲག་གི་ལོ་རྒྱུས་ལྡན་པ་དང་དེ་ནི་ནུབ་ཕྱོགས་ཀྱི་ཤེས་ཡོན་ལམ་ལུགས་དང་ཕྱོགས་ཡོངས་ནས་ཐ་དད་ཡིན།
དེས་ན་ལས་འཆར་འདིས་ཕྱོགས་གཉིས་ཀར་སྒོ་མང་པོ་ཞིག་ནས་ཁེ་ཕན་ཆེན་པོ་འཐོབ་ཐུབ་ཀྱི་ཡོད།
ཟབ་སྦྱོང་འདིའི་རྗེས་ནང་པའི་མཁས་པ་དང་ཚན་རིག་པའི་དབར་ལ་ཕྱི་ལོ་ ༢༠༡༡ ལོའི་ཟླ་ ༡༢ ཚེས་ ༡༦ ནས་༡༨ བར་འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་བརྗོད་གཞིའི་ཐོག་རྒྱལ་སྤྱིའི་ཚོགས་འདུ་ཞིག་སྐོང་འཚོགས་བྱས་ཡོད། དེའི་དམིགས་ཡུལ་ནི་བསླབ་པ་མཐར་སོན་པའི་གྲྭ་བཙུན་རྣམས་ལ་ཚན་རིག་པ་དང་ལྷན་དུ་བགྲོ་གླེང་སྦྱོང་བརྡར་གྱི་གོ་སྐབས་གསར་པ་ཞིག་དང་།
ཚན་རིག་པ་དང་མཉམ་དུ་རང་རྐྱ་འཕེར་བའི་ཤེས་ཡོན་སྤེལ་རེས་ཀྱི་ནུས་པ་གོང་འཕེལ་གཏོང་བ། སློབ་ཕྲུག་ཚོས་ཚན་རིག་གི་གསར་རྙེད་ལས་གཞིའི་ནང་ཞུགས་ཆེད་དགོས་ངེས་ཀྱི་ཐབས་ལམ་དང་ཤེས་ཡོན་གྱི་མཐུན་རྐྱེན་མཁོ་སྤྲོད་བྱེད་རྒྱུ་བཅས་ཡིན། བགྲོ་གླེང་ལྷུག་པོ་ཡོང་བར་འབྲེལ་གཏུགས་ཀྱི་འཇོན་ཐང་ཆེན་པོ་དགོས་པ་མ་ཟད་མཁས་པའི་གོ་རྟོགས་དང་རྒྱུ་མཚན་འདྲེན་ཐུབ་པ་དགོས་ཤིང་། ཚན་རིག་པ་དང་མཉམ་དུ་བགྲོ་གླེང་བྱེད་པ་དེ་དགོན་སྡེ་ཁག་ནས་ཐོན་པའི་སློབ་གཉེར་བ་དེ་དག་ལ་གདོང་ལེན་གསར་པ་ཞིག་ཆགས་ཡོད།
སེམས་ཀྱི་ཡོན་ཏན་དང་ཚན་རིག་གི་དཔྱད་པ་གཏོང་ཚུལ་གཉིས་འབྲེལ་མཐུད་གོང་འཕེལ་གཏོང་སླད་ཉིན་གསུམ་རིང་མི་མང་ཚོགས་འདུ་གནང་དགོས་དོན་ནི་༸གོངས་༸སྐྱབས་མགོན་ཆེན་པོའི་གཟིགས་རྒྱང་རིང་པོའི་ཐུགས་ཀྱི་བཞེད་དོན་ལ་གཞི་བཅོལ་བ་ཞིག་ཡིན། ཚོགས་འདུ་འདི་བརྒྱུད་བོད་ཀྱི་ནང་པའི་མཁས་པ་དང་།
ནུབ་ཕྱོགས་པ་དང་རྒྱ་གར་གྱི་ཚན་རིག་པ་རྣམས་ཐུན་མོང་གི་གཞི་མཐུན་གཅིག་གི་སྟེང་བགྲོ་གླེང་གནང་རྒྱུར་འདུ་འཛོམས་གནང་ཐུབ་པ་བྱུང་། ཚོགས་འདུ་འདིས་སེམས་ཀྱི་ཡོན་ཏན་དང་ཚན་རིག་གི་དཔྱད་པ་གཏོང་ཚུལ་གཉིས་ཀྱི་འབྲེལ་ལམ་གོང་འཕེལ་བཏང་ཡོད།
དེས་ན་ལས་གཞི་འདིས་ཚན་རིག་པ་དང་དགོན་སྡེ་ཁག་ནས་ཐོན་པའི་སློབ་གཉེར་བ་རྣམས་ཀྱི་དབར་བགྲོ་གླེང་ཐུབ་པའི་ནུས་པ་འདོན་ཕྱིར་འཕྲལ་མར་ཚོད་ལྟ་རུང་བའི་འགྲོ་ལུགས་ཤིག་གོང་འཕེལ་གཏོང་གི་ཡོད།
སློབ་གཉེར་བ་དེ་དག་ལ་ཤེས་ཡོན་གྱི་ཉམས་མྱོང་ཕྱུག་པོ་མཁོ་སྤྲོད་བྱས་པ་བརྒྱུད་ཁོང་ཚོས་ཚན་རིག་པ་དང་ཕན་ཚུན་གཉིས་ཀར་ཕན་ཐོགས་ཡོད་པའི་ཤེས་ཡོན་སྤེལ་རེས་གོང་འཕེལ་གཏོང་ཐུབ། ཚན་རིག་གི་གོ་རྟོགས་ཟབ་མོ་དང་། དེའི་བྱེད་ལས་ལ་ཡིད་རངས་སྐྱེད་པ་གཉིས་ཏེ། བརྒྱུད་རིམ་འདི་དག་ལ་བརྟེན་ནས་ཚན་རིག་ཡར་རྒྱས་ འགྲོ་བཞིན་ཡོད་ཅིང་། དགོན་སྡེ་ཁག་ནས་ཐོན་པའི་སློབ་གཉེར་རྣམས་ཀྱིས་དེ་དག་ངོས་འཛིན་གྱིས་ཕྱོགས་གཉིས་པོའི་དབར་མངོན་གསལ་དོད་པོའི་འབྲེལ་ལམ་གཏོད་ཐུབ་པ་ཡིན།
སློབ་ཐོན་ཟིན་པའི་ཆེད་དུ་ཚན་རིག་ལས་འཆར་ཐེངས་གཉིས་པ་དེ་ལྡེ་ར་ཌུན་ས་གནས་སྲོང་བཙན་དཔེ་མཛོད་ཁང་དུ་འཚོགས་ཞིང་།
འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་ཚོགས་འདུ་ཐེངས་གཉིས་པ་དེ་ཤེས་རྟོགས་དང་ལག་ལེན་ཞེས་པའི་བརྗོད་གཞིའི་ཐོག་ཚན་རིག་པ་དང་ནང་པའ་མཁས་དབང་དབར་གྱི་བགྲོ་གླེང་ཚོགས་འདུ་དེ་ཕྱི་ལོ་ ༢༠༡༣།༡༡།༡༥ ནས་ ༢༠༡༣།༡༡།༡༧ བར་ཉིན་གྲངས་གསུམ་རིང་ལྡེ་ར་ཌུན་སྲོང་བཙན་དཔེ་མཛོད་ཁང་དུ་ཚོགས། སྐབས་དེའི་ཚོགས་འདུའི་ནང་སེ་ལི་ཀུ་བོད་ཁྱིམ་སློབ་ཕྲུཕྲུག་དང་། ལྡེ་ར་ཌུན་ས་གནས་ལྷ་ཆོས་རིག་པའི་མཐོ་སློབ་གསར་པའི་སློབ་ཕྲུཕྲུག ཉེ་ཁུལ་དུ་གནས་པའི་བོད་ཀྱི་དགོན་སྡེའི་༼བཀའ་བརྒྱུད་མཐོ་སློབ། འབྲི་གུང་བྱང་ཆུབ་གླིང་དགོན་པ། ས་སྐྱ་མཐོ་སློབ། བསམ་གཏན་གླིང་བཙུན་དགོན། སྡེ་ར་ཌུན་ས་སྐྱ་བཙུན་དགོན།༽ དགེ་བཙུན་སོགས་མི་གྲངས་ ༥༠༠ སྐོར་མཉམ་ཞུགས་གནང་ཡོད།
ཕྱི་ལོ་༢༠༡༣།༡༠།༢༨ ནས ༢༠༡༣།༡༡།༢༠ བར་གྱི་བདུན་ཕྲག་བཞིའི་རིང་གི་ཚན་རིག་ལས་འཆར་དེའི་ནང་ཁྱོན་བསྡོམས་དགེ་བཙུན་གྲངས་ ༢༧ ནས་ཚོགས་བཅར་ཞུས།
སློབ་གཉེར་ཐོན་ཟིན་གྱི་ཆེད་དུ་ཚན་རིག་ལས་འཆར་ཐེངས་བཞི་པ་དེ་རྒྱ་གར་ལྷོ་ཕྱོགས་སྦེལ་ཀོབ་གཞིས་ཆགས་སུ་ཡོད་པའི་ཐེག་མཆོག་རྣམ་གྲོལ་བཤད་སྒྲུབ་དར་རྒྱས་གླིང་དགོན་དུ་ཕྱི་ལོ་༢༠༡༥།༩།༧ ནས་ ༢༠༡༥།༡༠།༣ བར་ཉིན་གྲངས་ ༢༧ རིང་ཚོགས་ཡོད།
སློབ་གཉེར་ཐོན་ཟིན་གྱི་ཆེད་དུ་ཚན་རིག་ལས་འཆར་ཐེངས་གསུམ་པ་དེ་དྷ་རམ་ས་ལའི་ས་ར་བོད་ཀྱི་མཐོ་སློབ་ཏུ་ཕྱི་ལོ་ ༢༠༡༤།༡༠།༡ ནས་ ༢༠༡༤།༡༠།༣༠ བར་ཟླ་བ་གཅིག་རིང་ཚོགས་ཞིང་། ཚན་རིག་ལས་འཆར་དེའི་ནང་དགེ་འདུན་པ་གྲངས་ ༢༨ དང་། བཙུན་མ་གྲངས་ ༧ བཅས་ཁྱོན་དགེ་བཙུན་གྲངས་ ༣༥ ཚོགས་བཅར་ཞུས་ཡོད། ཨ་རི་ནས་ཕེབས་པའི་དགེ་རྒན་དང་། ཤེས་ཡོན་སློབ་སྟོན་པ་བཅས་ནས་དངོས་ཁམས་རིག་པ་དང་། དབང་རྩ་ཚན་རིག སྐར་དཔྱད་རིག་པ། སྐྱེ་དངོས་རིག་པ། སྒོམ་དང་འབྲེལ་བའི་དབང་རྩ་ཚན་རིག་བཅས་ཀྱི་སྐོར་ལ་སློབ་ཁྲིད་གནང་།
ཟབ་སྦྱོང་འདིའི་རྗེས་འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་ཐོག་བགྲོ་གླེང་གསུམ་པ་དེ་ཚོགས་ཡོད། འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་ཐོག་བགྲོ་གླེང་ཐེངས་གསུམ་པ་དེ་མཐུན་འགྲིག་དང་བདེ་སྐྱིད་ཅེས་པའི་བརྗོད་གཞིའི་ཐོག་དྷ་སྟེ་ོབོད་ཕྲུ་ག་ཁྱིམ་སྡེར་ཕྱི་ལོ་ ༢༠༡༤།༡༡།༣ ནས་ ༢༠༡༤།༡༡།༥ བར་ཉིན་གྲངས་གསུམ་རིང་ཚོགས་ཡོད།


text:
|
གནས་མཆོག་ཙ་རི་ཏྲ་ནི་འར་བ་གཏེར་སྟོན་མི་འགྱུར་ཐེག་མཆོག་རྡོ་རྗེས་གནས་སྒོ་ཕྱེ་ནས་ད་བར་ལོ་བརྒྱ་ལྷག་སོང་བའི་མི་རབས་བཞིའི་སྔོན་ཡིན། གནས་འདི་ནི་དུས་གསུམ་གྱི་སངས་རྒྱས་དང་གུ་རུ་པདྨ་འབྱུང་གནས། ལྷ་རྟ་མགྲིན། ཁྲོ་མ་ཕག་མོ་རིགས་ལྔ་ལ་སོགས་པས་བྱིན་གྱིས་བརླབས་པའི་གནས་ཆེན་པོ་ཡིན། སྤྱིར་སྨུག་རོང་ཡང་ཨོ་རྒྱན་པདྨ་འབྱུང་གནས་ཀྱི་ཐུགས་ཀྱི་གནས་ཡིན།
གནས་རྟགས་དང་ཁྱད་ཆོས་ནི།
གནས་འདིར་གུ་རུའི་སྤྲུལ་པ་གེ་སར་རྒྱལ་པོ་བྱོན་ནས། གངས་ཅན་པ་སྤྱི་དང་ཁྱད་པར་ཁམས་རྟའུ་སྨུག་རོང་གི་ཡུལ་སོགས་ལ་གནས་པའི་སེམས་ཅན་ལ་གནོད་ཅིང་འཚེ་བའི་བདུད་དང་གནོད་སྦྱིན་སོགས་ཚར་བཅད་ཅིང་བཏུལ་བའི་རྟགས་སུ་གནས་ཙ་རི་ཏྲའི་མདུན་ན་བདུད་ཀྱི་མགོ་བཅད་པའི་རང་བྱོན༼ མཁར་ཆའི་གོང་བདུད་དབུ་ལུང་པའི་ནང་ཡོད་པ་དང་། ༽ དུག་སྦྲུལ་བཏུལ་བའི་རང་བྱོན༼ བ་ཅ་ཟུར་ན་ཡོད། ༽ གཞན་ཡང་འདྲེ་སྲིན་གྱི་སོར་རྗེས་རང་བྱོན༼ ཡུལ་སྐད་དུ་ཡི་སྣ་རྒུ་ཕུ་༽ ཟེར་བ་སོགས་གང་མང་ཡོད་དོ།། དེ་ནས་གཡས་སྐོར་ལྟར་སོང་ན་རིམ་པ་བཞིན་ཨོ་རྒྱན་པད་མའི་ཕྱག་རྗེས་རང་བྱོན ༼ བ་ཅ་ཟུར་ལམ་ཁ་ན་ཡོད།༽ དེ་ནས་ཕར་ཅུང་སོང་བའི་ཅུ་ཏི་གྲོང་པ་མཐོང་པ་ན་གེ་སར་རྒྱལ་པོའི་ཞབས་རྗེས་ཡོད།དེ་ནས་ཅུ་ཏི་གྲོང་པའི་ཐོག་ཡར་ཙམ་སོང་བའི་ལམ་ཁར་ཙན་དན་རྒུ་ཕུ་ཟེར་བའི་རྡོ་ཞིག་ཡོད༼ འདི་ནི་བཤད་སྲོལ་ལྟར་ན་སྦས་ཞབས་བྲག་དཀར་གྱིས་སོར་མོའི་བར་ནས་ཚུར་འཕང་པ་རེད་ཅེས་བཤད། ཙན་དན་ནི་ཙུ་འཐར་ཞེས་པའི་དོན་དང་རྒུ་ཕུ་ནི་རྡོ་ཞེས་པའི་དོན་ནོ།།༽ དེ་ནས་ཡར་ཙམ་སོང་ན་ལམ་ཐོག་ན་བྱང་གི་དུར་ཁྲོད་ཡོད་པ་དེའི་ནང་ཀེང་རུས་རང་བྱོན་ཡོད། དེ་ནས་ཡར་ཙམ་སོང་ན་ལམ་དཀྱིལ་ན་རྡོ་རྗེ་རང་བྱོན་ཡོད། དེ་ནས་ཡར་གྱི་ལམ་ཐོག་རྡོ་ཕུང་ཞིག་གི་ནང་ལ་སྨན་རག་རང་བྱོན་ཞེས་པའི་རྡོ་ནག་གི་ཀོང་བུ་གཉིས་ཡོད། དེའི་མར་ཟུར་ཙམ་ན་ཙ་རི་ཏྲའི་སྒྱེད་པུ་དང་ཆང་རྫ་རང་བྱོན་ཡོད། དེའི་ཟུར་ན་བདུད་ཀྱི་གློ་སྙིང་བཅས་ཀྱི་རང་བྱོན་ཡོད། དེ་ནས་མཐའ་སྐོར་གྱི་ལམ་བརྒྱུད་ནས་ལུང་པ་དེའི་སྟོད་ཕྱོགས་སུ་སོང་ན་གནས་རིའི་གྲུབ་ཆུ་དང་འཕྲད་པས་གྲུབ་ཆུ་དེ་ཤིན་ཏུ་ངོ་མཚར་བ་ཞིག་སྟེ་ནད་མང་སེལ་བའི་ནུས་པ་ཁྱད་འཕགས་ཅན་ཞིག་ཡོད་པ་ཟུར་དུ་རྒྱས་པར་ཞུའོ།། དེ་ནས་ཡར་ཙམ་སོང་ན་ཕྱག་ན་རྡོ་རྗེ་རང་བྱོན་ཡོད་ལ་དེའི་ཉེ་འགྲམ་ཉི་ཟླ་རང་བྱོན་བཞུགས་ཡོད། དེ་ནས་ཡར་ཅུང་ཙམ་སོང་ན་རྔ་རང་བྱོན་ཡོད་ལ་རྒྱུན་ལྡན་དུས་ཆེན་སོགས་ཀྱི་སྐབས་དེ་ལ་རྔ་སྒྲ་འབྱུང་བ་མི་མང་པོས་ཐོས་པའི་གནས་ཚུལ་འདུག དེ་ནས་ཡར་སོང་ན་རྟ་སྐྱབས་ལབ་རྩེ་ཞེས་པའི་ལབ་རྩེ་ཞིག་ཡོད། དེའི་ཐད་ན་གླིང་རྗེ་གེ་སར་རྒྱལ་པོའི་ཞབས་རྗེས་ཤིན་ཏུ་གསལ་བ་ཞིག་བཞུགས་ཡོད། འདིའི་སྐོར་ན་མ་ཅིག་སྲིད་པ་རྒྱལ་མོའི་དྲེའུ་རྗེས་རང་བྱོན་ཡོད་ཀྱང་མ་རྙེད་དོ།། དེ་ནས་ཡར་ཡོ་ཉེ་ཝ་ལབ་རྩེ་ན་སྤང་ཐང་ཞིག་ཡོད་པའི་ནང་གཏེར་སྟོན་དབང་དྲག་གླིང་པའི་ཞབས་རྗེས་རང་བྱོན་ཡོད།༼ གཏེར་སྟོན་འདི་ནི་འར་བ་གཏེར་སྟོན་གྱི་ཞང་པོ་ཡིན།༽ འདིའི་སྐོར་ན་གྲུབ་ཐོབ་མ་ཧཱ་མཛོ་ཁུར་གྱི་མཛོ་རྗེས་ཡོད་པར་བཤད་ཀྱང་མིག་སྔར་མ་རྙེད་དོ།། དེ་ནས་ཡར་ཡོ་ཉོས་ཝ༼ ཁང་རྒྱབ་ཐོག་ཟེར་༽ ཞེས་ཉག་ག་ལ་སླེབ་དུས་ཐང་ཆེན་ཞིག་ཡོད། གནའ་སྔ་མོར་སྨུག་རོང་སྡེ་ཤོག་སྟོད་སྨད་ཀུན་དེར་འདུས་ནས་རྟ་རྒྱུག་དང་རྩེད་མོ་བྱེད་སའི་ལྟེ་བ་ཡིན། ཐང་དེའི་དཀྱིལ་ན་རྡོ་མདོག་སེར་པོ་ཞིག་གི་ཐོག་ན་གེ་སར་གྱི་ལྷ་རྟའི་རྗེས་ཤུལ་སོང་བ་ལྟ་བུའི་རང་བྱོན་ཡོད། དེ་ནས་ཙ་རི་ཏྲའི་སྒང་རྒྱུད་དེད་ནས་ཡར་འཁོར་ནས་སོང་ན། དང་པོ་བེ་ལོ་ཤིང་སྐྱེས་ཡོད་པས་རི་དེ་ལ་བེ་ལོ་སྒང༼ རྩེ་མོ་སྒང ༽ ཟེར་བ་ཡོད། དེའི་སྒང་ན་སོ་པ་རྡོ་ཞེས་མར་ཁོག་གི་གནས་ཚུལ་ཚང་མ་མཐོང་ཐུབ་པའི་རྡོ་ཆེན་ཞིག་ཡོད་པའི་ཐོག་ན་མིས་མེ་མདའ་ཚད་ནས་ཁ་བུབ་ཏུ་ཉལ་བའི་རྗེས་རང་བྱོན་ཡོད། དེ་ནས་སྒང་ནས་མར་སོང་ན་ལི་ཕུག་འཁོར་ལོ་ལབ་རྩེ་ཞེས་པའི་ལབ་རྩེ་གཅིག་དང་ཡང་དར་ཟོར་ལབ་རྩེ་ཟེར་བ་སྟེ་གཉིས་ཡོད།འདི་གནས་མགོ་ངོ་མ་དེ་ཡིན་ནོ།། དེ་ནས་སྒང་བརྒྱུད་ནས་མར་སོང་ན་ཡང་ལབ་རྩེ་གཉིས་ཡོད། གཅིག་ནི་འར་བ་རི་འགེ་བའི་ཡིན། ཡང་གཅིག་ནི་འར་བ་ཡོ་ཉོས་བའི་ཡིན། དེ་ནས་མར་སོང་ན་འར་བ་གྲོང་གི་ཐོག་ཙམ་ན་བར་སྐོར་ལབ་རྩེ་འམ་ནོར་སྐྱོབ་ཟེར་བའི་ལབ་རྩེ་གཅིག་ཡོད། དེ་ནས་འར་བ་གྲོང་པའི་རྒྱབ་ཀྱི་བར་སྐོར་ལམ་གྱི་ནང་གི་སྒང་ན་རྩེ་མགོ་ལབ་རྩེ་ཟེར་བ་ཡོད།
དེ་ནས་མུ་མཐུད་སྒང་དེད་ནས་མར་ཙམ་སོང་ན་ནགས་ཀྱི་བར་ལ་སློབ་དཔོན་པདྨ་འབྱུང་གནས་ཀྱི་བཞུགས་ཁྲི་རང་བྱོན་གྱི་རྡོ་ཆེན་ཞིག་ཡོད། དེ་ནས་ཡང་འར་བ་གྲོང་གི་བར་སྐོར་གྱི་ལམ་དེད་ནས་བ་ད་མཁར་ཆའི་ཕྱོགས་སུ་མར་འཁོར་ནས་སོང་ན་གནའ་ལམ་དང་དེང་ལམ་གསར་པ་གཉིས་འདུས་མཚམས་ཀྱི་ལུང་ཤུལ་ནང་བདུད་དབུ་སྟེ་བདུད་མགོ་རང་བྱོན་ཡོད། ལུང་ཤུལ་དེ་ལ༼ བདུད་དབུ་ལུང་པ་ཟེར།༽ དེ་ནས་ཅུང་ཟད་མར་སོང་ན་མཁར་ཆ་ལ་སླེབ། དེར་མཁའ་འགྲོའི་བྲོ་ར་ཡང་ཟེར་བས་དེང་སང་དེ་ན་སྡེ་བ་དེའི་ལོ་སྲུང་མཆོད་སའི་ལ་རྩེ་ཞིག་ཀྱང་གསར་བཞེངས་བྱས་ཡོད། དེའི་ཤར་ཕྱོགས་སུ་ནགས་ཤིག་གི་འོག་ན་གླིང་གེ་སར་གྱི་འགྲིག་རྡོ་ཡོད།བཞི་འགྲིག་གི་རི་མོ་རང་བྱོན་གསར་པོ་ཡོད༼ ལ་ལས་བོན་རྫོང་དང་ལྕི་ཤེལ་གཉིས་ཀྱིས་འགྲིག་འཇོག་ས་རེད་ཀྱང་ཟེར་སྲོལ་འདུག ༽ དེ་ནས་མར་བ་ད་གྲོང་པའི་རྒྱབ་གནས་མདུན་གྱི་ལབ་རྩེ་ནི་གནས་མདུན་ལབ་རྩེ་ཟེར། དེའི་ཐོག་ཕྱོགས་ན་སྤང་གོར་གོར་ཞིག་ཡོད་པ་དེ་ནི་ལྷོ་ཕྱོགས་ཀྱི་དུར་ཁྲོད་ཡིན། སྤྱིར་ཕྱོགས་བཞི་ན་དུར་ཁྲོད་བཞི་ཡོད་ཀྱང་ལྷོ་བྱང་གཉིས་ལས་མིག་སྔར་མ་རྙེད་དོ།། གནས་མདུན་ན་ཆུ་མིག་ཅིག་ཡོད་པ་ནི་གསང་ཡུམ་ཀླུ་སྨན་འོད་ལྡན་མ་ཡིན། དེ་ལྟར་གནས་རྟགས་རང་བྱོན་སྣ་ཚོགས་ཀྱིས་ཕྱུག་ཅིང་། ཁོར་ཡུག་དེ་དག་ན་ཆབ་གཙང་གི་བཞུར་རྒྱུན་ལེགས་ཤིང་སྤང་ལྗོངས་དང་ནགས་ཚལ། རྩི་ཐོག་དང་མེ་ཏོག་སོགས་རང་བྱུང་ཁམས་ཀྱི་སྐྱེས་དངོས་སྣ་ཚོགས་རྒྱས་ཤིང་དྲི་བསུང་མངར་མོ་ཕྱོགས་ཀུན་ཐུལ་བཞིན་མཆིས་ལ། ནགས་ཚལ་དེ་དག་ཏུ་རི་སྐྱེས་སྲོག་ཆགས་སྣ་ཚོགས་ཀྱིས་ཁྱབ་པ་དང་བྱ་དང་བྱེའུས་དབྱངས་ཀྱི་འགྱུར་ཁུག་ལེན་པ་ཐོས་འཛིན་དབང་པོའི་གསོས་སུ་འགྱུར་བར་གདའོ།། ཞེས་པ་འདི་ནི་སྨུག་རོང་ཐུབ་བསྟན་དར་རྒྱས་ཀྱིས་བྲིས་སོ།།
ཞེས་རོང་ཆེན་ལྷ་རྒྱལ་དཔལ་གྱིས་བོད་ཀྱི་སློབ་འབྲིང་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-19 13:53 , Processed in 0.302510 second(s), 21 queries .


text:
ཀྲུང་གོའི་བོད་ལྗོངས་དྲ་བའི་འཕྲིན། ཟླ ༡༡ པའི་ཚེས ༢༢ ཉིན་པེ་ཅིང་དུ་གངས་སྐྱ་ལྷབ་ལྷུབ་ཏུ་བབས་ཤིང་པཎ་ཆེན་ཨེར་ཏེ་ནི་ཆོས་ཀྱི་རྒྱལ་པོ་མཆོག་གིས་པེ་ཅིང་གི་གཟིམ་ཤག་ཏུ་ངེད་གསར་འགྱུར་དྲ་བའི་གསར་འགོད་པའི་བཅར་འདྲིར་དང་ལེན་གནང་བ་དང་། གསར་འགོད་པར་མཇལ་དར་དང་རྡོ་རྗེ་མདུད་པའི་མཇལ་མདུད་ཀྱི་ཕྱག་རྟེན་གནང།
པཎ་ཆེན་མཆོག་གིས་གསར་འགོད་པར་བརྗོད་རྒྱུར། མ་གཞི་ཁོང་ཉིད"དགུ་བཅུའི་རྗེས"ཀྱི་གཞོན་ནུ་བྱིངས་དང་འཚར་ལོངས་ཀྱི་ཁོར་ཡུག་ཅུང་མི་འདྲ་རུང་ཐུན་མོང་གི་ཁྱད་ཆོས་ཤིག་ཡོད་པ་ནི་ཚང་མ་ཞི་བདེ་དང་བདེ་སྐྱིད་ཀྱི་དུས་རབས་དུ་མཉམ་དུ་འཚོ་བར་རོལ་བཞིན་ཡོད། འདི་ནི་ཆེས་ཞི་བདེ་དང་བརྟན་ལྷིང་། གྲ་རྒྱས་ངང་འཕེལ་རྒྱས་སུ་འགྲོ་བཞིན་པའི་དུས་སྐབས་ཤིག་ཡིན་ཞིང་། དེར་བརྟེན"དགུ་བཅུའི་རྗེས"ཀྱི་གཞོན་ནུ་རྣམས་ལ་གསར་གཏོད་དང་། གསར་སྤེལ། ཡར་ཐོན་གྱི་སྙིང་སྟོབས་ལྡན་ཡོད། འདི་ནི་སྐུལ་སྤེལ་གཏོང་འོས་པའི་གནས་ཤིག་ལགས་ན། དེ་བས་ཧུར་བརྩོན་ཆེན་པོས་རྒྱལ་ཁབ་ཀྱི་དོན་དུ་ལེགས་སྐྱེས་འབུལ་དགོས།
པཎ་ཆེན་མཆོག་གིས་བརྗོད་པར། ཉེ་བའི་ལོའི་ནང་དུ་ཁྱོན་བསྡོམས་དད་ལྡན་མང་ཚོགས་ས་ཡ་གཅིག་དང་འབུམ་ལྔ་ལ་ཕྱག་དབང་གནང་ཞིང་བསྔོ་སྨོན་བཏོན། ཁོང་གིས་བཞེད་དགོངས་ལྟར་ན། བོད་རྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་གཉིས་ཉ་མོ་ཆུ་གནས་ཀྱི་ཚུལ་དུ་ཞི་མཐུན་མཉམ་གནས་དང་། དེ་བས་ཆེས་གལ་ཆེ་བ་ཞིག་ནི་བོད་རྒྱུད་ནང་བསྟན་གྱི་ཕྱོགས་ཁག་དང་རྒྱ་ཆེའི་དད་ལྡན་མང་ཚོགས་ཚོས་རྒྱལ་གཅེས་ཆོས་གཅེས་ཀྱི་སྤྱོད་ལམ་སྐྱོང་དགོས། རྒྱལ་ཁབ་ལ་དགའ་ཞེན་ཡོད་ཚེ་ཁྲིམས་ལུགས་ལ་སྲུང་བརྩི་བྱེད་དགོས། ཆོས་ལུགས་དགའ་ཞེན་ཡོད་དུས་སྡོམ་པ་སྲུང་དགོས། འདི་ནི་བོད་རྒྱུད་ནང་བསྟན་གྱི་དགོངས་པའི་སྙིང་པོ་དང་ཡོངས་སུ་མཐུན་པ་ཡིན་ལ་བོད་རྒྱུད་ནང་བསྟན་གྱི་ཡང་དག་པའི་འཕེལ་རྒྱས་ཀྱི་ལམ་བུ་དང་ཡང་མཐུན་པ་ཡིན།
བཅར་འདྲིའི་མཇུག་རྫོགས་མཚམས། པཎ་ཆེན་མཆོག་གིས་གནས་ཡུལ་དངོས་སུ་བཅར་བའི་གསར་འགོད་པར་མཇལ་དར་དང་རྡོ་རྗེ་མདུད་པའི་མཇལ་མདུད་ཕྱག་རྟེན་དུ་གནང་ཞིང་ལྷན་སྒྲོན་སྐུ་པར་བསྐྱོན།
༡༩༩༥ ལོའི་ཟླ ༡༡ པའི་ཚེས ༢༩ ཉིན། པཎ་ཆེན་སྐུ་འཕྲེང་བཅུ་པའི་ཡང་སྲིད་ངོས་འཛིན་གྱི་གསེར་བུམ་དཀྲུག་པའི་ཆོ་ག་ལྷ་སའི་གཙུག་ལག་ཁང་གི་ཇོ་བོ་ཤཱཀྱ་མུ་ནེའི་སྐུ་མདུན་དུ་གཟབ་རྒྱས་ངང་ཚོགས་ཤིང་། དེ་དུས་དགུང་ལོ ༥ ཡིན་པའི་རྒྱལ་མཚན་ནོར་བུ་པཎ་ཆེན་སྐུ་འཕྲེང་བཅུ་པའི་ཡང་སྲིད་འཁྲུལ་མེད་ཡིན་པར་གཏན་འཁེལ་བྱས། ཀྲུང་དབྱང་སྲིད་གཞུང་ནས་ཆོག་མཆན་ཐོབ་པ་བརྒྱུད། ལོ་དེའི་ཟླ ༡༢ པའི་ཚེས ༨ ཉིན་གཞིས་ཀ་རྩེའི་བཀྲ་ཤིས་ལྷུན་པོའི་དགོན་དུ་དངོས་སུ་ཁྲི་འདོན་གྱི་མཛད་སྒོ་ཚོགས།
སྤྱི་ལོ ༢༠༡༥ ལོའི་ཟླ ༦ པའི་ཚེས ༡༠ ཉིན། ཀྲུའུ་ཞི་ཞིས་ཅིན་ཕིང་མཆོག་གིས་ཀྲུང་ནན་ཧའེ་རུ་རྒྱལ་ཡོངས་སྲིད་གྲོས་ཀྱི་རྒྱུན་ཨུ། ཀྲུང་གོའི་ནང་བསྟན་མཐུན་ཚོགས་ཀྱི་ཚོགས་གཙོ་ཟུར་པ། པཎ་ཆེན་ཨེར་ཏེ་ནི་ཆོས་ཀྱི་རྒྱལ་པོ་མཆོག་དང་མཇལ་འཕྲད་གནང་སྟེ། ཁོང་ལ་སྙིང་རུས་ཆེན་པོས་སློབ་སྦྱོང་དང་། ཧུར་བརྩོན་ཆེན་པོས་ཉམས་ལེན། པཎ་ཆེན་བཅུ་པ་ཆེན་པོའི་ཐུགས་འདུན་དང་མཛད་འཕྲིན་གྱི་རྒྱུན་སྤེལ་ཏེ། ནང་པའི་སྐྱེ་དགུ་འདྲ་མཉམ་དང་ཐུགས་རྒྱུད་བྱམས་སྙིང་རྗེས་བརླན་དགོས་པའི་ལྟ་བ་རྒྱུན་སྐྱོང་བྱས་ཏེ་ཧུར་བརྩོན་ཆེན་པོས་བོད་རྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་གཉིས་བར་ཞི་མཐུན་མཉམ་གནས་ལ་སྐུལ་འདེད་གཏོང་དགོས་ཞེས་པཎ་ཆེན་མཆོག་ལ་སྐུལ་འདེབས་གནང་ངོ་། །
པཎ་ཆེན་མཆོག་གིས་གསར་འགོད་པར་གནང་བའི་མཇལ་དར་དང་ཚེ་མདུད།
ཁ་བྱང་ཕྱི་མོ། པཎ་ཆེན་མཆོག་གིས་གཞོན་ནུ་རྣམས་ལ་བསྩལ་བའི་གཏམ།
(རྩོམ་འགན་པ། དབང་འདུས།)


text:
ཉེས་དོན་གོང་གཏུག་ཅེས་པ་ནི་ཁྲིམས་ཁང་ཐོག་མའི་ཁྲིམས་བཅད་ལ་གྱོད་ཡ་མ་འཐད་པར་དེའི་ཁྲིམས་ཁང་གོང་མས་ཁྲིམས་བཤེར་བྱེད་པར་ཞུ་གཏུག་བྱེད་པའི་ལམ་ལུགས་ཤིག་ལ་ཟེར། གལ་ཏེ། ཁྲིམས་ཁང་ཐོག་མའམ་དང་བོས་གྱོད་ཡ་གང་ཞིག་ཉེས་ཅན་ཡིན་པའམ་གྱོད་ཡར་མི་ཕན་པའི་ཁྲིམས་བཅད་སོགས་བྱས་ཚེ། གྱོད་ཡ་དང་དེའི་ཁྲིམས་ཀྱི་ཚབ་གཉེར་བས་དུས་ངེས་ཅན་ཞིག་གི་ནང་དུ་ཐོག་མའི་ཁྲིམས་ཁང་གི་ཁྲིམས་ཁང་གོང་མ་དེ་ལ་གོང་གཏུག་ཞུ་ཆོག ཉེས་དོན་གཏུག་བཤེར་གྱི་ཁྲིམས་ཀྱི་བཅས་པ་ལྟར་ན། གྱོད་ཡས་ཡིག་ངག་གང་རུང་གི་ཐོག་ནས་གོང་གཏུག་ཞུ་བའི་ཐོབ་ཐང་ཡོད། དཔེར་ན། གཞི་རིམ་མམ་རྫོང་རིམ་པའི་ཁྲིམས་ཁང་གིས་གྱོད་ཡར་ཉེས་ལྡན་གྱི་ཁྲིམས་ཆད་བཅད་ཚེ། གལ་ཏེ་གྱོད་ཡ་དེས་ཁྲིམས་བཅད་དྲང་བདེན་མིན་པར་སྙམ་ན་ཁུལ་རིམ་པའི་འབྲིང་རིམ་ཁྲིམས་ཁང་ལ་གོང་གཏུག་བྱས་ཏེ་ཞུ་སྦྱོར་བྱེད་པ་ལྟ་བུ།
ཡུལ་ཤུལ་འབྲིང་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་ལ་ལོ་ལྔ་ཡི་བཙོན་འཇུག་གི་ཉེས་ཆད་བཅད་པ་དེ་ལ་བཀྲ་ཤིས་དབང་ཕྱུག་གིས་གོང་གཏུག་ཞུ་དགོས། ཉེས་དོན་གཏུག་བཤེར་གྱི་ཁྲིམས་ཀྱི་གཏན་འཁེལ་ལྟར་ན། བཀྲ་ཤིས་དབང་ཕྱུག་དང་ཁོང་གི་དག་སེལ་ཁྲིམས་རྩོད་པ་སོགས་ཀྱིས་ཁྲིམས་བཤེར་ཐོག་མའི་བཅད་ཁྲ་ལག་ཏུ་སོན་པའི་ཉིན་བཅུ་ཡི་ནང་ཚུན་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ལ་གོང་གཏུག་བྱེད་པའི་ཐོབ་ཐང་ཡོད།
ཡུལ་ཤུལ་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་ལ་ལོ་ལྔ་ཡི་བཙོན་འཇུག་གི་ཉེས་ཆད་བཅད། ཁྲིམས་ཁང་གི་བཅད་ཁྲ་འདི་ནི་ཁྲིམས་དངོས་གཞི་དང་ཁྲིམས་བརྒྱུད་རིམ་གང་གི་ཐད་ནས་བལྟས་ནའང་དྲང་བདེན་མིན། ཉེས་ཁྲིམས་ནང་གི་རྒྱལ་ཁབ་ཁ་བྲལ་ལ་སྐུལ་སློང་བྱས་པའི་ནག་ཉེས་ཤིག་ཡིན་དགོས་ཚེ། ཉེས་པ་བསྐྱེད་པའི་ཡན་ལག་བཞི་ངེས་པར་དུ་ཚང་དགོས། དེ་ནི་སྦྱོར་བ་བོ་ནི་རང་ལོ་༡༦་ལ་སོན་པའི་གང་ཟག་ཡིན་པ་གང་ཞིག་སེམས་རང་བཞིན་དུ་གནས་པ། རྒྱལ་ཁབ་ཁ་ཕྲལ་བར་བྱེད་པའི་ཆེད་དུ་ཡིག་ངག་གང་རུང་གིས་སྒོ་ནས་གཞན་ལ་ངན་སྐུལ་བྱས་པའི་སྦྱོར་བ་དངོས་སུ་ལྡན་པ། བསམ་པ་དང་ཀུན་སློང་ནི་ཤེས་བཞིན་དུ་རྒྱལ་ཁབ་ཁ་ཕྲལ་བར་མངོན་ཞིང་འདོད་པ། མཐར་ཐུག་སྦྱོར་བ་བོས་རྒྱལ་ཁབ་ཁ་བྲལ་ལ་ངན་སྐུལ་གྱི་སྦྱོར་བ་ལས་གནོད་འཚེ་ཐེབས་པ་བཅས་་ཡན་ལག་འདི་བཞི་ངེས་པར་དུ་ཚང་དགོས། ཡན་ལག་གང་རུང་མ་ཚང་ན་ཉེས་པ་འདི་མི་བསྐྱེད་པ་ཉེས་ཁྲིམས་ཀྱི་དོན་ཙན་༡༠༣་ཡི་ཚན་པ་༢་ཡི་ནང་དུ་གསལ་ཡོད།
ཁྲིམས་རྩོད་པ་ལིན་ཆི་ལེ་ནས། རྣམ་པ་ལྷན་རྒྱས། བཀྲ་ཤིས་བདེ་ལེགས། དེ་རིང་། ཚོམས་འདིར་ཡོང་ནས་སྐད་ཆ་བཤད་རྒྱུར་ཧ་ཅང་དགའ་པོ་བྱུང་། ངས་བོད་སྐད་མི་ཤེས་པའི་རྒྱུ་མཚན་གྱིས་རྒྱ་སྐད་ཀྱི་སྟེང་ནས་བཤད་ཀྱི་ཡིན། གྲོགས་པོ་གཞན་གྱིས་སྐད་བསྒྱུར་གནང་རོགས། དེ་རིང་ཁྱེད་རྣམ་པ་དང་ལྷན་ཏུ་བགྲོ་གླེང་བྱ་འདོད་པ་ནི། ཉེས་དོན་གཏུག་བཤེར་གྱི་སྐབས་སུ་ཉེས་ཅན་དོགས་ཡོད་མི་སྣ་དང་གྱོད་ཡ། གནོད་འཚེ་ཐེབས་མཁན་བཅས་ཀྱི་ནང་མི་ལ་ཐོབ་ཐང་ཅི་ཡོད་ཀྱི་སྐོར་ཡིན། ནང་མི་ཟེར་བ་ནི་ཉེས་དོན་གཏུག་བཤེར་ཁྲིམས་ཀྱིས་གཏན་འཁེལ་བྱས་པའི་ཁྲིམས་ཀྱི་གཏད་གཉེར་བ་དང་གཉོར་མཁན་བཅས་ལ་གོ་དགོས། ནམ་རྒྱུན་ནང་མི་ཟེར་བ་གྱོད་ཡ་འདིའི་སྟེང་ལ་ཆ་བཞག་ནས་བཤད་ན། ཁོང་གི་ནང་མི་ཞེས་པ་ནི་ཁོང་གི་བཟའ་ཟླ་དང་ཕ་མ། བུ་ཕྲུག་དང་སྤུན་མཆེད་བཅས་པ་འདུས་ཡོད་པ་ཞིག་ཡིན།
བོད་ཀྱི་གཞི་རིམ་ས་ཁུལ་གང་ས་ན། སྲིད་གཞུང་གིས་སྡེ་བའི་མང་ཚོགས་ཀྱི་ཆེད་དུ་འཛུགས་སྐྲུན་བྱས་ཡོད་པའི་ཁང་པ་དེ་འདྲ་ཡོད་པ་རེད། བོད་ཁུལ་གྱི་སྡེ་བ་ཞིག་ཏུ་རླུང་འཚུབ་དྲག་པོ་ཞིག་གཡུགས་ནས་དེ་འདྲའི་ཁང་པ་འགའ་ཡི་ཀླད་ཁེབས་བཀོག་ཅིང་སྤུར་བའི་གནས་ཚུལ་བྱུང་ཡོད། སྡེ་མི་ཞིག་གིས་གནས་ཚུལ་དེའི་སྐོར་དྲ་ལམ་དུ་སྤེལ་སྟབས། སྤྱི་བདེ་ལས་ཁུངས་ཡོང་ནས་སྡེ་མི་དེ་འཛིན་བཟུང་བྱས་པའི་གནས་ཚུལ་གསར་པ་ཞིག་ཐོས།དེས་ན། སྡེ་མི་དེ་ག་རེ་བྱས་ནས་འཛིན་བཟུང་བྱས་པ་དང་། ཇི་ལྟར་འཛིན་བཟུང་བྱས་པ་རེད་དམ། ཡང་ན། དེ་འཛིན་དགོས་དོན་དང་འཛིན་བཟུང་བྱས་པའི་བརྒྱུད་རིམ་དེ་ཁྲིམས་མཐུན་ཞིག་ཆགས་ཡོད་དམ། དྲི་བ་འདི་འདྲའི་རིགས་ལ་ལན་འདེབས་ཡང་དག་ཅིག་བྱེད་དགོས་ན། རྩ་ཁྲིམས་དང་འབྲེལ་ཡོད་ཁྲིམས་ལུགས་གཞན་གྱི་སྲུང་སྐྱོབ་ཆ་རྐྱེན་སྐོར་གླེང་ནས་ལན་འདེབས་བྱས་ན་ད་གཟོད་གསལ་པོ་ཆགས་ཐུབ་པ་ཡིན།
གང་ཟག་ཅིག་ལ་གཞུང་ངམ་སྒེར་གྱིས་ཉེས་འཛུགས་བྱས་ཚེ། ཁྲིམས་རའི་མདུན་ནས་གང་ཟག་དེ་ལ་ཉེས་པ་མེད་པའམ་ཉེས་པ་ན་སྨད་ཆེས་ན་སྨད་ཡིན་པ་སོགས་རྒྱུ་མཚན་དུ་བྱས་ཏེ་གང་ཟག་དེ་ཉེས་མེད་དམ་དཀར་འདོན་ནམ་གུ་ཡངས་སོགས་ཡོང་བར་དགག་སྒྲུབ་གནང་བཀག་བྱེད་མཁན་གྱི་ཁྲིམས་རྩོད་པ་ཞིག་ལ་དག་སེལ་ཁྲིམས་རྩོད་པ་ཟེར། དཔེར་ན་བཀྲ་ཤིས་ཀྱིས་མི་གཞན་ཞིག་རྨས་པས་རྨས་མའི་ཁྱིམ་བདག་གམ་གཞུང་གཏུག་པས་(ཞིབ་དཔྱོད་མི་སྣ)བཀྲ་ཤིས་ལ་བསམ་བཞིན་རྨས་ཉེས་ཀྱི་སྐྱོ་བསྔོགས་སམ་ཉེས་འཛུགས་བྱས་པའི་ཚེ། ཁྲིམས་རྩོད་པས་བཀྲ་ཤིས་ཀྱིས་བྱས་པ་མིན་པའམ་བཀྲ་ཤིས་ཀྱིས་རང་ཉིད་སྲུང་སྐྱོབ་ཀྱི་ཆེད་དུ་བྱས་པའམ། བཀྲ་ཤིས་ཀྱི་ཤེས་པ་རང་བཞིན་ཏུ་གནས་མེད་པའམ་ཐེ་ཚོམ་སོགས་རྒྱུ་མཚན་དུ་བྱས་ཏེ་བཀྲ་ཤིས་ཉེས་
ཉེས་ཁྲིམས་ཀྱི་དོན་ཚན་༡༠༣་ཡི་ཚན་པ་༢་པ་ནི་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཀྱི་མཚན་ཉིད་དང་དེ་ལ་དཔག་པའི་ཉེས་ཆད་གཏན་འབེབས་བྱས་ཡོད་པའི་ཉེས་ཁྲིམས་ཀྱི་དོན་ཚན་ཞིག་ཡིན། དེའི་མཚན་ཉིད་ནི་སྦྱོར་བ་བོ་གང་ཞིག་གིས་རྒྱལ་ཁབ་ཁ་ཕྲལ་བར་བྱ་ཆེད་དང་རྒྱལ་ཁབ་གཅིག་གྱུར་གཏོར་བརླག་བྱ་ཆེད། ས་གནས་སྲིད་དབང་སྒེར་གཅོད་བྱས་ཏེ་དབུས་གཞུང་ངམ་ཀྲུང་དབྱང་གི་བཀའ་ཁྲིམས་དང་འགོ་ཁྲིད་ལ་ངོ་ལོག་བྱེད་པའམ། ས་གནས་རང་བཙན་དང་མི་རིགས་དགྲར་ལངས་ཀྱི་འགལ་ཟླ་བཟོས་ནས་མི་རིགས་སྣ་མང་ཀྱི་རྒྱལ་ཁབ་ཞིག་ཁ་ཕྲལ་བར་སྐུལ་སློང་དང་སྐུལ་འདེད་བྱེད་པའི་ནག་ཉེས་ཀྱི་བྱ་སྤྱོད་བསགས་པ་ཞིག་ལ་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཟེར། ནག་ཉེས་འདི་རིགས་ནི་རྩོལ་ཉེས་ཡིན་པས་སྐུལ་སློང་གི་བྱ་རྩོལ་ལམ་སྦྱོར་བའམ་སྤེལ་མ་ཐག་མཐར་ཐུག་གི་འབྲས་བུ་མངོན་གྱུར་མ་བྱུང་རུང་ནག་ཉེས་གྲུབ་ཟིན་པ་ཞིག་ལ་ཟེར་
ས་རྩོད་ཆུ་རྩོད་ཀྱི་རྩོད་གཞི་རྐྱེན་བྱས་ཏེ། མི་དཔུང་ཁྱུ་སྒྲིག་བྱས་ནས་ཕར་ཚུར་འཛིང་སྟེ་མི་བསད་ཁྲག་སྦྱོར་གྱི་ནག་ཉེས་ཚབས་ཆེན་བྱུང་བའི་གནད་དོན་ལ་ཉེས་ཁྲིམས་ཀྱིས་གཏན་འཁེལ་དང་བཀག་འགོག་ཇི་ལྟར་བྱས་ཡོད་པའི་སྐོར་དྲ་ཐོག་ནས་དྲ་གྲོགས་ཁ་ཤས་ཀྱིས་དྲི་བ་ཞིག་དྲིས་བྱུང་།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའི་ལྔའི་ནང་ནས་ལྔ་པ་ ཉེས་ཆད་འགྱང་འཁུར་དང་བསྐྱར་བཤེར་སྐོར་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་༼trimleng.cn༽ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། བརྙན་ཐུང་འདི་ཡུ་ཏྲུབ་ནང་དུ་བལྟ་འདོད་ན་འདི་ལ་མནོན།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའི་ལྔའི་ནང་ནས་བཞི་པ་ གོང་གཏུག་དང་ཡང་བཤེར་སྐོར་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། བརྙན་ཐུང་འདི་ཡུ་ཏྲུབ་ནང་དུ་བལྟ་འདོད་ན་འདི་ལ་མནོན།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའི་ལྔའི་ནང་ནས་གསུམ་པ་ འཛིན་བཟུང་དང་ཁྲིམས་བཤེར་སྐོར་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། བརྙན་ཐུང་འདི་ཡུ་ཏྲུབ་ནང་དུ་བལྟ་འདོད་ན་འདི་ལ་མནོན།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའུ་ལྔ་ཡོད། ང་ཚོས་ཁྲིམས་གླེང་དྲ་ཚིགས་༼ trimleng.cn ༽བརྒྱུད་ནས་བདུན་ཕྲག་རེར་ལེའུ་གཅིག་རེ་གཏོང་གིན་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། གལ་སྲིད་བརྙན་ཐུང་འདི་ལྟ་མི་ཐུབ་ན་སྦྲེལ་ཐག་འདི་ལ་མནོན།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའུ་ལྔ་ཡོད། ང་ཚོས་ཁྲིམས་གླེང་དྲ་ཚིགས་༼ trimleng.cn ༽བརྒྱུད་ནས་བདུན་ཕྲག་རེར་ལེའུ་གཅིག་རེ་གཏོང་གིན་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། གལ་སྲིད་བརྙན་ཐུང་འདི་ལྟ་མི་ཐུབ་ན་སྦྲེལ་ཐག་འདི་ལ་མནོན།
སྙིང་ཉེ་བའི་དྲ་གྲོགས་རྣམ་པར་ཞུ་རྒྱུར། རྒྱལ་ཁབ་ཀྱི་ཉེས་དོན་གཏུག་བཤེར་སྐོར་གྱི་ཁྲིམས་ལུགས་བོད་མི་བྱིངས་ལ་མཚམས་སྦྱོར་བྱེད་བདེ་བའི་ཆེད་དུ། ཁྲིམས་གླིང་དང་སྒྱུ་རྩལ་གྱི་ཡོན་ཏན་གྱིས་ཕྱུག་པའི་བོད་ཀྱི་ན་གཞོན་ཁ་ཤས་མཉམ་རུབ་བྱས་ཏེ། ཚེ་རིང་གི་གཏམ་རྒྱུད་ལས་ཁྲིམས་ལུགས་སྦྱང་བ་ཞེས་པའི་མུ་འབྲེལ་འགུལ་རིས་གློག་བརྙན་ཆུང་ཆུང་ཞིག་བཟོས་ཡོད་ཅིང་། ཁྲིམས་གླེང་དྲ་ཚིགས་བརྒྱུད་ནས་ཁྱེད་ཅག་གི་སྤྱན་ལམ་དུ་བསྟར་འབུལ་བྱེད་རྒྱུ་ཡིན།
ནང་མིའི་ཐོབ་ཐང་། ཉེས་དོན་གཏུག་བཤེར་གྱི་སྐབས་སུ། བརྩད་གཅོད་དང་ཉེས་འཛུགས་བྱེད་བཞིན་པའི་ཉེས་ཅན་དོགས་ཡོད་མི་སྣ་དང་གྱོད་ཡ་སོགས་ཀྱི་ཁྱིམ་ཚང་གི་ནང་མི་ལའང་ཐོབ་ཐང་ཁ་ཤས་ཡོད། ཐོབ་ཐང་དེ་དག་ཤེས་ནས་བེད་སྤྱོད་བྱས་ན་རང་ཉིད་ཀྱི་གཉེན་ཉེ་དུ་ལ་ཕན་ཐོགས་སྲིད་པས། འདི་ནས་ཐོབ་ཐང་རེ་འགའ་གསལ་བཤད་བྱས་ཡོད། ༡ བརྡ་སྦྱོར་བྱེད་གཏོང་པའི་ཐོབ་ཐང་། གང་ཟག་ཅིག་བཀག་ཉར་དང་འཛིན་བཟུང་། གཏན་ཏུ་འཁེལ་བའི་བསྡོད་གནས་ལྟ་རྟོག་བྱས་ཚེ། རྒྱལ་ཁབ་བདེ་འཇགས་དང་འཇིགས་སྐུལ་སོགས་ཀྱི་དམིགས་བསལ་གྱོད་གཞི་མ་གཏོགས། གང་ཟག་དེ་བཟུང་བཀྱིག་བྱེད་མཁན་གྱི་སྤྱི་བདེ་ལས་ཁུངས་དང་ཞིབ་དཔྱོད་ལས་ཁུངས་ཀྱིས་ཆུ་ཚོད་༢༤ནང་དུ་གང་ཟག་དེའི་ནང་མིར་བརྡ་སྦྱོར་གཏོང་དགོས།
སྒྲ་མཛོད་འདིའི་ནང་དུ་རྒྱ་ནག་རྒྱལ་ཁབ་ཀྱི་ཁྲིམས་ཀྱི་ལོ་རྒྱུས་དང་། ད་ལྟ་བེད་སྤྱོད་བྱེད་བཞིན་པའི་ཁྲིམས་ལུགས། བོད་ཁམས་ནས་བཟོས་བའི་ཡུལ་ཁྲིམས་སོགས་མཚམས་སྦྱོར་དང་འགྲེལ་བརྗོད་བྱེད་གིན་ཡིན། གསན་མཁན་རྣམ་པས་དུས་ལྟར་གསན་པར་དགའ་བསུ་ཞུ། ལེའུ་ཚན་འདི་བརྒྱུད་ནས་ཁྲིམས་ལུགས་ཐད་ཀྱི་བསམ་འཆར་དང་ཐབས་ལམ་སོགས་བརྗེ་རེས་བྱས་ཏེ། ཁྲིམས་ཤེས་བར་འདོད་པ་རྣམས་ལ་ཁྲིམས་ཀྱི་རྒྱུན་ཤེས་སྤེལ་བ་དང་། རྒྱ་ཆེ་བོད་རིགས་སྤུན་ཟླ་རྣམས་ལ་ཁྲིམས་ལུགས་ཤེས་བྱ་ཡིས་གང་ལ་གང་འཚམས་ཀྱི་་ཕན་ཐོགས་ཡོང་པར་སྨོན་ཞེས་ཁྲིམས་གླེང་ནས་སྤེལ། ༡༽ མཚམས་སྦྱོར། གནའ་རབས་རྒྱ་ནག་གི་འཛིན་སྐྱོང་དང་ཁྲིམས་ལུགས་ཀྱི་སྲོལ་རྒྱུན་རགས་ཙམ་བཤད་པ། སྐད་འཕྲིན་སྟེང་ནས་གསན་རོགས་མཛོད།
རྒྱལཁབ་ཀྱི་བདེ་འཇགས། ཉེས་ཁྲིམས་ནང་གི་རྒྱལ་ཁབ་བདེ་འཇགས་ཀྱི་ཉེས་མིང་གི་མཚན་ཉིད་དང་། ཉེས་དོན་གཏུག་བཤེར་གྱི་སྐབས་སུ་དབང་འཛིན་ལས་ཁུངས་ཀྱིས་རྒྱལ་ཁབ་བདེ་འཇགས་ཀྱི་གྱོད་དོན་ཇི་ལྟར་གྱོད་དོན་གཞན་དང་མ་འདྲ་བར་ལག་ལེན་བྱེད་སྟངས་བཅས་ཤན་སྦྱར་བྱས་ཏེ་འགྲེལ་བརྗོད་བྱས་ན། རྒྱ་ཆེ་ཀློག་པ་པོ་རྣམས་ཀྱིས་རྒྱལ་ཁབ་བདེ་འཇགས་ཀྱི་སྐོར་གྱི་ཉེས་ཁྲིམས་ཀྱི་གཏན་འཁེལ་རིགས་ཡིད་ལ་འཛིན་བདེ་བར་སྙམ་ནས། རི་མོ་དང་ཡི་གེ་ཟུང་འབྲེལ་གྱི་སྒོ་ནས་ཉེས་ཁྲིམས་ཉེས་དོན་གཏུག་བཤེར་གྱི་ཁྲིམས་ནང་གི་ཤེས་བྱ་སྐོར་འདི་རུ་མཚམས་སྦྱོར་བྱས་ཡོད། ཡིག་ཆ་འདི་བརྒྱུད་ནས་ཚང་མས་ཇི་ཞིག་ནི་རྒྱལ་ཁབ་བདེ་འཇགས་ཀྱི་ནག་ཉེས་ཡིན་པ་དང་། དབང་འཛིན་ལས་ཁུངས་ཀྱིས་ནག་ཉེས་དེ་དག་ཇི་ལྟར་བརྩད་གཅོད་དང་ཉེས་འཛུགས་བྱེད་གིན་ཡོད་པ། ཉེས་དོན་གཏུག་བཤེར་གྱི་བརྒྱུད་རིམ་སོ་སོ་ན་ཉེས་དོན་དོགས་ཡོད་མི་སྣ་དང་། གྱོད་ཡ་དང་དེ་དག་གི་ནང་མི་ཉེ་དུ་རྣམས་ལ་ཐོབ་ཐང་གང་གང་ཡོད་པ་བཅས་ཤེས་བར་བྱས་ནས། བརྒྱུད་རིམ་རེ་རེ་ནས་སོ་སོར་དཔག་པའི་ཐོབ་ཐང་བཀོལ་སྤྱོད་བྱས་ཏེ་རང་དང་རང་གི་ཉེ་འབྲེལ་རྣམས་ལ་སྲུང་སྐྱོབ་གང་ཐུབ་བྱེད་དགོས།
© 2018 — Powered by WordPress
Theme by Anders Noren — Up ↑


text:
དང་པོ། སྔོན་གླེང་ཐུང་ངུ་།
འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་བརྒྱད་པའི་ནང་དུ་ང་ལ་ལག་སོན་བྱུང་། དེ་ཡང་གཡང་མོ་མཚོ་ལགས་ཀྱིས་ཕྲན་ལ་ལེགས་སྐྱེས་སུ་སྤྲད་ཡིན་ཞེས་འདི་ག་ཨ་རིར་སློབ་སྦྱོང་ཆེད་དུ་ཡོང་མི་ཞིག་བརྒྱུད་དེ་བསྐུར་འདུག རིང་ནས་འདྲིས་ཡོད་དུ་གྱུར་པའི་གྲོགས་མོ་གང་གི་ལེགས་སྐྱེས་ཆེན་པོ་འདིར་དམིགས་བསལ་གྱིས་བཀའ་དྲིན་ཆེ་ཞུས་པ་ཡིན།
དེབ་རྒན་འདི་ནི་དེང་ལུགས་ཀྱི་དཔེ་དེབ་མགོ་བཙེམ་མ་ཆེ་གྲས་རིགས་སུ་གཏོགས་པ་གང་ཞིག་ལ། མཐུག་ཚད་ནས་ཀྱང་ཤོག་ངོས་ཆེན་པོ་བརྒྱད་བརྒྱར་ཉེ་བ་ཟིན་འདུག་སྟབས། གཞན་ཡུལ་དུ་འགན་ཁུར་དང་སྒྲིག་ཁྲིམས། རང་འཁྲིའི་ལས་བྲེལ་སོགས་ཀྱིས་གཅུན་པའི་བདག་ལྟ་བུ་ལ་མཚོན་ན། མཚམས་རེར་ཤོག་ལྷེ་ཁ་ཤས་རེ་བྱས་ཏེ་དལ་ཀློག་བྱ་རྒྱུ་ཞིག་ལས། དུས་ཐུང་ཞིག་གི་ནང་དུ་ཡོངས་སུ་ལྟ་ཀློག་བྱས་མི་ཚར་བའི་དེབ་རྒན་རིན་ཐང་ཅན་ཞིག་རེད།
དཔྱད་འབྲས་འདིར་སྤུ་རྒྱལ་ཐོག་མའི་སྣང་བརྙན་དངོས་མ་བཙལ་རིམ་བཞིན་ཚུར་འོངས་པ་ན། གཡང་མོ་མཚོ་ལགས་ཀྱི་རྣམ་དཔྱོད་ཀྱི་རྩལ་དང་གུས་རྟག་བརྩོན་པ། ཞིབ་འཇུག་གི་འབྲས་རྟགས་མངོན་པར་མཐོ་བ་བཅས་ལ་ངང་ངམ་ཤུགས་ཀྱིས་ངོ་མཚར་དང་མོས་གུས་ཆེན་པོ་ཞིག་སྐྱེ་རུ་བཅུག་སོང་། སྔོན་ཆད་བདག་ཀྱང་རང་རེ་བོད་ཀྱི་ལོ་རྒྱུས་ཀྱི་ཕྱོགས་ལ་དོ་སྣང་ཕྲན་བུ་ཡོད་ཁུལ་ངང་འབྲེལ་ཡོད་དཔེ་དེབ་གང་འཚམས་ཤིག་ལ་ལྟ་ཀློག་བྱས་མྱོང་ན་ཡང་། རང་ཉིད་ཀྱི་ཆེད་ལས་སུ་གྱུར་མ་གྱུར་གྱི་ཁྱད་ལྟ་བུས་བོད་ཡིག་ཐོག་གི་ལོ་རྒྱུས་ཡིག་ཚགས་དང་དཔེ་མིང་། དཔྱད་གཞིའི་རྒྱུ་ཆ་བཅས་ཀྱི་ཕྱོགས་ནས་མཐོང་ཐོས་བྱུང་མ་མྱོང་བ་འགའ་རེ་དེབ་རྒན་འདི་བརྒྱུད་ནས་གསར་དུ་ཤེས་རྟོགས་བྱུང་ཞིང་། དུས་མཚུངས་སུ་བོད་ཀྱི་ཡིག་རྙིང་སྐོར་ཞིག་གི་གནས་ཚུལ་དང་། སྤུ་རྒྱལ་ཐོག་མ་གཉའ་ཁྲི་བཙན་པོའི་དངོས་ཡོད་སྐོར། འབྲེལ་ཡོད་ལོ་རྒྱུས་ཀྱི་ཡིག་ཚགས་འགའ་ཡི་བཞེད་ཕྱོགས་ལས་འཕྲོས་པའི་གནད་འགག་བཅས་ཀྱི་ཐད་ནས་ཀྱང་བློ་སྐྱེད་དང་བསམ་གཞིག་གསར་བ་མི་ཉུང་བ་ཞིག་ཐོབ་པར་གྱུར།
དེང་གི་དུས་འདིར་བོད་རིགས་ཚོའི་ཁྲོད་ན་སློབ་ཆེན་གྱི་ཐེམ་སྐས་རིམ་འཛེགས་ཀྱིས་ཞིབ་འཇུག་པ་དང་འབུམ་རམས་པའི་ཐོབ་མིང་ལེན་མཁན་མང་དུ་འདུག་ན་ཡང་། གཅིག་ནས་ >ལྟར་དུ་རང་ཉིད་ཀྱི་བརྩམས་ཆོས་ཀྱང་ཞིབ་འཇུག་རང་བཞིན་ཅན་དང་འབུམ་རམས་པ་ཅན་དུ་གྱུར་ཡོད་པ་ཉུང་བ་དང་། གཉིས་ནས་རང་ཉིད་བོད་རིགས་ཡིན་ན་ཡང་ཉག་ཕྲའི་བོད་སྐད་ཡིག་གི་ལས་དབང་ལ་བསམ་གྱིན་བརྩམས་ཆོས་རང་གི་སྐད་ཡིག་ཐོག་ཏུ་ཇི་བཞིན་འབྲི་མཁན་ཉུང་བ། གསུམ་ནས་དཔྱད་འབྲས་མང་མོད་ཀྱང་དེ་དག་ཆོས་ལུགས་དང་འབྲེལ་ཡོད་ལས། བོད་ཀྱི་ཐུན་མོང་རིག་གནས་ཀྱི་གྲས་ནས་ཉུང་བ་བཅས་ལ་བརྟེན་ནས། རང་རེའི་ལོ་རྒྱུས་མཁས་པ་དང་ཤེས་ཡོན་ཅན་མང་པོས་དངོས་བརྒྱུད་ཅི་རིགས་ནས་གཡང་མོ་མཚོ་ལགས་ལ་ཚད་མཐོའི་གདེང་འཇོག་ངང་བསྔགས་བརྗོད་བྱེད་ཀྱིན་པ་ནི་ཤིན་ཏུ་དོན་ལ་གནས་པ་ཞིག་རེད།
གཉིས་པ། ཞིབ་འཇུག་གི་བརྒྱུད་རིམ།
སྤྱིར་ན་བོད་ཀྱི་ལོ་རྒྱུས་ལ་དཔྱད་ཞིབ་བྱ་རྒྱུ་ནི་ལས་སླ་བོ་ཞིག་ཡེ་ནས་མིན། ལྷག་པར་དུ་བོད་ཀྱི་གནའ་རབས་ལོ་རྒྱུས་ཀྱི་ཕྱོགས་ནས་དཔྱད་ཞིབ་བྱེད་པར་ཧ་ཅང་རྙོག་འཛིང་ཆེ། བོད་ཀྱི་གནའ་རབས་ལོ་རྒྱུས་སུ་ནི་མི་རིགས་གཞན་ལ་མེད་པའི་རྙོག་འཛིང་ཆེན་པོ་སྟེ་ལོ་ཚིགས་ཀྱི་ཆ་ནས་དང་། ལོ་རྒྱུས་མི་སྣའི་མིང་། དཔེ་མིང་། ས་མིང་ཡུལ་མིང་སོགས་ཀྱི་ཕྱོགས་ནས་གཅིག་གྱུར་མིན་པའི་འབྲི་སྲོལ་སྣ་སྒོར་མོ་ནས་མང་དུ་མཆིས་པ་དེ་ཡིན། དེ་ལྟར་གཅིག་གྱུར་གྱི་ངོས་འཛིན་ཉུང་ཞིང་མཁས་པ་སོ་སོའི་བཞེད་ལུགས་སྣ་ཚོགས་ཡིན་པའི་ལོ་རྒྱུས་ཀྱི་རྙོག་འཛིང་ཁྲོད་ནས། གཡང་མོ་མཚོ་ལགས་ཀྱིས་སྤུ་རྒྱལ་ཐོག་མ་གཉའ་ཁྲི་བཙན་པོའི་གཟུགས་བརྙན་གསོན་པོ་བཞེངས་ཚུལ་གྱི་དབྱེ་ཞིབ་ཐད་ལ་དཔྱད་གཞིའི་ཡིག་རིགས་ཆེན་པོ་གསུམ་སྟེ་བོད་ཡིག་དང་། རྒྱ་ཡིག ཨིན་ཡིག་བཅས་ནང་ཡོད་པའི་འབྲེལ་ཡོད་ཡིག་ཆ་མང་པོར་ཕྱོགས་རེ་ཙམ་མ་ཡིན་པར། ཕན་ཚུན་ལེགས་པར་ཞིབ་བསྡུར་གྱིས་གཉའ་ཁྲི་བཙན་པོའི་སྐོར་ལ་སྔར་མེད་ཀྱི་དཔྱད་འབྲས་ཁ་གསལ་འབུར་ཐོན་ཅན་ཞིག་ཡོངས་སུ་གྲུབ་པར་བྱས་འདུག
དེ་ཡང་དཔྱད་དེབ་འདིའི་ཞིབ་འཇུག་གི་བརྒྱུད་རིམ་ཆ་ནས། གོང་གི་ཟུར་ལྟའི་ཡིག་རིགས་ཆེན་པོ་གསུམ་གྱི་ནང་དུ་མཁས་པ་སོ་སོས་བྲིས་ཡོད་པའི་གཉའ་ཁྲི་བཙན་པོའི་སྐོར་གྱི་ཞིབ་འཇུག་གི་གནས་བབ་དང་། དེ་དག་གི་མཐའ་དཔྱད། དཔྱད་འབྲས་ཀྱི་གནས་ཚུལ། དཔྱད་རྩོམ་དང་དཔེ་དེབ་ཀྱི་རིགས་སོགས་མཚམས་སྦྱོར་དང་ལྷན་དུ། སྤུ་རྒྱལ་ཐོག་མ་དང་འབྲེལ་བའི་ཡིག་ཚང་སྤྱིར་བཤད་ཀྱིས་སྔོན་དྲངས་ཏེ་རྡོ་རིང་བཀའ་གཙིགས་དང་། ཏུན་ཧོང་ཤོག་དྲིལ་ཡིག་རྙིང་གི་རིགས། བོད་སིལ་ཐོར་རམ་བསྟན་པ་ཕྱི་དར་རྗེས་ཀྱི་གྲགས་ཆེ་བའི་གཉའ་ཁྲི་བཙན་པོའི་འབྱུང་ཁུངས་གླེང་ལུགས་གསུམ་སྟེ་བསྒྲགས་པ་བོན་ལུགས་དང་། གསང་བ་ཆོས་ལུགས། ཡང་གསང་ཐེའུ་རང་གི་ལུགས་བཅས་ཀྱི་འཆད་ལུགས་སོ་སོས་སྣ་དྲངས་ཏེ་ >བརྗོད་དོན་གྱི་ཁོག་ལེགས་པར་དབུབས་ནས་གསལ་བར་བཀྲལ་ཡོད་ཅིང་། གདུང་ཁུངས་གླེང་ལུགས་གསུམ་པོ་དེ་དག་ཀྱང་བོད་ཀྱི་སྔ་རབས་མཁས་པའི་ཐུན་མོང་མ་ཡིན་པའི་རྒྱལ་རབས་རྩོམ་སྟངས་ཀྱི་རྨང་གཞི་ཆགས་པའི་བོད་གློ་བུར་གྱི་རྒྱལ་པོ་ལ་གླེང་བའི་ཚིག་ཕྱེད་དང་བདུན་དུ་གྲགས་པ་སྟེ་ཅན་ལྔ་ལོག་དང་དྲུག གསང་བ་ཡང་ཆུང་དང་ཕྱེད་དང་བདུན་ (ལྡེའུ་ཇོ་སྲས་ལྟར་ན། སྤ་ས་བོན་པོས་བརྩམས་པ་ཡོ་ག་ལྷ་དགྱེས་ཅན། ཡབ་ཚན་འབངས་ཀྱིས་བརྩམས་པ་ཐང་མ་འཇུག་དྲལ་ཅན། སྐྱེ་ནམ་གྱིས་བརྩམས་པ་ཟིངས་པོ་སྣ་ཚོགས་ཅན། ཞང་བློན་གྱིས་བརྩམས་པ་ལྟབ་མ་དགུ་བརྩེགས་ཅན། རྗེ་ཉིད་ཀྱིས་བརྩམས་པ་གསང་བ་ཕྱག་རྒྱ་ཅན་དང་ལྔ། ཁུ་སྟོན་བརྩོན་འགྲུས་ཀྱིས་བརྩམས་པ་ལོག་ནོན་ཆེན་པོ་དང་དྲུག གྲོངས་ནས་བང་སོར་བཏབ་པ་ནི་གསང་བ་ཡང་ཆུང་དང་ཕྱེད་དུ་བཞག་གོ) པོ་སོ་སོའི་བཞེད་ཕྱོགས་ཇི་ལྟར་ཡོད་ཚུལ་དང་འབྲེལ་ཏེ་ཡིག་རྙིང་དེ་དག་རེ་རེའི་ལོ་རྒྱུས་བཅས་ཀྱི་དོགས་གནད་དང་འགལ་འབྲེལ། འཕྲོས་དོན་སོགས་ལ་འཐུས་ཚང་གི་གསེད་བཀྲོལ་དང་དཔྱད་བརྗོད་གང་ལེགས་གནང་འདུག་པ་དང་། དེ་འབྲེལ་སྐབས་དོན་གཉའ་ཁྲི་བཙན་པོའི་སྐོར་ནས་གོ་བ་ཕྱིན་ཅི་མ་ལོག་པ་ཞིག་གམ་ངེས་ཤེས་གསལ་བོ་ཞིག་འདྲོངས་པ་ལ། ཅན་ལྔའི་གླེང་ལུགས་ནས་མ་བརྒྱུད་པའི་སྤུ་རྒྱལ་ཐོག་མའི་ལོ་རྒྱུས་རང་རྐྱ་བ་ནི་ཀུན་ཏུ་ནས་ཀྱང་རྙེད་པར་དཀའ་བའི་ལྟ་ཚུལ་བརྟན་པོ་ཞིག་ཡོངས་སུ་བཅངས་འདུག
དུས་མཚུངས་སུ་ཡིག་རྙིང་ཅན་ལྔ་ལས་བརྩམས་ནས་བོད་ཀྱི་སྔ་རབས་མཁས་པས་སྤྱིར་གྱི་རྒྱལ་རབས་གླེང་ལུགས་གསུམ་སྟེ་རྒྱས་པ་སྤུན་པོ་དང་། འབྲིང་བ་ཁུག་པ། བསྡུས་པ་རྐྱང་བ་༼ལར། རྒྱལ་རབས་སྤུན་པོ་དང་། རྒྱལ་རབས་ཁུག་པ། རྒྱལ་རབས་རྐྱང་བ་ཞེས་ཀྱང་འབྱུང་།༽བཅས་ལས་འཕྲོས་པའི་འབྲེལ་ཡོད་ལོ་རྒྱུས་ཀྱི་ཡིག་ཆ་རྙིང་བ་གཞན་དག་དང་། ཁྱད་པར་དུ་ཡིག་རྙིང་མགོ་ཟླུམ་དས་ཆད་ཀྱི་རྒྱལ་རབས་གླེང་ལུགས་‘རྒྱལ་རབས་སྤུན་པོ་ཤྭ་བ་ཁྱིས་འདེད་པ་ལྟར་གླེང་བ། རྒྱལ་གཅིག་བློན་གཅིག་གཡུ་ཡིས་སྤྲས་པ་ལྟར་གླེང་བ། ཁུག་པ་སྤྱང་མོ་བུ་སྟོར་བ་ལྟར་གླེང་བ། རྒྱལ་རབས་རྐྱང་བ་འགྲོན་པོ་ལམ་ལ་ཞུགས་པ་ལྟར་གླེང་བ་’དང་བཞི་བོ་དེ་དག་ལོ་རྒྱུས་ཀྱི་དཔེ་དེབ་འགའ་རེའི་ནང་དུ། ཕྱོགས་ཙམ་རེ་དང་ཟུར་ཙམ་ཡོད་པ་དེ་རྣམས་ཀྱི་སྙིང་བོའི་བཞེད་ཕྱོགས་སོ་སོ་བ་རྣམས་ཁོལ་དུ་ཕྱུང་ནས་དེ་དག་ལ་མཚན་བྱང་དེ་ལྟར་ཐོགས་པའི་རྒྱུ་མཚན་དང་། གཞུང་དོན་ལ་ཇི་ལྟར་འཇུག་ཚུལ། གཏན་ལ་ཕབ་པའི་བརྗོད་དོན། རྒྱལ་རབས་སོ་སོའི་གནས་ཚུལ། སྔ་ཕྱིའི་འགལ་འབྲེལ་དང་དོགས་གནས་བཅས་པར་གཟུར་གནས་བློ་ཡིས་སམ་ཞིབ་མོ་རྣམ་འཐག་གིས། བརྡར་ཤ་གཅོད་ཐུབ་པའི་རིགས་ལ་ཁུངས་འཕེར་ངང་རྒྱུ་མཚན་ཡང་དག་དང་བཅས་ཏེ་ལེགས་པར་དཔྱད་འདུག་པ་དང་། རང་ངོས་ནས་བརྡར་ཤ་གཅོད་མི་ཐུབ་པའི་རིགས་ལ་འོལ་ཚོད་དང་རིགས་པ་ལྟར་སྣང་གིས་ཡེ་ནས་མི་འཇུག་པར། རང་གིས་རང་ལ་གྲོས་འདེབས་ཀྱི་ཚུལ་གྱིས་བརྟག་བྱར་བཀོད་འདུག་པ་དག་ནི་ཧ་ཅང་གི་བབ་ཆགས་ཞིབ་ཆ་ལྡན་ཞིང་ཡིད་དབང་འཕྲོག་པ་ཞིག་རེད།
དེ་བཞིན་དུ་དུས་ཀྱི་འགྱུར་ལྡོག་དང་རྒྱུ་རྐྱེན་སྣ་ཚོགས་དབང་གིས་ད་ཆར་བསྟན་དུ་མེད་པའི་ལོ་རྒྱུས་ཀྱི་ཡིག་རྙིང་དེ་སྙེད་ཅིག་ལ། རང་གི་བློ་ཁ་དང་མྱོང་ཚོད་སོགས་དང་སྒོ་བསྟུན་གྱིས་འཐད་ལྡན་རིགས་ལམ་གྱི་ཚད་གཞི་ངེས་ཅན་ཞིག་བཟུང་བའི་ཞོར་དུ་དཀར་ཆག་འཕང་ཐང་མ་དང་། བཀའ་ཆེམས་ཀ་ཁོལ་མ། མདོ་གཟེར་མིག ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད། ཡར་ལུང་ཇོ་བོའི་ལོ་རྒྱུས། བཤད་མཛོད་ཡིད་བཞིན་ནོར་བུ་སོགས་དཔྱད་གཞིའི་ཡིག་ཆ་ཁག་མང་པོ་ཞིག་གི་གུང་ཡང་དག་པར་བསྒྲིགས་ནས་སྤུ་རྒྱལ་ཐོག་མའི་ཡཪ་སྔོན་གྱི་མངའ་མཛད་དང་རྒྱལ་ཕྲན། མངའ་མཛད་ཁག་ལས་འཕྲོས་ཏེ་རྒྱལ་ཕྲན་གྱི་གྲངས་ངེས་དང་གནས་ཡུལ། དེ་འབྲེལ་གྱི་ཐ་སྙད་དང་རིག་གནས། རིགས་རུས་དང་གདུང་ཁུངས། མཚན་དང་ལོ་ཚིགས། རྒྱལ་པོའི་མཛད་རྗེས་བཅས་ཀྱི་དོན་གནད་དང་གལ་ཆེའི་དོགས་གཅོད་དག་ལ་སྔར་མེད་ཀྱི་གསལ་ཁ་གཏོད་ཅི་ཐུབ་ཀྱིས་དཔྱད་འབྲས་ >་གི་བརྒྱུད་རིམ་ནི་ཇི་འདྲའི་རྒྱ་ཆེ་ཞིང་འགལ་འཛོལ་མེད་པར། དོན་དངོས་སུ་རྒྱལ་རབས་སྤུན་པོ་ཤྭ་བ་ཁྱིས་འདེད་པ་ལྟར་དུ་ཕྱོགས་ཡོངས་ནས་ཆ་ཚང་ཞིབ་རྒྱས་ཞིག་གླེང་འདུག་གོ །
གསུམ་པ། དཔྱད་འབྲས་ཀྱི་རིན་ཐང་།
གཡང་མོ་མཚོ་ལགས་ཀྱིས་ཀྱང་དེབ་འདིར་‘རིགས་ལམ་གྱི་ཚད་གཞི་ངེས་ཅན་བཟུང་ནས་འདི་ནི་ལྷ་རབས་དང་འདི་ནི་ལོ་རྒྱུས། འདི་ནི་རྨོངས་དད་དང་འདི་ནི་ཚན་རིག་རེད་ཅེས་བཟང་ངན་བདེན་རྫུན་གྱི་རྣམ་གཞག་ཕྱེ་རྒྱུ་ནི་དུས་རབས་སྔོན་མའི་ལོ་རབས་བརྒྱད་ཅུ་ཙམ་ནས་གྲུབ་ཟིན་པས། ད་ལྟའི་དུས་ནི་མྱུ་གུ་ལ་བླང་དོར་ཁོ་ན་འབྱེད་སྐབས་མ་ཡིན་པར་ས་བོན་ནས་མྱུ་གུར་སྨིན་པའི་འཕེལ་རིམ་དང་བར་གྱི་རྩོལ་བ་སོགས་ལ་སྒོ་ཀུན་ནས་དཔྱད་པའི་དུས་ལ་སླེབས་ཤིང་།’ཞེས་བརྗོད་འདུག་པ་དེ་ཡིས། ཁོང་གི་དཔྱད་འབྲས་ཀྱི་རིན་ཐང་ཆ་ནས་ཕྱོགས་ཙམ་མཚོན་པར་བྱས་འདུག་ན་ཡང་། དེ་ཡང་གནས་སྐབས་ལ་ལར་མཁས་པའི་བཞེད་ལུགས་སོ་སོའི་འཕྲིན་ལས་དང་གྲགས་ཚོད་ཀྱི་དབང་དུ་གྱུར་ཏེ་གང་ཟག་དང་དུས་སྐབས་མི་འདྲ་བའི་རིགས་ལམ་གྱི་གཙོ་ཕལ་དང་དགོས་མཁོ་མི་འདྲ་བ་སོགས་ལ་སྒོ་བསྟུན་ཅི་རིགས་ཀྱིས་དཔྱད་འབྲས་འདིའི་རིན་ཐང་ཐད་དུ་གཅིག་གྱུར་མིན་པའི་ངོས་འཛིན་སྣ་ཚོགས་ཡོང་ངེས་པར་འདོད།
ངེད་ཀྱི་རྨོངས་འཆར་ལ་ཡང་དེབ་རྒན་འདིར་གཞན་གྱི་ལུང་འདྲེན་བྱེད་པའི་སྐབས་ལ་རེར་ཟློས་སྐྱོན་ཅུང་ཙམ་མེད་དམ་སྙམ་པ་ཞིག་ཡིད་ངོར་འཆར་ཡོང་ཞིང་། དེ་བཞིན་དུ་དཔྱད་བརྗོད་ཧ་ཅང་རྒྱས་པའི་སྟབས་ཀྱིས་རྩོམ་པ་པོའི་རང་ལུགས་དངོས་ཀྱི་ཐད་ནས་ངེས་ཤེས་གསལ་བརྟན་ཞིག་ཟུར་དུ་འཛིན་དཀའ་བ། གཉའ་ཁྲི་བཙན་པོའི་སྐོར་དངོས་དང་ལྷན་དུ་འབྲེལ་ཡོད་བྱེ་བྲག་པ་གཞན་གྱི་ཕྱོགས་ཅུང་མང་བར་གྱུར་མེད་དམ་སྙམ་པ་བཅས་ཞོར་དུ་བྱུང་སོང་།
མདོར་དྲིལ་ན། བོད་གློ་བུར་གྱི་རྒྱལ་བོ་གཉའ་ཁྲི་བཙན་པོའི་སྐོར་ལ་འབྲེལ་ཡོད་དཔྱད་གཞིའི་ཡིག་ཆ་ལས་བོད་ཡིག་གི་ཆེད་དེབ་༡༠༧ དང་དཔྱད་རྩོམ་གྱི་རིགས་༣༩ དེ་བཞིན་རྒྱ་ཡིག་གི་ཆེད་དེབ་༢༧ དང་དཔྱད་རྩོམ་༥༩ ཨིན་ཡིག་གི་ཆེད་དེབ་༣༠ དང་དཔྱད་རྩོམ་༤༥ བཅས་ཡོད་པའི་ནང་དུ་མངོན་གསལ་གྱིས་འབྱུང་བ་དང་། ཕྱོགས་ཙམ་རེ་གསལ་བ། བརྒྱུད་ནས་སམ་ཤུགས་བསྟན་ཙམ་པོ་སོགས་ལ་རང་གི་གཟུར་གནས་རྣམ་དཔྱོད་ཀྱི་རྩལ་རབ་དང་བརྒལ་བརྟག་གི་རིགས་ལམ་ཟབ་མོ་དག་ལ་བསྡེབས་ནས། རྒྱལ་བོ་ཡབ་མེས་ཀྱི་གདུང་ཁུངས་ནས་གདུང་རབས་བྱོན་ཚུལ། རུས་མཚན་དང་ལོ་ཚིགས། མངའ་མཛད་མངའ་དབང་། ཆོས་སྲིད་མཛད་རབས་སོགས་ཀྱིས་གཞུང་དོན་གྱི་སྤྱི་ཁོག་གཏིང་ཟབ་པོ་དེ་ཉིད་ཀུན་ནས་མཛེས་པར་ཕུབ་འདུག་པའི་རྨང་གཞིའམ་བློས་བསླངས་རྒྱ་ཆེ་བ་ཞིག་བཞེངས་འདུག
ཚད་མཐོའི་རྨང་གཞི་དེའི་སྟེང་དུ་བོད་སྤྱིའི་གནའ་བོའི་ལོ་རྒྱུས་དང་གནས་ཚུལ། རིག་གནས་དང་གོམས་སྲོལ། རྒྱལ་ཁམས་དང་ལུགས་ཀྱི་རྣམ་གཞག་བཅས་པར་ཡང་ཡིག་ཚང་དུ་མས་ཟུར་བརྒྱན་ཏེ་ཕྱོགས་སུ་མ་ལྷུང་བའི་ཀུན་སློང་སྔོན་བཏང་སྒོས་བསྲེག་བཅད་བརྡར་བའི་རིག་པའམ་ལུང་རིགས་དཔེ་གསུམ་གྱིས་ལེགས་པར་བརྟགས་ཤིང་དཔྱད་ནས་ལེའུ་ཆེན་པོ་བརྒྱད་ཀྱི་བདག་ཉིད་ཅན་འདིར་རྗོད་བྱེད་ཚིག་ཐད་གོ་རིམ་ལྡན་ཞིང་ཚིག་སྦྱོར་ལེགས་པ་དང་། བརྗོད་བྱ་དོན་ཐད་དབྱེ་རིམ་གསལ་ཞིང་འབུར་ཐོན་གྱི་ཁྱད་ཆོས་ཡོངས་སུ་འབྱོར་བའི་དཔྱད་གཞི་ངོམ་དུ་རི་བ་གལ་ཆེན་ཞིག་གྲུབ་པར་བྱས་འདུག་པ་དག་ནི། ད་ཕན་ལོ་རྒྱུས་རིག་པ་སྨྲ་བ་སུ་ཞིག་གིས་ཀྱང་འགྲུབ་པར་བྱས་མ་མྱོང་བའི་དཔྱད་འབྲས་ >གི་རིན་ཐང་དངོས་མ་དེ་རེད་བསམས།
ཕྱོགས་གཞན་ཞིག་ནས། ད་ལྟའི་ཆར་བོད་མི་ཕལ་ཆེ་བས་ཕྱི་ཚུལ་དུ་རང་རིགས་ལ་དུངས་ཞེན་ཡོད་ཁུལ་གྱིས་རང་གི་སྐད་ཡིག་སྲུང་སྐྱོབ་དང་། རིག་གནས་རྒྱུན་འཛིན་དགོས་ཚུལ་གྱི་ཁ་གཡང་སྙན་པོ་སྒྲོག་གིན་ཡོད་མོད་ཀྱང་། དོན་དངོས་ཀྱི་ལག་ལེན་ཁྲོད་དུ་རང་སྐད་ལས་གཞན་སྐད་གཙིགས་ཆེར་འཛིན་པ་དང་། བོད་ཡིག་ལས་གཞན་ཡིག་ཤ་ཐང་ཐང་དུ་བཀོལ་སྤྱོད་ཅི་ཐུབ་བྱེད་ཀྱིན་པའི་ཉེན་ཚབས་འདི་གའི་ངོས་ནས་ཀྱང་། ཉག་ཕྲའི་བོད་ཀྱི་སྐད་ཡིག་རིག་གནས་རྒྱུན་གནས་ཆེད་ལ་ཞབས་འདེགས་སུ་གྱུར་པའི་དཔྱད་འབྲས་འདི་ཉིད་ཀྱི་རིན་ཐང་ནི་བླ་ན་མཐོ་བ་ཞིག་ཡིན་པ་འབྱུང་འགྱུར་ལོ་རྒྱུས་ཀྱིས་གསལ་སྟོན་བྱ་བར་ངེས་ལ། རང་གི་སྐད་ཡིག་གི་ལམ་ནས་མེས་པོའི་ལོ་རྒྱུས་བྲིས་པ་ནི་རིགས་ཞེན་དཀར་པོའི་སྒུལ་ཤུགས་དང་བསྡོངས་ནས་རང་གི་རིགས་ལ་བདག་པོ་བརྒྱབ་པ་ཞིག་ཀྱང་ཡིན་པར་ཀུན་ནས་སེམས་སོ།།
༢༠༡༧ / ༡༢ / ༡༥ ཉིན་རང་ཉིད་ཀྱི་མྱོང་ཟིན་ཁོ་ནར་སྦྱར་ཏེ་བྲིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/25597.html


text:
ད་ལོའི་ཟླ5པའི་ཚེས6ཉིན་གྱི་དགོང་མོར། ཀྲུང་དབྱང་བརྙན་འཕྲིན་ཁང་གི་ལེ་ཚན་གསུམ་པའི《སྐར་འོད་ལམ་ཆེན》གྱི་གར་སྟེགས་སྟེང་། མཚོ་སྔོན་ཞིང་ཆེན་གྱི་དམག་ཁུལ་དུ་དམག་ལ་ཞུགས་ཤིང་དམག་ཁོངས་ནས་ཕྱིར་བུད་པའི་འཐབ་མོ་བ་ཞིག་གིས་གཟའ་འཁོར་རེའི་འགྲན་བསྡུར་ལས་ཨང་དང་པོ་བླངས་ཏེ། བདེ་བླག་ངང་ཟླ་རེའི་འགྲན་བསྡུར་དང་ལོ་མཇུག་གི་རྟིང་རྩོད་འགྲན་བསྡུར་དུ་ཚུད། གནས་ཚུལ་འདི་དེ་མ་ཐག་མཚོ་སྔོན་གྱི་ས་ཕྱོགས་ཀུན་ཏུ་ཁྱབ་པ་དང་། མཚོ་སྔོན་མི་དམངས་ཀྱི་སྐད་འཕྲིན་གྱི་གྲོགས་ཚོམས་སོགས་སུའང་བརྒྱུད་བསྐུར་མང་དུ་བྱེད་བཞིན་མཆིས་པས། མཚོ་སྔོན་གྱི་སྨྱན་བྱད་ཆེ་མ་ཆུང་གསུམ་གྱིས་དེར་དོ་ཁུར་རྒྱ་ཁྱབ་བྱུང་།
ཁོ་མོའི་མིང་ལ་ངག་བཟའ་ཚེ་རིང་གཡང་དཀར་ཟེར་ཞིང་། དྲི་མེད་དྭངས་གཙང་གི་གཙང་གསུམ་འབྱུང་ཡུལ་ཏེ་མཚོ་སྔོན་ཞིང་ཆེན་ཡུས་ཧྲུའུ་བོད་རིགས་རང་སྐྱོང་ཁུལ་ཆུ་དམར་ལེབ་རྫོང་གི་མི་རེད། 2013ལོའི་ཟླ9པར། དམག་སྒར་གྱི་ཕུགས་འདུན་ཡིད་ལ་བཅངས་ནས་ཁོ་མོ་སློབ་མ་ནས་དམག་ལ་ཞུགས་ཏེ། ཧའེ་ཁོའུ་ཡི་ཆུང་ཐའེ་དགེ་ཐོན་སློབ་གླིང་ནས་དམག་སྐུལ་དང་བླངས་ཀྱིས་དམག་ནང་དུ་ཞུགས་པ་དང་། ཡང་བསྐྱར་གངས་ལྗོངས་མཐོ་སྒང་གི་ཕང་བར་ལོག་ཅིང་། མཚོ་སྔོན་ཞིང་ཆེན་གྱི་དམག་ཁུལ་དུ་དམག་ནང་དུ་ཞུགས།
ཚེ་རིང་གཡང་དཀར་གྱིས་མཚམས་སྦྱོར་བྱས་པ་ལྟར་ན། 2013ལོའི་ལོ་མཇུག་ཏུ། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་གསུང་བཤད་གལ་ཆེན་གྱི་དགོངས་དོན་རབ་དང་རིམ་པ་གཏིང་ཟབ་ཏུ་ཁོང་དུ་ཆུད་པར་བྱེད་པ་དང་། གཞི་རིམ་ལ་རྒྱ་བསྐྱེད་པར་ཤུགས་ཆེན་པོས་སྐུལ་འདེད་བྱས་ཏེ། རྒྱུད་ཆད་མེད་པར་ཏང་གི་གསར་གཏོད་གཞུང་ལུགས་མང་ཚོགས་ཅན་དང་གླེང་ཕྱོགས་དྲིལ་སྒྲོག་གཙོ་ཁྲིད་ཅན་གྱི་ཐབས་ལམ་དར་རྒྱས་སུ་གཏོང་ཆེད། ཞིང་ཆེན་དམག་ཁུལ་གྱིས་བོད་རྒྱ་སྐད་གཉིས་ལ་བྱང་ཆུབ་པའི་སློབ་ཆེན་སློབ་མའི་དམག་མི17བདམས་ཏེ“བོད་རྒྱ་སྐད་གཉིས་ཀྱི་སྒྲོག་འགྲེལ་ཡན་ལག་རུ་ཁག་ཆུང་བ”ཞིག་བཙུགས། རིག་རྩལ་ཐད་ནས་དམིགས་བསལ་གྱི་ཡོན་ཏན་ཡོད་པ་དང་གཞན་རྒྱ་བོད་སྐད་གཉིས་ལའང་བྱང་ཆུབ་པས། དམག་མི་གསར་པའི་གསོ་སྦྱོང་མཇུག་རྫོགས་རྗེས། ཚེ་རིང་གཡང་དཀར་རུ་ཁག་དེའི་ནང་དུ་འདེམ་མངགས་བྱས།
ཆུང་དུས་ནས་བཟུང་ཁྱིམ་ཚང་གི་ཤུགས་རྐྱེན་འོག ཚེ་རིང་གཡང་དཀར་རིམ་བཞིན་རོལ་དབྱངས་དང་ལས་འབྲེལ་ཆགས་ཤིང་། སྐད་ངག་སྙན་མོ་ཞིག་ཡོད་པར་གྱུར། “བོད་རྒྱ་སྐད་གཉིས་ཀྱི་སྒྲོག་འགྲེལ་ཡན་ལག་རུ་ཁག་ཆུང་བའི”ནང་དུ་ཞུགས་རྗེས། ཁོ་མོ་རུ་ཁག་གི་རྗེས་སུ་འབྲངས་ཏེ་མཐོ་སྒང་དུ་བསྐྱོད་ཅིང་གངས་རི་དང་སྤང་ཐང་བརྒལ་ལ། གྲོང་གསེབ་དང་སྡེ་བ་གང་མང་ཞིག་ཏུ་སོང་སྟེ་ཁྱིམ་ཚང་མང་པོར་འཚམས་འདྲི་བྱས་ཤིང་། “གླུ་དབྱངས་ལེན་པ་དང་བྲོ་འཁྲབ་པ། སྒྲོག་འགྲེལ་བྱེད་པ”བཅས་ཀྱི་རྣམ་པར་བརྟེན་ནས། ཀྲུའུ་ཞིའི་གསུང་བཤད་གལ་ཆེན་གྱི་དགོངས་དོན་རབ་དང་རིམ་པ་དྲིལ་སྒྲོག་བྱེད་པ་དང་། སྤྱི་ཚོགས་རིང་ལུགས་ཀྱི་སྲོག་ཤིང་རིན་ཐང་ལྟ་བ་དར་སྤེལ་གཏོང་བའི་ཐད་དགེ་མཚན་ལྡན་པའི་བྱས་རྗེས་བཞག ཁོ་མོའི་ཡིད་སེམས་འགུལ་བའི་གླུ་སྐད་ཀྱིས་རིགས་སོ་སོའི་མཚོ་སྔོན་གྱི་མང་ཚོགས་ལ་བརྗེད་དཀའ་བའི་དྲན་ཤིང་བཞག་ཡོད། 2014ལོའི་ལོ་མགོར། རུ་ཁག་ཆུང་བ་ཁ་བའི་ཁྲོད་མགོ་ལོག་བོད་རིགས་རང་སྐྱོང་ཁུལ་རྨ་ཆེན་རྫོང་གི་བདེ་སྐྱིད་སྤོ་དམངས་སྡེ་གསར་དུ་སྒྲོག་འགྲེལ་བྱེད་དུ་སོང་ལ། ཚེ་རིང་གཡང་དཀར་གྱིས་འགྱུར་ཁུགས་སྙན་ལ་བརྩེ་བ་དང་ལྡན་པའི་སྒོ་ནས་ཨ་ཕ་དང་ཁོ་མོ་གཉིས་ཀྱིས་མཉམ་དུ་གསར་རྩོམ་བྱས་པའི་མ་རྩོམ་གླུ་གཞས་ཏེ《དྲིན་དྲན》ཞེས་པའི་གླུ་དབྱངས་དེ་བླངས་ཤིང་། གར་སྟེགས་ཀྱི་མངོན་ཤུགས་དང་ལྷན་སྐྱེས་ཀྱི་མཉམ་འདྲེས་ནུས་ཤུགས་ལ་བརྟེན་ནས། བོད་རིགས་སྤུན་ཟླས་ཏང་ལ་བཅངས་པའི་དྲིན་དྲན་གྱི་བརྩེ་བ་མཚོན་པ་ནི་མི་སེམས་འགུལ་བ་ཞིག་ཡིན་པས། ཡུལ་དངོས་སུ་ཡོད་པའི་མང་ཚོགས་རྣམས་ལ་སེམས་འགུལ་ཐེབས་སུ་བཅུག་པ་དང་། ཐལ་མོའི་རྡེབ་སྒྲ་ལྷང་ལྷང་དང་བཅས་དགའ་བསུ་ཆེན་པོ་ཐོབ།
དམག་ལ་ཞུགས་པའི་ལོ་གཉིས་ཀྱི་རིང་ལ། ཚེ་རིང་གཡང་དཀར་ཡན་ལག་རུ་ཁག་གི་རྗེས་སུ་འབྲངས་ཏེ་ཡུས་ཧྲུའུ་དང་མགོ་ལོག རྨ་ལྷོ། མཚོ་ཤར་བཅས་སུ་སོང་ནས། དབྱངས་རྟ་གཙོ་བོ་དར་སྤེལ་བཏང་ཞིང་སྐད་ངག་སྙན་མོ་བརྒྱུད་སྤྲོད་བྱས་ལ། རྫོང(གྲོང་ཁུལ)38དང་གྲོང་རྡལ97དང་། སློབ་གྲྭ་དང་སྡེ་ཁུལ་དང་སྡེ་དམངས་ཨུ་ཡོན་ལྷན་ཁང་དང་གཞིས་ཆགས་ས119བཅས་སུ་རྐང་རྗེས་བཞག་ཡོད། རིམ་བསགས་ཀྱིས་གཞི་རིམ་གྱི་དཔོན་དམག་དང་དམངས་དམག་གྲ་སྒྲིག་དམག་ཞབས་མི་སྣ། གཞན་རིགས་སོ་སོའི་མང་ཚོགས་བཅས་མི་གྲངས་ཁྲི14ལྷག་ལ་སྒྲོག་འགྲེལ་བྱ་འགུལ་སྤེལ་བ་དང་། ཁོ་མོ་དང་འཐབ་གྲོགས་ཚོ་མཚོ་སྔོན་མཐོ་སྒང་གི་རི་ཆུ་གང་མང་ཞིག་བརྒལ་བས། འབྲོག་པ་ཚོས་ཁོ་ཚོར“རྩྭ་ཐང་གི་འཇོལ་མོ”ཞེས་བསྔགས་བརྗོད་བྱེད་བཞིན་མཆིས།
ཁོ་མོའི་ཚབ་མཚོན་གླུ་གཞས《དྲིན་དྲན》ཞེས་པ་དང་འདྲ་བར། ཚེ་རིང་གཡང་དཀར་ནི་བབ་ཆགས་དང་དྲིན་ཤེས་དྲིན་དྲན་གྱི་བརྩེ་སེམས་མངའ་བའི་བོད་རིགས་བུ་མོ་ཞིག་ཡིན་ལ། ཁོ་མོས་ཕ་ཡུལ་གྱིས་རང་ཉིད་གསོ་སྐྱོང་བྱས་པ་དང་། ཁྱིམ་མིས་རང་ཉིད་ལ་ཐུགས་ཁུར་གནང་བ། དམག་དཔུང་ནས་རང་ཉིད་ལ་སྦྱོང་བརྡར་ཐོབ་པ་བཅས་ཀྱི་བཀའ་དྲིན་རྗེས་སུ་དྲན་བཞིན་ཡོད། ཁོ་མོའི་སེམས་སུ་ནམ་ཡང་ཕུགས་འདུན་ཞིག་ཡོད་དེ། དུས་ནམ་ཞིག་གི་ཚེ་ན་རང་ཉིད་པེ་ཅིན་དུ་སོང་སྟེ། རྒྱལ་ཡོངས་ཀྱི་ལྟད་མོ་བ་ཚང་མས་གཟིགས་ཐུབ་པའི་གར་སྟེགས་ཆེན་པོ་ཞིག་གི་སྟེང་འགྲེངས་ནས། ཕ་ཡུལ་གྱི་རིག་གནས་གང་སར་ཁྱབ་ཏུ་འཇུག་འདོད་པ་དེ་རེད།
ད་ལྟ། ཁོ་མོའི་ཕུགས་བསམ་མངོན་འགྱུར་བྱེད་ཐུབ་སོང་། ཁོ་མོ་དང་མོའི་སྔོན་ཆད་ཀྱི་འཐབ་གྲོགས་འགའ་སྟེ། ཞིང་ཆེན་དམག་ཁུལ་ལས་ཁུངས་ཀྱི་ཐད་གཏོགས་རུ་ཁག་གི་བོད་རིགས་འཐབ་མོ་བ4ཡིས་མཉམ་དུ་དམག་དཔུང་ཞབས་བྲོ་འཁྲབ་ཅིང་། ལང་ཚོའི་གར་སྟབས་ལ་བརྟེན་ནས་དེང་རབས་བུད་མེད་དམག་མིའི་དཔའ་ཉམས་དང་ལང་ཚོ་མངོན་པ་དང་། ཁོ་མོ་དང་ཡུས་ཧྲུའུ་ནས་ཐོན་པའི་འཁྲབ་སྟོན་པ་ཚོས་མཉམ་དུ་བོད་རིགས་ཀྱི་དམངས་ཁྲོད་གདོད་མའི་རིག་གནས་འཁྲབ་སྟོན་གྱི་ལམ་ནས་མངོན་པར་མཚོན་པས། ལྐོག་གྱུར་གྱི་ཉམས་དང་ལྡན་ལ་མི་སེམས་འགུལ་བར་བྱེད།
མཇུག་མཐར། ཁོ་མོའི་གླུ་སྐད་དང་འཁྲབ་སྟོན་གྱིས་ཡུལ་དངོས་ཀྱི་ལྟད་མོ་བ་དང་དཔྱད་འདེམས་པའི་ཡིད་དབང་འཕྲོག་སྟེ། ཁོ་མོར་བདེ་བླག་ངང་གཟའ་འཁོར་རེའི་འགྲན་བསྡུར་གྱི་བྱ་དགའ་ཨང་དང་པོ་ཐོབ། ཁོ་མོས་རང་ཉིད་ཀྱི་མངོན་ཐབས་ལ་བརྟེན་ནས་དུས་རབས་གསར་པའི་མཚོ་སྔོན་བོད་རིགས་ན་གཞོན་གྱི་མཛེས་ཉམས་མངོན་པ་དང་། དམག་སྒར་གྱིས་ཁོ་མོར་བསྩལ་བའི་ཐུན་མིན་གྱི་གཤིས་ཀ་དང་སྤོབས་པ་མངོན་པ་རེད། །
རྩོམ་སྒྲིག་པ། རྟ་མགྲིན་སྐྱབས།
འོས་སྦྱོར།


text:
Password remover རིག་མཛོད་གསང་ཟྭ་གཏོར་བྱེད།
འདི་ནི་མི་རྣམས་ཀྱིས་སོ་སོའི་་རིག་མཛོད་འཕྲུལ་ཆས་ལ་ནམ་རྒྱུན་མི་གཞན་གྱིས་གང་བྱུང་དུ་བེད་སྤྱོད་མི་ཐུབ་ཆེད་ཟྭ་རྒྱག་གི་ཡོད་ལ། སྐབས་འགར་ཟྭ་ཡི་གསང་གྲངས་བརྗེད་ནས་སྒོ་འབྱེད་མི་ཐུབ་པའི་གནས་ཚུལ་ཡང་ཡོང་གི་ཡོད་པ་ལྟར། སྐབས་དེར་ཁྱེད་ཀྱིས་བེད་སྤྱོད་ནས་གསང་ཟྭ་གཏོར་བྱེད་ཅིག་ཡིན། ཕབས་ལེན་བྱས་རྗེས་བེད་སྟངས་ནི། མཉེན་ཆས་འདི་ཉིད་ཁྱེད་ཀྱིས་སྟབས་བདེའི་མཐུད་སྡེར་ (USB disc or Pen driver) གང་རུང་ནང་དུ་ཉར་དགོས། ཐོག་མར་ཁྱེད་ཀྱིས་རིག་མཛོད་ཁ་འབྱེད་སྐབས་འགུལ་སློང་ངམ་ boot ཞེས་པར་བེད་སྤྱོད་ནས་གོང་གི་མཉེན་ཆས་ཡོད་པའི་སྟབས་བདེའི་མཐུད་སྡེར་
(UBS disc or Pen driver) དེ་ཁྱེད་ཀྱི་རིག་མཛོད་དུ་མཐུད་དགོས། རིག་མཛོད་ཀྱིས་ཁྱེད་ལ་འོད་སྡེར་ (CD) དང་པོར་གཏོང་དགོས་སམ། ཡང་ན་མཐུད་སྡེར་ (UBS disc) དང་པོར་གཏོང་དགོས་ཟེར་སྲིད་དེ་སྐབས་ཁྱེད་ཀྱིས་མཐུད་སྡེར་དང་པོར་གདམས་དགོས། དེ་རྗེས་དྲི་བ་ཁག་ལ་དཔྱད་ཞིབ་བྱ་བཞིན་མུ་མཐུད་དུ་སྐྱོད་ན་ཁྱེད་ཀྱི་རིག་མཛོད་རང་འགུལ་གྱིས་སྒོ་འབྱེད་ཀྱི་རེད།
Support to Windows 7, XP and Vista སྒེའུ་ཁུང་འདིའི་རྟགས་ཅན་རྣམས་ལ་བེད་སྐྱོད་ཆོག
Click here འདིར་གནོན་ནས་ཕབས་ལེན་གནང། to download.


text:
// སྤེལ་མཁན། :སྒོ་མང་དཔེ་མཛོད། // སྤེལ་ཚེས། :Tuesday, August 16, 2016
བསྟན་བཅོས་འདི་ནི་མཉམ་མེད་ཙོང་ཁ་བ་ཆེན་པོས་མཛད་པའི་བྱང་ཆུབ་ལམ་རིམ་ཆེན་མོའི་དཀའ་བའི་གནད་རྣམས་མཆན་བུ་བཞིའི་སྒོ་ནས་ལེགས་པར་བཤད་པ་ཐེག་ཆེན་ལམ་གྱི་གསལ་སྒྲོན་ཞེས་པ་སྟེ། ཡོངས་ཀྱི་བཤེས་གཉེན་ཆེན་པོ་བློ་གླིང་དགེ་བཤེས་ཚུལ་ཁྲིམས་རྣམ་རྒྱལ་མཆོག་གིས་བསྒྲིགས་པའི་ཡོངས་གྲགས་སུ་ལམ་རིམ་མཆན་བཞི་སྦྲགས་ཞེས་པ་དེ་ཡིན་ལ། དེའང་མཆན་བུ་བཞི་འདེབས་པར་མཛད་པ་བོ་ནི་རིམ་བཞིན། དགའ་ལྡན་ཁྲི་ཐོག་དྲུག་པ་བ་སོ་ཆོས་ཀྱི་རྒྱལ་མཚན་དང་། སྡེ་དྲུག་མཁན་པོ་ངག་དབང་རབ་བརྟན། ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེ། པཎྚིཏ་ཆེན་པོ་པྲ་ཏི་དགེ་བཤེས་རིན་ཆེན་དོན་གྲུབ་བཅས་ཡིན་ནོ།།


text:
སྲིད་སྐྱོང་མཆོག་གིས་རྒྱ་གར་ནག་པུར་གྲོང་ཁྱེར་དུ་རྒྱ་གར་གྱི་ས་གནས་དཔོན་རིགས་ཁག་གཅིག་དང་མཇལ་འཕྲད་གནང་འདུག
དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་རྒྱ་གར་དབུས་ཕྱོགས་སུ་ཆགས་པའི་ནོར་རྒྱས་གླིང་བོད་མིའི་གཞིས་ཆགས་སུ་གཞུང་དོན་ཕྱོགས་ཕེབས་དང་བསྟུན་སྟེ་ ཕྱི་ཟླ་ ༨ ཚེས་༦ཉིན་མ་ཧ་རཤ་ཏྲཱ་(Maharashtra)མངའ་སྡེའི་ ནག་པུར་(Nagpur) གྲོང་ཁྱེར་གྱི་(RSS)འམ་རྒྱ་གར་རྒྱལ་ཡོངས་ཧིན་དྷུ་དང་བླངས་སྤྱི་ཚོགས་ཞབས་ཞུ་ཚོགས་པའི་ཚོགས་གཙོ་སྐུ་ཞབས་ མོ་ཧཱན་བྷ་ཝཏ་(Mohan Bhagwat)དང་འཚམས་འདྲིའི་མཇལ་འཕྲད་གནང་འདུག
མཇལ་འཕྲད་དེའི་སྐབས་སྲིད་སྐྱོང་མཆོག་གིས་སྐུ་ཞབས་(Mohan Bhagwat)མཆོག་ལ་ བོད་ཀྱིི་རང་བྱུང་ཁོར་ཡུག་གི་གནད་འགག་དང་། ད་ལྟའི་བོད་ནང་གི་ཆབ་སྲིད་ཀྱི་གནས་སྟངས། ཧིན་བོད་གཉིས་ཀྱི་འབྲེལ་བའི་རང་བཞིན། དེ་བཞིན་བོད་ཀྱི་ཆབ་སྲིད་ཀྱི་གནས་སྟངས་རྐྱེན་པས་རྒྱ་གར་ཙམ་མ་ཟད། འཛམ་གླིང་སྤྱི་དང་ཡང་སྒོས་སུ་ལྷོ་ཨེ་ཤེ་ཡའི་ཡུལ་གྲུ་ཁག་ལ་ཐབས་ཇུས་ཀྱི་གནད་འགག་དང་ཤུགས་རྐྱེན་ཇི་ཆགས་བཅས་ཀྱི་སྐོར་སྙན་སེང་ཞིབ་ཕྲ་ཞུས་གནང་འདུག སྐུ་ཞབས་(Mohan Bhagwat)ལགས་ནི་(RSS)རྒྱ་གར་རྒྱལ་ཡོངས་དང་བླངས་སྤྱི་ཚོགས་ཞབས་ཞུ་ཚོགས་པའི་ལོ་རྒྱུས་ཐོག་ཚོགས་གཙོའི་འགན་ཁུར་བཞེས་མཁན་སྐུ་ན་ཆུང་ཤོས་ཤིག་ཡིན་འདུག་ཅིང་། སྲིད་སྐྱོང་མཆོག་དང་མཇལ་མོལ་སྐབས་ཁོང་གིས། བོད་མིའི་དབུ་འཁྲིད་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ལ་ཡིད་སྨོན་ཆེན་པོ་ཞུ་བཞིན་ཡོད་པ་གསུངས་ཞིང་འཛམ་གླིང་ཐོག་གི་དཀའ་རྙོག་རྣམས་འཚེ་བ་དང་རྩུབ་སྤྱོད་ཀྱི་ལམ་ནས་སེལ་ཐབས་མེད་པར་བརྟེན་ཞི་བདེའི་གལ་གནད་སྐོར་ནན་བརྗོད་གནང་འདུག ལྷག་པར་དུ་སྐུ་ཞབས་(Mohan Bhagwat)ལགས་ཀྱིས་བོད་དང་རྒྱ་གར་གཉིས་ནི་དུད་ཚང་ལྟ་བུར་ངོས་འཛིན་ཞུ་ཡི་ཡོད་པ་གསུངས་སྟེ་བོད་དོན་ལ་རྒྱབ་སྐྱོར་དང་བོད་ཀྱི་གནད་དོན་གང་ཡོངས་གླེང་སློང་གནང་རྒྱུ་ཡིན་པ་གསུངས་འདུག སྲིད་སྐྱོང་བློ་བཟང་སེང་གེ་མཆོག་Nagpur གྲོང་ཁྱེར་དུ་ཕེབས་མཚམས་ཁུལ་དེའི་ནང་ཆགས་པའི་(Deekshaboomi)ནང་པའི་ལྷ་ཁང་དུ་གནས་མཇལ་དུ་ཕེབས་འདུག་ལ་ལྷ་ཁང་དེ་ནི་རྒྱ་གར་གྱི་རྩ་ཁྲིམས་ཟིན་བྲིས་གནང་མཁན་(Dr. B.R. Ambedkar)དམ་པ་དེ་ཉིད་ཀྱིས་༡༩༥༦ལོར་ནང་ཆོས་ཉམས་ལེན་གནང་སའི་ལྷ་ཁང་དེ་ཡིན་འདུག གཞན་ཡང་Nagpurགྲོང་ཁྱེར་དུ་སྲིད་སྐྱོང་མཆོག་ནས་རྒྱལ་ཡོངས་གྲངས་ཉུང་མི་རིགས་ལྷན་ཚོགས་ཀྱི་ཚོགས་མི་ལྕམ་(Sulekka Kumbhare)ལྷན་དང་མཇལ་འཕྲད་གནང་འདུག་ཅིང་། ལྕམ་(Kumbhare)ལགས་ཀྱིས། རྒྱ་གར་དབུས་གཞུང་ནས་གཏན་འབེབས་གནང་པའི་བཙན་བྱོལ་བོད་མིར་མཐུན་རྐྱེན་སྤྱོར་སྤྲོད་ཀྱི་སྲིད་ཇུས་ལག་བསྟར་གནང་རྒྱུ་གཙོས་པའི་ནོར་རྒྱས་གླིང་བོད་མིའི་གཞིས་སྒར་ལ་མཐུན་འགྱུར་རོགས་རམ་གང་ཡོང་རྒྱབ་སྐྱོར་གནང་རྒྱུ་ཡིན་པ་གསུངས་འདུག
ཚེས་༧ཉིན་སྲིད་སྐྱོང་མཆོག་གིས་Bandhara ནོར་རྒྱས་གླིང་བོད་མིའི་གཞིས་སྒར་གྱི་མང་ཚོགས་ལ་བཀའ་སློབ་གསུངས་བཤད་གནང་འདུག
གསར་འགོད་པ་དོན་གྲུབ་རྣམ་རྒྱལ།


text:
2015ལོའི་ཟླ་བརྒྱད་པ་ནས་བཟུང་། ཀྲུང་དབྱང་གིས་བོད་ཀྱི་སྨན་བཅོས་འཕྲོད་བསྟེན་བྱ་གཞག་གོང་འཕེལ་ལ་སྐུལ་འདེད་གཏོང་རྒྱུར་བཀོད་སྒྲིག་གལ་ཆེན་གནང་ནས་སྨན་བཅོས་ཤེས་ལྡན་མི་སྣའི་ཚོགས་སྒྲིག་རྣམ་པའི་བོད་སྐྱོར་ལས་དོན་སྤེལ་ཚུན། མངའ་རིས་ས་ཁུལ་གྱིས“ལུགས་དང་མཐུན་པ་དང་། མངོན་འགྱུར་ཐུབ་པ། རྒྱུན་མཐུད་ཐུབ་པ། གདེང་འཇོག་ཐུབ་པ”བཅས་ཀྱི་སྤྱིའི་བླང་བྱ་མགོ་ནས་མཇུག་བར་ཁྱབ་པར་བྱས་ཏེ། སྒྲིག་སྲོལ་ལམ་སྲོལ་ལེགས་སུ་གཏོང་རྒྱུ་དང་། བཀོལ་སྤྱོད་བརྒྱུད་རིམ་ཚད་ལྡན་དུ་གཏོང་རྒྱུ། སྨན་བཅོས་ཞབས་འདེགས་ཞུ་ནུས་ཆེ་རུ་གཏོང་རྒྱུ་བཅས་དམིགས་ཚད་དུ་བྱེད་པ་དང་། ཤེས་ལྡན་མི་སྣའི་དཔུང་ཁག་ལེགས་པོ་གཏོད་རྒྱུ་དང་། གཙོ་གནད་ཚན་ཁག་སྟོབས་ཆེར་གཏོང་རྒྱུ། རིམ་པ་འཛུགས་སྐྱོང་མགྱོགས་སུ་གཏོང་རྒྱུ་བཅས་དམ་འཛིན་བྱ་གཞིར་བྱས་ནས། སྨན་བཅོས་ཤེས་ལྡན་མི་སྣའི་ཚོགས་སྒྲིག་རྣམ་པའི་བོད་སྐྱོར་ལས་དོན་ལ་སྐུལ་འདེད་ཏན་ཏིག་བཏང་བ་རེད།
སྨན་བཅོས་ཞབས་ཞུའི་ནུས་པ་ཆེ་རུ་བཏང་བ།
ལོ་གསུམ་རིང་མངའ་རིས་ས་ཁུལ་གྱིས་ཀྲུང་དབྱང་གི་ཚོགས་སྒྲིག་རྣམ་པའི་བོད་སྐྱོར་ཚོགས་འདུའི་དགོངས་དོན་དོན་འཁྱོལ་ཏན་ཏིག་བྱས་ནས་རོགས་སྐྱོར་བྱེད་མཁན་ཧྲའན་ཤིས་ཀྱི་འབྲེལ་ཡོད་ཕྱོགས་དང་སྤེལ་རེས་དང་འབྲེལ་མཐུད་ཧུར་ཐག་བྱས་པ་དང་། སྨན་ཁང་གི་གཙོ་གནད་ཚན་ཁག་འཛུགས་སྐྱོང་དང་སྨན་ཁང་འཕེལ་རྒྱས་ཀྱི་དགོས་མཁོར་དམིགས་ནས་ཧྲའན་ཤིས་ཞིང་ཆེན་གྱི་ཀ་པ་རིམ་པ་གསུམ་པའི་སྨན་ཁང་11དབར་སྔ་རྗེས་སུ་སྨན་ཁང་གིས་ཚན་ཁག་འགན་གཙང་ལེན་པའི་ཡུན་རིང་གྲོས་མཐུན་བཞག་པ་རེད། ཞབས་ཞུའི་དོ་དམ་ལམ་ལུགས་170ལྷག་ཙམ་འཐུས་སྒོ་ཚང་དུ་བཏང་བ་དང་། ནད་སྐྱོང་སོགས་ལས་སྒོའི་གོ་རིམ་30ལྷག་ཙམ་ལེགས་སུ་དང་གསར་གཏོད་བྱས་པ། མོ་ནད་ཚན་ཁག་དང་། བུ་བཙའི་ཚན་ཁག རུས་ནད་ཚན་ཁག་སོགས་གཙོ་གནད་ཚན་ཁག་9བཙུགས་པ། སློབ་ཁྲིད་ཚན་ཞིབ་སུའོ་དང་། ནད་གཞི་ཚབས་ཆེན་གྱི་གསོ་རིག་ཁོའོ། མཉམ་ཞུགས་སྨན་བཅོས་ཁང་སོགས་ཚན་ཁག་13མང་དུ་བཏང་བ། ཚན་ཁག་འགན་གཙང་ལེན་མཁན་སྨན་ཁང་དབར་རྒྱང་ཁྲིད་སྨན་བཅོས་ལས་སྟེགས་བཏོད་པ་བཅས་ཀྱི་བྱེད་ཐབས་ཐོག་ནས་སྨན་བཅོས་ཀྱི་ཐོན་ཁུངས་བཟང་པོ་མཉམ་སྤྱོད་ཐུབ་པར་བྱས་པ་རེད།
2016ལོའི་ཟླ་བཅུ་གཉིས་པར། མངའ་རིས་ས་ཁུལ་མི་དམངས་སྨན་ཁང་ཀ་པ་རིམ་པ་གཉིས་པའི་སྨན་ཁང་དུ་གྱུར་ནས་རྒྱལ་ཡོངས་ཀྱི་རིམ་པ་དཔྱད་བསྡུར་གྱི་ས་ཁུལ་རིམ་པའི་སྨན་ཁང་མེད་པའི་ལོ་རྒྱུས་མཇུག་འགྲིལ་བ་རེད། 2018ལོའི་ཟླ་དྲུག་པར། མངའ་རིས་ས་ཁུལ་མི་དམངས་སྨན་ཁང་ཁ་པ་རིམ་པ་གསུམ་པའི་ཐོག་མའི་དཔྱད་བསྡུར་བདེ་བླག་བྱུང་ནས་སྨན་བཅོས་ཞབས་ཞུའི་ཆུ་ཚད་དང་སྨན་བཅོས་ཀྱི་ནུས་པ་ཧ་ཅང་ཆེ་རུ་ཕྱིན་པ་རེད།
ཤེས་ལྡན་མི་སྣའི་དཔུང་ཁག་གཏོད་རྒྱུར་ཚད་བརྒལ་གསར་པ་བྱུང་བ།
2015ལོའི་ཟླ་བརྒྱད་པ་ཚུན་དུ། ཧྲའན་ཤིས་ཞིང་ཆེན་གྱིས་སྨན་ཁང་ལེགས་ཤོས་འདེམས་པ་དང་། དཔུང་ཁག་ཡག་ཤོས་སྒྲིག་འཛུགས། སྨན་པ་ཡག་ཤོས་མངགས་པ་བཅས་བྱས་ཏེ་གནད་སྨིན་རོགས་སྐྱོར་གྱི་ལས་དོན་སྤེལ་ནས། ཁག་ཐེངས་གསུམ་ལ་སྨན་བཅོས་ལག་རྩལ་རྩེར་སོན་དང་ཉམས་མྱོང་ཕུན་སུམ་ཚོགས་པའི་བོད་སྐྱོར་སྨན་བཅོས་ཤེས་ལྡན་མི་སྣ་51མངའ་རིས་ས་ཁུལ་མི་དམངས་སྨན་ཁང་ལ་ཁ་གཏད་རོགས་སྐྱོར་བྱེད་པར་མངགས་པ་རེད། “དཔུང་ཁག་གིས་དཔུང་ཁག་གི་སྣེ་ཁྲིད་པ་དང”དང་། “རིགས་གཅིག་མཁས་ཅན་གྱིས་རྐང་འཛིན་པའི་སྣེ་ཁྲིད་པ” “དགེ་རྒན་གྱིས་དགེ་ཕྲུག་ཁྲིད་པ”སོགས་ཀྱི་བྱེད་སྟངས་བརྒྱུད། ནང་སའི་སྔོན་ཐོན་གྱི་སྨན་བཅོས་འདུ་ཤེས་དང་སྨན་བཅོས་ལག་རྩལ་མཐོ་ཤོས་ས་མཐོའི་སྨན་པར་བརྒྱུད་ཁྲིད་གང་ཐུབ་བྱས་ཡོད། ལས་སྒོའི་རྐང་འཛིན་པ་64དང་ཆ་སྒྲིག་བྱས་ཏེ་སྨན་པའི་ཆུ་ཚད་ལ་གཞིགས་ནས་སློབ་སྟོན་བྱེད་ཀྱི་ཡོད། དགེ་ཕྲུག་རེར་འཆར་གཞི་རེ་བཟོས་ནས་གཅིག་གཏད་གཅིག་གི་རོགས་ཁྲིད་རྣམ་པའི་ཐོག་ནས་སྦ་གསང་གང་ཡང་མེད་པར་རང་ཉིད་ཀྱིས་ཤེས་པའི་སྨན་བཅོས་ལག་རྩལ་དང་ཉམས་མྱོང་སློབ་རྒྱུའི་འགན་ལེན་བྱས་ཡོད། ཆེད་དོན་འཆད་ཁྲིད་དང་། རྒྱང་ཁྲིད་སློབ་ཁྲིད། རྒྱང་ཁྲིད་ལྷན་འཛོམས་ནད་དཔྱད། གཤགས་བཅོས་རོགས་ཁྲིད། བརྗོད་གཞིའི་འགག་སྒྲོལ། བཅོས་དཀའ་བའི་ནད་རིགས་ལ་གྲོས་བསྡུར་སོགས་སྨན་བཅོས་ལག་རྩལ་གྱི་གསོ་སྦྱོང་གསར་གཏོད་བྱས་ནས་སྤེལ་བས། སྐས་རིམ་ལུགས་དང་མཐུན་ལ་གྲུབ་ཆ་ལེགས་པའི་ཡུལ་དེ་གའི་སྨན་བཅོས་ཤེས་ལྡན་མི་སྣའི་དཔུང་ཁག་གཅིག་ཆགས་ཏེ། མངའ་རིས་ས་ཁུལ་ལ“ནམ་ཡང་གནས་པའི་སྨན་བཅོས་དཔུང་ཁག”ཅིག་གསོ་སྐྱོང་བྱས་པ་རེད། མིག་སྔའི་བར་རོགས་ཁྲིད་བྱས་པའི་དགེ་ཕྲུག་32ཀྱིས་ཁེར་རྐྱང་དུ་གཤགས་བཅོས་བྱེད་ཐུབ་ཀྱི་ཡོད་པ་རེད།
སྨན་བཅོས་འཕྲོད་བསྟེན་ཁོངས་གཏོགས་ཀྱིས་དམིགས་ཚད་གསར་པར་དམིགས་པ།
ཧྲའན་ཤིས་ཞིང་ཆེན་གྱིས་སྒེར་སེམས་མེད་པའི་རོགས་སྐྱོར་ཤུགས་ཆེན་བྱས་པ་དང་དུས་མཚུངས། མངའ་རིས་ས་ཁུལ་སྨན་བཅོས་འཕྲོད་བསྟེན་ཁོངས་གཏོགས་ཀྱིས་རང་ངོས་ཀྱི་དོན་དངོས་ལ་གཞི་ཚུགས་ནས་2018ལོའི་ས་ཁུལ་མི་དམངས་སྨན་ཁང་ཁ་པ་རིམ་པ་གསུམ་པའི་སྨན་ཁང་དུ་འགྱུར་བ་དང་། 2019ལོར་རྫོང་བདུན་གྱི་མི་དམངས་སྨན་ཁང་ཀ་པ་རིམ་པ་གཉིས་པའི་སྨན་ཁང་དུ་འགྱུར་བ་བྱེད་པར་དམིགས་ནས། མི་དམངས་མང་ཚོགས་ཀྱི་ཉིན་བཞིན་ཆེ་རུ་འགྲོ་བའི་སྨན་བཅོས་ཀྱི་དགོས་མཁོ་སྐོང་རྒྱུ་ལྟེ་བར་བྱེད་པ་དང་། ས་ཁུལ་མི་དམངས་སྨན་ཁང་གི་ནད་བཅོས་སྲོག་སྐྱོབ་ཀྱི་འཇོན་ཐང་ཆེ་རུ་གཏོང་རྒྱུ་འགག་རྩར་བྱེད་པ། སྨན་བཅོས་ཀྱི་སྤུས་ཚད་མཐོ་རུ་གཏོང་རྒྱུ་དང་། ནང་མཁོ་འཛུགས་སྐྲུན་གཏིང་ཟབ་བྱེད་རྒྱུ། སྨན་བཅོས་ཞབས་ཞུ་ལེགས་སུ་གཏོང་རྒྱུ། འཁོར་རྒྱུག་གི་མ་གནས་དམའ་རུ་གཏོང་རྒྱུ་བཅས་གཙོ་གནད་དུ་བྱས་ཏེ། རང་ངོས་ཀྱི་མཉེན་ཆས་དང་མཁྲེགས་ཆས་འཛུགས་སྐྲུན་ལ་རྒྱུན་ཆད་མེད་པར་ཤུགས་སྣོན་བརྒྱབ་ནས་རྩ་སྲ་རྨང་བརྟན་དང་ཞན་ཆ་གསབ་གང་ཐུབ་བྱ་རྒྱུ་རེད།